Siyaasee magaamaaeku muhsandhin inthihaaah!?\nސިޔާސީ މަގާމާއެކު މުއްސަނދިން އިންތިހާއަށް!؟\n18 އޯގަސްޓް 2020 - 09:14:42\nސިޔާސީ ޕާޓީތަކާއެކު ގައުމު ހިންގުމުގެ ދަުތުރުފެށީ 2008 ވަނަ އަހަރުގެ ނޮވެމްބަރު މަހުގެ 11 ވަނަ ދުވަހު އެވެ. މިއީ ރާއްޖެ ކަޑަތުކުރި ތަރައްގީއެއްކަމަށް ދެކުނު މީހުން ތިބި ނަމަ ވެސް ސިޔާސީ ޕާޓީތަކާއެކު ވެރިކަން ހިންގަން ފެށި ފަހުން ދައުލަތުގެ ފައިސާ އިސްރާފުވަމުންދާ ވާހަކަ އަކީ އާންމު ވާހަކަ އެކެވެ. އަދި ހަމަ އެއާ އެކު ސިޔާސީ މަގާމުތައް ލިބުމާއެކު މީހުން މުއްސަނދިވަމުންދާ ވާހަކަ އަކީ ވެސް މާލެ ތެރޭގައި ހެސްކިޔާފައި ދައްކާ ވާހަކަތަކެވެ.\nރަށުތެރޭގައި ދައްކާ ވާހަކަތަކަށާއި ކަންކަން ހިނގާ މަގަށް ބަލާއިރު ސިޔާސީ މަގާމުތައް ލިބުމުން މުއްސަނދިވާ ކަމަށް ބުނެ ދައްކާ ވާހަކަތަކާ މެދު ވިސްނާލަން ނުޖެހޭ ބާއްވަ އެވެ. އާ ގާނޫނު އަސާސީ އާ އެކު އުފެދުނު ހަތަރު ސަރުކާރުގެ ސީނިޔަ ސިޔާސީ ވަޒީފާ އަދާކުރި މީހުންގެ ދިރިއުޅުމުގެ ހާލަތާ މެދު ވިސްނާލަން ނުޖެހޭ ބާއްވައެވެ. ސީނިޔަ މުވައްޒަފުންނެކޭ އެއް ފަދައިން ޖޫނިޔަ މުވައްޒަފުންގެ ދިރިއުޅުން ވެސް ވަރަށް އުޖާލާވެފައި އަތްމަތި ތަނަވަސްކޮށް އުޅޭ ވާހަކަ އަކީ ދައްކާ ވާހަކަ އެކެވެ. ނަމަވެސް ސުވާލަކީ އެ ވާހަކަތައް ދައްކާއިރު އެއް ސަރުކާރު އައިސް އަނެއް ސަރުކާރު އުފެދިގެންދާއިރު އަލަށް އަންނަ ސަރުކާރުގައި ތިބޭ މީހުންގެ އަތްމަތި ތަނަވަސްކަމަށް ބުނެ އެވާހަކަތައް ދައްކަނީ ކީއްވެތޯ އެވެ.\nއެ ސުވާލަށް ސާފު ޖަވާބެއް ނުލިބުނު ނަމަވެސް އެންމެން ދަންނަ ބޮޑު ސިއްރަކަށްވެފައިވަނީ އެއް ވެރިކަން ނިމި އަނެއްވެރިކަން އައިސް ވެރިކަންތައް ބަދަލުވަމުންދާއިރު ވެރިކަންތަކުގައި އިސްކޮށް އުޅުއްވާ ބޭބޭފުޅުންނާއި އެ ބޭބޭފުޅުންގެ އަރިސް ބޭބޭފުޅުންގެ ފަރާތުން ކުރިން ނުފެންނަ ތަނަވަސްކަމެއް ފެންނަ ކަމެވެ. ދައުަލަތުގެ މުސާރައިގެ އޮނިގަނޑު ހަމަޖައްސާފައިވާ ގޮތުން އެ ބޭބޭފުޅުންނަށް މާ ބޮޑެތި މުސާރަތަކެއް ނުލިބެ އެވެ. ބައި ލައްކައެއްހާ ރުފިޔާގެ މުސާރައެއް ލިބުނު ނަމަވެސް ދިރިއުޅުމުގެ ހަރަދުތައް އިންތިހާއަށް މައްޗަށް ގޮސްފައިވުމުން ލިބޭ އެއްޗަކުން ދެކޮޅު ޖެއްސުމަކީ ވެސއް ދަތިކަމެއްކަމަށް ވެ އެވެ. ނަމަވެސް އެވަރުން ވެސް މާ ތަނަވަސްކަން ހޯދާ ސިޔާސީ މީހުން އުޅޭކަމީ އެންމެން ދަންނަ ހަގީގަތެއްކަމަށް ވެ އެވެ.\nމީހުން ދައްކާ ވާހަކަތަކަށް ބަލާއިރު އޮފީސްތަކަށް ބޭނުންވާ ތަކެތި ގަތުމާއި އެ އޮފީސްތަކުން ހިނގާ މަޝްރޫއުތަކަށް ހިނގާ ހަރަދު ބޮޑުވާ ބޮޑުވުމަކީ ސިޔާސީ މަގާމަށް އަންނަ މީހާ މުއްސަނދިވާ ސަބަބުތަކުގެ ތެރޭގައި ހިމެނޭ ކަމެކެވެ. މި ވާޙަކައަށް ނަޒަރު ކުރާއިރު އެކަމުގައި ހަގީގަތެއްވާ ކަމަށް ބެލުމުގެ ފުރުސަތު އޮތް ވަރަށް ގިނަ ކަންކަން ވަނީ ހިނގާ އަދި ފަޅާ އަރާފަ އެވެ.\nއަމިއްލަ އޮފީހަކަށް 2000 ރުފިޔާ އަށް ގަންނަ އެއްޗެހި ސަރުކާރު އޮފީސްތަކަށް ގަންނަން ލިބޭ އަގު ބޮޑު ކަމަށް ވެ އެވެ. އެހެންކަމުން ސަރުކާރުގެ ހަރަދު ބޮޑުވަނީކަމަށް ވެއެވެ. ސުވާލަކީ އެ މަގުން ކަންކަން ހިނގާ ކަމަށް ޒަމާނުންސުރެ ވާހަކަ ދައްކާއިރު އެކަމަށް ހައްލެއް ނުލިބިގެން އުޅެނީ ކީއްވެގެންތޯ އެވެ. މި ވާހަކަތަކަށް ބާރު ލިބޭ ހާދިސާތަކެއް ހިނގައިގެން އުޅޭކަމުގެ ވާހަކަތައް ނޫސްތަކުން ފެނެ އެވެ. އެހެންކަމުން މި ވާހަކަތަކުގައި ހަގީގަތެއް އޮތް ކަމަށް ބެލެވިދާނެ އެވެ.\nމުޅި ދުނިޔެ ކޮށިއަރުވާލައި ހާސްކޮށްލި ކޮވިޑުން ސަލާމަތްވުމަށް ރާއްޖެއިން ހޯދަން ބޭނުންވި ސިއްހީ އާލަތްތަކަށް ހަރަދުކޮށްފައިވާ މިންވަރަކީ އެ ފަދަ ކަމަކަން ނުދާނެ މިންވަރެއްކަމަށް ބުނެ އޮޑިޓް ރިޕޯޓްތައް ދަނީ ނެރެމުންނެވެ. އަދި ކޮވިޑާ ގުޅިގެން ތަކެތި ހޯދުމުގައި ނުކިއްސަރު ވަރަށް ގިނަކަންކަން ހިނގާފައިވާކަމަށް އޮޑިޓް ރިޕޯޓުގައި ވެ އެވެ.\nއޮޑިޓް ރިޕޯޓް ނެރުމުގެ ކުރިން ވެސް ސަރުކާރުގެ އެކިއެކި މުއައްސަސާތަކާއި އިދާރާތަކުން އަމަލު ކުރަނީ ހަރަދުކޮށް ކަމަށް ބުނެ އާންމުންގެ ތެރޭގައި ހެސްކިޔާފައި ވާހަކަ ދެއްކި އެވެ. ނަމަވެސް އެ ވާހަކަތައް އަޑު އަހާނެ ފަރާތެއް ނެތް ކަހަލަ އެވެ. މި ފަދަ ވާހަކަތަކުގެ އަޑު އަހާނެ ފަރާތެއް ނެތުމަކީ ފަސް އަހަރުގެ ވެރިކަމެއް ކުރަން އަންނަ ސަރުކާރުގައި ތިބޭ ސިޔާސީ މީހުން މުއްސަނދިވާން ލިބޭ ފުރުސަތަކަށް ނޫނީ ނުވެ އެވެ. އެހެންކަމުން ސަރުކާރުތައް މި އަންނަ ސަބަބުތަކާ މެދު ފުންކޮށް ވިސްނަންޖެހެ އެވެ. ކޮންމެ ފަސް އަހަރަކުން އަންނަ ސިޔާސީ މީހުން މުއްސަނދިވާން އޮތް ގައުމެއް ނަމަ ރައްޔިތުންގެ ބޭނުމެއް އެބަ އޮތްތޯ އެވެ. އެގޮތަކަށް އެކަންކަން ހިނގާ ނަމަ ވެރިކަން ކުރާ މީހުން މި ގައުމުގެ މުއްސަނދިކަމާއި ވަސީލަތްތައް ހިސާހިތަކުން ހުސްކޮށްލަފާނެ އެވެ. އެހެންކަމުން އެކަން އެގޮތަށް ނުވާނެގޮތަކަށް ރައްޔިތުން ނިކުމެގެން ނަމަވެސް މި ގައުމު ސަލާމަތް ކުރަންޖެހެ އެވެ.\nސިޔާސަތުސިޔާސީ ޕާޓީސަރުކާރުމަޖިލިސްވަޒީރުންގެ މަޖިލިސް\nއެމްޕީއެލްގައި ހިނގި ދެ މަރުގެ ޖިނާއީ ތަހުގީގެއް ހިންގަނީ\n(Endheri) Project Coordinator


Kelaa husfayaa dhuvaa Saaid dhannantha?\nހުކުރު 02 އޮކްޓޯބަރ 2020\n1442 ސަފަރު 14\nކެލާ ހުސްފަޔާ ދުވާ ސާއިދު\nދުވުމަށް ހިތްޖެހި ސާއިދު ދުވަން ފެށީ 2012 ވަނަ އަހަރުގައި\nބޫޓާއެކު ދުވުމުގެ ބަދަލުގައި ހުސްފައިގައި ދުވަން ސާއިދު އިޚްތިޔާރުކުރީ 2018 ވަނަ އަހަރު\nމޯލްޑިވްސް ބަޔޯ ޑައިވަސިޓީގެ ފައުންޑާ މެންބަރު މުޙައްމަދު ޚާލިދަކީ މިކަމުގައި ސާއިދު ކުރިއަށް ދިއުމަށް އެންމެ ބޮޑު އެހީތެރިކަމަކާއި ހިތްވަރެއް ދެމުން އަންނަ ފަރާތް\nކ. މާލެ | 8 އޯގަސްޓް 2020 | ހޮނިހިރު 22:03 | 20,002\nކެލާ ހުސްފަޔާ ދުވާ ސާއިދު: ސާއިދު ހުސްފަޔާ ދުވަން ފެށީ 2018 ވަނަ އަހަރު - ސޯޝަލް މީޑިއާ\nހއ. ކެލާއަށް އުފަން އިބްރާހީމް ސާއިދު އަލީ މަޝްހޫރު ނަމުންނަމަ "ކެލާ ހުސްފަޔާ ދުވާ ސާއިދު" އަކީ ދިގު ދުވުން ދުވާ ދުވުންތެރިއެކެވެ.. ހުސްފަޔާ ރާއްޖޭގައި ތަފާތު ދިގު ދުވުންތައްވެސް މިހާތަނަށް ދުވި މީހަކީ ސާއިދެވެ. އެގޮތުން ހުސްފަޔާ ދިގު ދުވުން ދުވެ ގިނަ އަދަދެއްގެ ރިކޯޑުތަކެއް ވެސް އޭނާ ވަނީ ހަދާފައެވެ.\nދުވުމަށް ހިތް ޖެހި ސާއިދު ދުވަން ފެށީ 2012 ވަނަ އަހަރުގައެވެ. އޭރު ސާއިދު ދުވަމުން ގެންދިޔައީ ހާފް މެރަތަން (21 ކިލޯ މީޓަރު) އެވެ. ބޫޓާއެކު ދުވުމުގެ ބަދަލުގައި ހުސްފައިގައި ދުވަން ސާއިދު އިޚްތިޔާރުކުރީ 2018 ވަނަ އަހަރުގައެވެ.\nއެންމެ ފުރަތަމަ ސާއިދު ހުސްފަޔާ ދުވީ ނުކުޅެދުންތެރިކަން ހުންނަ ކުދިންނަށް ފަންޑް ރައިޒިންގ އިވެންޓެއްގެ ގޮތުގައި ސްޕޯޓްސް ކޯޕަރޭޝަނުން، 2018 ވަނަ އަހަރު އިންތިޒާމުކުރި "މައިލްސް ފޯ ސްމައިލްސް ރަން" ގައި ހުއްޓާނުލާ 24 ގަޑިއިރަށް ދުވެގެންނެވެ. މިދުވުމުގައި ރާއްޖޭގެ ގިނަ ދުވުންތެރިންތަކެއްވަނީ ސާއިދަށް ހިތްވަރު ދިނުމަށްޓަކައި ބައިވެރިވެފައެވެ.\nހުސްފަޔާ ދުވަން ޚީޔާލަށް އައީ މި މުޖުތަމައަކީ ގިނަ އަދަދަކަށް ނުކުޅެދުންތެރި ކުދިން ތިބި މުޖުތަމައަކަށް ވާތީ. ބޫޓަށް ނޭރޭނެ ކުދިންވެސް އުޅޭތީ. އެކަމަކު ބޫޓަށް ނޭރުން އެއީ ކަސްރަތު ކުރުމަށް އޮތް ހުރަހެއް ނޫންކަން އަންގައިދިނުމުގެ ގޮތުން ހުސްފައިގައި ދުވަން ނިންމީ.\n~ އިބްރާހީމް ސާއިދު އަލީ (ކެލާ ހުސްފަޔާ ދުވާ ސާއިދު)\nޓީއެފްޖީން ބޭއްވި މެރަތަނެއްގައި ކެލާ ހުސްފަޔާ ދުވާ ސާއިދު ދުވަނިކޮށް\nހުސްފަޔާ ދުވަން ހިތްވަރު ލިބުނީ ރާއްޖޭގައި އެންމެ ފުރަތަމަ ހުސްފަޔާ ދުވެ މެރަތަނެއް ފުރިހަމަކުރި ފިޓްނަސް އިންސްޓެކްޓަރު "ކައި"ގެ ފަރާތުން ކަމަށް ސާއިދު ބުންޏެވެ. އަދި އޭނާގެ އިރުޝާދާއެކު ނިންމި 24 ގަޑިއިރުގެ ދުވަމަކީ އެކަމުން ކުރިއަށްދާން ލިބުނު އެންމެ ބޮޑު ހިތްވަރުކަމަށް ސާއިދު ބުންޏެވެ.\n24 ގަޑިއިރު ހުސްފަޔާ ދުވި ފުރަތަމަ އިވެންޓް ނިންމާލުމާއެކު ވަރަށް ގިނަ ބައެއްގެ ތަރުހީބު ލިބުނު ކަމަށާއި، އެންމެ ބޮޑަށް އުފާވީ ނުކުޅެދުންތެރިކަން ހުންނަ ކުދިން ދިން ތަރުހީބުން ކަމަށް ސާއިދު ބުންޏެވެ.\nދުވުން ނިންމާލުމާއެކު ވަރަށް ގިނަ ބައެއްގެ ތަރުހީބު ލިބުނު. އެންމެ އުފާވީ ނުކުޅެދުންތެރިކަން ހުންނަ ކުދިންގެ ބެލެނިވެރިން އެކުދިން ބުނެގެން ގުޅާފައި ދިން ތަރުހީބަށް.\nހުސްފަޔާ ދިގު ދުވުން ދުވުމަކީ ސިއްހީ ގޮތުން ބަލާނަމަ އެންމެ ރަނގަޅު ގޮތެއް ނޫން ކަމަށާއި، ހުސްފަޔާ ދިގު ދުވުން ދުވަން ފެށިއިރު ބޮޑެތި ގޮންޖެހުން ތަކަކާއި ކުރިމަތިވި ކަމަށް އޭނާ ބުންޏެވެ. އެގޮތުން ރާއްޖޭގައި ދުވުމުގެ ތެރޭގައި އުޅެމުންދާ ބައެއް ދުވުންތެރިންގެ ފަރާތުން ގަބޫލުކުރަން ދަތި "ކޮމެންޓްތައް" އައި ކަމަށްވެސް އޭނާ ބުންޏެވެ. އެކަމަކު ތަފާތު ކަންކަން ކުރުމަކީ އޭނާ އަބަދުވެސް ކުރަން ބޭނުންވާ ކަމެއް ކަމުން ހުސްފަޔާ ދުވުމުގައި ސާބިތުވެ ހުރުމަށް ނިންމީ ކަމަށްވެސް ސާއިދު ބުންޏެވެ.\nހުސްފަޔާ ގިނަ ދުވުންތަކެއްގައި މިހާތަނަށް ބައިވެރިވެ، ގިނަ ކާމިޔާބީތަކެއް ހޯދާފައިވާ ސާއިދު ވަނީ، އައްޑޫ ސިޓީގައި އައި ރަނާސްގެ ފަރާތުން ބޭއްވި ދުވުމުގައި 100 ކިލޯމީޓަރު ދުވުން ހުސްފައިގައި ފުރިހަމަކޮށް، މުޅި ދުވުމުގެ ތިންވަނަ ހޯދާފައެވެ. އެއީ ރާއްޖޭގައި ބޭއްވުނު ފުރަތަމަ 100 ކިލޯމީޓަރު ދިގު ދުވުމެވެ.\nމީގެ އިތުރުން މިދިޔަ އަހަރު ކަލާފާނު ސްކޫލަށް 30 އަހަރު ފުރިގެން ބޭއްވި 30 ގަޑިއިރުގެ ދުވުންވެސް ސާއިދު ފުރިހަމަކޮށްފައިވަނީ ހުސްފަޔާ ދުވެގެންނެވެ. އަދި ދިރާގުން މިދިޔަ އަހަރު ބޭއްވި ރޯޑް ރޭހުގައި ސާއިދު ވަނީ ހުސްފަޔާ ފަހަތަށް ދުވެ، (ބެކްވާޑް ރަން) 10 ކިލޯ މީޓަރާއި، ފަސް ކިލޯމީޓަރު ދުވުންވެސް ފުރިހަމަކޮށްފައެވެ. މިއީ ދިރާގު ރޯޑު ރޭހުގެ ތާރިޚުގައި އަދި ރާއްޖޭގެ ތާރީޚުގައި މިގޮތަށް (ބެކްވާޑް ރަން) ހުސްފައިގައި ފުރިހަމަކުރި ފުރަތަމަ ދުވުންތެރިޔާއެވެ. ހަމައެއާއެކު ފުވައްމުލަކުގައި އައި ރަނާސްގެ ފަރާތުން އިންތިޒާމުކޮށްގެން ބޭއްވި މެރަތަންވެސް ސާއިދު ވަނީ ފަހަތަށް ދުވެ ފުރިހަމަކޮށްފައެވެ.\nކޮވިޑް-19 ގެ ސަބަބުން މުޅި ދުނިޔެ ހުއްޓުމުކަށް އައިސްފައިވާ މި ދަނޑިވަޅުގައި ދުވާ މީހުންނާއި ކަސްރަތުކުރާ މީހުންނަށްވެސް ވަނީ ގިނަ ގޮންޖެހުންތަކާ ކުރިމަތިވެފައެވެ. އެގޮތުން ލޮކްޑައުންގައި ތިބެގެން ދުނިޔޭގެ އެކި ކަންކޮޅުތަކުގައި ދުވާ މީހުން އަންނަނީ މެރަތަންތަކާއި ތަފާތު ޗެލެންޖްތައް ފުރިހަމަކުރަމުންނެވެ.\nމިހާލަތުގައި ސާއިދު ވަނީ، އުފަން ރަށް ކެލާގައި ކަރަންޓީނުވެހުރެ ސެލްފް ޗެލެންޖެއްގެ ގޮތުގައި 6.2 މީޓަރުގެ ކުޑަ ތަންކޮޅެއްގައި ހަތް ދުވަހުން ހަތް މެރަތަން ނިންމާފައެވެ.\nމިއީ ވަރަށް އާދަޔާ ޚިލާފު ތަޖުރިބާއެއް. މި ދުވުމުގައި ކޮންމެ މެރަތަނެއް ނިންމީ ހަ ގަޑިއިރަށްވުރެ ދަށްކޮށް. އެކަނި މިވަރުގެ ތަންކޮޅެއްގައި ދުވުމަކީ ނަފްސާނީ ގޮތުންވެސް ވަރަށް ބޮޑު ޗެލެންޖެއް. އެގޮތުން ކުޑަ ކުޑަ ތަންކޮޅެއްގައި މެރަތަނެއް ނިންމުން އެއީ ފަސޭހަ ކަމެއް ނޫން. އެންމެ ބޮޑަށް ޖެހިލުންވީ ކޮންމެ ފަދަ ދަނޑިވަޅެއްގައި ވެސް އަކުނިވަޔަށް ދަމާފާނެ ކަމުގެ ބިރު އޮތުމުން. އެހެންވެ ނިދަންވެސް އުނދަގޫވާ ހާލަތަށް ދިޔަ.\nކަލާފާން ސްކޫލަށް 30 އަހަރު ފުރިގެން ބޭއްވި ދުވުމުގައި ފަސްޓް ލޭޑީ އާއެކު ސާއިދު ދުވުމުގައި ބައިވެރިވަނީ\nމި ހުރިހާ ދުވުމެއްގެ އިތުރުންވެސް ސާއިދު ވަނީ މި ދުވަސްވަރު އެލީޓް ރަނާސްގެ ފަރާތުން ބޭއްވި "ނިއު ނޯމަލް ޗެލެންޖް" ގައި ބައިވެރިވެ 1000 ކިލޯމީޓަރުގެ ދުވުމުން އިންޑިވިޖުއަލް އެންމެ ފުރަތަމަ ދުވުން ފުރިހަމަކުރި ދުވުންތެރިޔާއަށް ވެގެން ގޮސްފައެވެ.\nމި ދުވުމުގައި އިންޑިވިޖުއަލް ތިން ދުވުންތެރިންނާއި، 16 ގްރޫޕަކުން ވަނީ ބައިވެރިވެފައެވެ. މީގެ ތެރޭގައި މޮރޮކޯގެ ދެ ގްރޫޕެއްވެސް ބައިވެރިވެފައިވާ ކަމަށް އެލީޓް ރަނާސްގެ ފަރާތުން މައުލޫމާރުދެއެވެ. އަދި ދުވުން ކުރިއަށްގެންގޮސްފައިވަނީ ގްރޫޕްގެ ހަތަރު މީހުން 1،000 ކިލޯމީޓަރު ހަމަކުރާ ގޮތަށް، މީހަކަށް 250 ކިލޯ މީޓަރުގެ މަގުންނެވެ. އެކަމަކު ތަފާތަކީ އިންޑިވިޖުއަލް ދުވުންތެރިޔާ އެކަނި 1،000 ކިލޯމީޓަރު ހަމަކުރަންޖެހޭތީއެވެ.\nމި ދުވުން ފުރިހަމަކުރަންޖެހޭނީ އެމީހަކު ހުރި ތަނެއްގައި ހުރެގެން އެއް މަސްދުވަހުން. ސާއިދު ދުވުން ފުރިހަމަކުރީ 28 ދުވަހުން. މި ދުވުމުގައި ގަޑިއަށާއި ޖީޕީއެސްއަށް ބެލިން. އެބޭފުޅުން ދުވެފައި އަޅުގަނޑުމެންނަށް އެހުރިހާ މެޓީރިއަލްއެއް ފޮނުވީމަ ވަރަށް ރަނގަޅަށް ބެލިގެން މިކަން ކުރިއަށް މިދިޔައީ. އަސްލު އެވެސް މިކަހަލަ ހާލަތެއްގައި ދިވާމި ޗެލެންޖެއް.\n~ އެލީޓް ރަނާސްގެ ފައުންޑާ އަޙްމަދު ޝަރަފް\nޝަރަފް ވިދާޅުވީ އިންޑިވިޖުއަލް މީހަކު މިވަރުގެ ދުވުމެއް ފުރިހަމަކުރުމަކީ ހިތަށްވެސް ނުގެނެވޭ ވަރުގެ ބޮޑު ޗެލެންޖެއް ކަމަށާއި، ހުދު އޭނާއަށްވެސް މިކަމަކީ ވަރަށްބޮޑު ޗެލެންޖެއް ކަމަށެވެ. ނަމަވެސް ސިއްހީ އެއްވެސް މައްސަލައެއް ދިމާނުވެ، ސާއިދު މި ދުވުން ފުރިހަމަކުރުމަކީ ލިބުނު ވަރަށް ބޮޑު ހިތްހަމަޖެހުމަކާއި އުފަލެއް ކަމަށް އޭނާ ވިދާޅުވިއެވެ.\nކޮންމެ ކަމެއްގައިވެސް ކާމިޔާބު މީހަކަށްވުމުގައި ގާތް މީހަކު ނުވަތަ އެހީތެރިއަކު ހުންނާނެކަން ޔަގީނެވެ. އެގޮތުން މޯލްޑިވްސް ބަޔޯ ޑައިވަސިޓީގެ ފައުންޑާ މެންބަރު މުޙައްމަދު ޚާލިދަކީ މިކަމުގައި ސާއިދު ކުރިއަށް ދިއުމަށް އެންމެ ބޮޑު އެހީތެރިކަމަކާއި ހިތްވަރެއް ދެމުން އަންނަ ފަރާތްކަމުގައި ސާއިދު ބުންޏެވެ.\nމިފުރުސަތުގައި "ރާއްޖެ.އެމްވީ" ގެ ފަރާތުން ސާއިދަށް އިތުރު ކާމިޔާބީތަކަށް އެދި، ހޯދާފައިވާ ކާމިޔާބީތަކަށް ފަށްފަށުން މަރުޙަބާ ދަންނަވަމެވެ.\nޔުނިސެފުން އިސްނަގައިގެން ނޫސްވެރިންނަށް ކޮވިޑް-19 ކަވަރުކުރުމާއި ބެހޭގޮތުން ވާރކްޝޮޕެއް ހިންގައިފި\nޓްރީ ޓޮޕް ހޮސްޕިޓަލުން "ޚިތާނީ ޕެކޭޖް 2020" ތަޢާރަފްކޮށްފި\nއުމުރުން ދުވަސްވީ މީހުންނާއެކު އަތޮޅު ތެރޭގައި ބީއެމްއެލް އިން ހާއްސަ ބައްދަލުވުމެއް ބާއްވައިފި\nސްޓެލްކޯ އެޕް މެދުވެރިކޮށް ބިލް ދައްކައިގެން ފައިސާގެ އިނާމު ލިބުމުގެ ފުރުސަތު\nރެސްޓޯރެންޓް އެސޯސިއޭޝަންގެ ހިންގާ ކޮމިޓީ އިންތިހާބުކޮށްފި\nއެމްއެމްޕީއާރުސީ ޚިޔާނާތުގެ މާސްޓަރމައިންޑްގެ ދިފާއުގައި ޑރ. ޖަމީލް


މިނިސްޓަރ އޮފް އިސްލާމިކް އެފެއާޒް ކަމަށް ޑޮކްޓަރ ޢަބްދުލްމަޖީދު ޢަބްދުލްބާރީ އަލުން ޢައްޔަން ކުރައްވައި އެމަނިކުފާނަށް މަގާމުގެ ފަތްކޮޅު މިއަދު ދެއްވައިފި – Maldivian Democratic Party\nމިނިސްޓަރ އޮފް އިސްލާމިކް އެފެއާޒް ކަމަށް ޑޮކްޓަރ ޢަބްދުލްމަޖީދު ޢަބްދުލްބާރީ އަލުން ޢައްޔަން ކުރައްވައި އެމަނިކުފާނަށް މަގާމުގެ ފަތްކޮޅު މިއަދު ދެއްވައިފި\nރައީސުލްޖުމްހޫރިއްޔާ މުޙަންމަދު ނަޝީދު، މިނިސްޓަރ އޮފް އިސްލާމިކް އެފެއާޒް ކަމުގެ މަގާމަށް ޑޮކްޓަރ ޢަބްދުލްމަޖީދު ޢަބްދުލްބާރީ އަލުން ޢައްޔަން ކުރައްވައި އެމަނިކުފާނަށް މަގާމުގެ ފަތްކޮޅު މިއަދު ދެއްވައިފިއެވެ.\nޑޮކްޓަރ ޢަބްދުލްމަޖީދު ޢަބްދުލްބާރީއަށް މިނިސްޓަރ އޮފް އިސްލާމިކް އެފެއާޒް ކަމުގެ މަގާމުގެ ފަތްކޮޅު ދެއްވުމުގެ ރަސްމިއްޔާތު އޮތީ، މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nފަތްކޮޅު ދެއްވުމުގެ ކުރިން، ދިވެހިރާއްޖޭގެ ސުޕްރީމް ކޯޓުގެ ފަނޑިޔާރު އަލްއުސްތާޛު ޢަބްދުﷲ ޢަރީފްގެ ކުރިފުޅުމަތީގައި، ވަޒީރުކަމުގެ ހުވާ، ޑޮކްޓަރ ޢަބްދުލްމަޖީދު ޢަބްދުލްބާރީ ކުރައްވައި، ހުވައިގެ އިޤްރާރުގައި އެމަނިކުފާނު ސޮއިކުރެއްވިއެވެ.\nމިރަސްމިއްޔާތުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ޑޮކްޓަރ ޢަބްދުލްމަޖީދު ޢަބްދުލްބާރީ، މީގެކުރިންވެސް މިނިސްޓަރ އޮފް އިސްލާމިކް އެފެއާޒްގެ މަގާމުގައި ހުންނަވައިގެން އިޚްލާސްތެރިކަމާއި ފަރުވާތެރިކަމާ އެކުގައި ކޮށްދެއްވާފައިވާ މަސައްކަތްޕުޅުތައް ފާހަގަކުރައްވައި، ކުރިއަށް އޮތް ތަނުގައިވެސް، އެފަދަ އިޚްލާސްތެރި ޚިދްމަތްތަކެއް ލިބިގެންދާނެ ކަމަށް އެދިވަޑައިގަންނަވާ ކަމުގައި ރައީސުލްޖުމްހޫރިއްޔާ ވިދާޅުވިއެވެ.


Chartered accountantunge bill thasdheegu koffi\nޗާޓާޑް އެކައުންޓެންޓުންގެ ބިލު ރައީސް ތަސްދީގް ކުރައްވައިފި\n08 ސެޕްޓެމްބަރ 2020 - 13:47:49\nރައީސުލްޖުމްހޫރިއްޔާ އިބްރާހީމް މުހައްމަދު ސާލިހް، "ދިވެހިރާއްޖޭގެ ޗާޓާޑް އެކައުންޓެންޓުންގެ ބިލު" މިއަދު ތަސްދީގް ކުރައްވައިފިއެވެ.\nއެ ބިލަކީ މިއަހަރުގެ އޮގަސްޓު މަހުގެ 26 ވީ ބުދަ ދުވަހު ބޭއްވި ރައްޔިތުންގެ މަޖިލީހުގެ ދެވަނަ ދައުރުގެ 32 ވަނަ ޖަލްސާގައި ފާސްކުރި ބިލެކެވެ.\nއެ ބިލުގައި އެކައުންޓެންސީ ދާއިރާއާއި ގުޅޭ ކަންކަން ބައިނަލްއަގްވާމީ އުސޫލުތަކާއި ހަމަތަކާއި އެއްގޮތްވާ ގޮތުގެމަތިން ތަންޒީމުކޮށް، ދިވެހިރާއްޖޭގައި އެކައުންޓަންސީގެ ޕްރޮފެޝަނެއް ގާއިމުކޮށް، އެ ޕްރޮފެޝަން ކުރިއެރުވުމަށް މަގުފަހިކުރުމަށްޓަކައި "އިންސްޓިޓިއުޓް އޮފް ޗާޓާޑް އެކައުންޓެންޓްސް އޮފް ދަ މޯލްޑިވްސް" ގެ ނަމުގައި ޤާނޫނީ ޝަހްސެއް އުފައްދުމަށް ކަނޑައަޅާފައިވެއެވެ. މީގެ އިތުރުން، އެ އިންސްޓިޓިއުޓްގެ މެންބަރުންގެ ގިންތިތައް ކަނޑައަޅައި، އެކި ގިންތީގެ މެންބަރުންގެ ޝަރުތުތަކާއި، އެ މެންބަރުން އަމަލުކުރަންޖެހޭ ސުލޫކީ މިންގަނޑުތަކާއި، ހަމަތަކާއި، އެ ނޫން ވެސް ކަންކަމާއި ގުޅޭ އުސޫލުތައްވެސް އެ ބިލުގައި ބަޔާންކޮށްފައިވެއެވެ.\nއެ ބިލުގައި ބަޔާންކޮށްފައިވާ މަސްއޫލިއްޔަތުތައް އަދާކުރުމަށްޓަކައި އުފައްދާ އިދާރާއަކީ އަމިއްލަ ނަމުގައި ދައުވާކުރުމާއި ދައުވާ ލިބިގަތުމުގެ ބާރު ލިބިފައިވާ، އަމިއްލަ ނަމުގައި މުއާމަލާތުކުރުމުގެ ހައިސިއްޔަތު ލިބިފައިވާ، ވަކި ސިއްކައެއް އޮންނަ ގާނޫނީ ގޮތުން އަމިއްލަ، މިނިވަން، މުސްތަގިއްލު ޝަހްސެއްކަން ބަޔާންކޮށްފައިވެއެވެ. އެ އިދާރާގެ އެސޯސިއޭޓް މެންބަރުންގެ ގޮތުގައި ރެޖިސްޓްރީ ކުރުމުގެ ފުރުސަތު އިންޓަނޭޝަނަލް ފެޑަރޭޝަން އޮފް އެކައުންޓެންޓްސްގެ މެންބަރުކަން އޮންނަ ޕްރޮފެޝަނަލް އޯގަނައިޒޭޝަނެއްގެ އެސޯސިއޭޓް މެންބަރުންނަށް އެ ބިލުގެ ދަށުން ފަހިކޮށްދީފައިވެއެވެ. އަދި، ގާނޫނަށް އަމަލުކުރަން ފަށާއިރު އެސޯސިއޭޓް މެންބަރެއްގެ ކިބައިގައި ހުންނަންޖެހޭ ޝަރުތުތައް ފުރިހަމަވެފައިވާ ފަރާތްތަކުގެ ތެރެއިން، އެކައުންޓެންޓެއްގެ ގޮތުގައި މަދުވެގެން ފަސް އަހަރު ދުވަހު މަސައްކަތްކޮށްފައިވާ ފަރާތްތަކަށް "ފެލޯ" މެންބަރުންނަށް ވުމުގެ ފުރުސަތު ވެސް އެ ބިލުން ފަހިކޮށްދީފައިވެއެވެ.\nއެ ބިލު ގާނޫނަކަށްވެ އަމަލުކުރަން ފެށުމާއިއެކު، ދިވެހިރާއްޖޭގައި އޮޑިޓުކުރުމާއި އެންސިއުރެންސްގެ ހިދުމަތްދިނުމުގެ މަސައްކަތްކުރާ އެންމެހައި ފަރާތްތަކަށް ހުއްދަ ދިނުމާއި، ގިންތިކުރުމާއި، މެންބަރުން ރަޖިސްޓަރީކުރުމުގެ އެންމެހައި ކަންކަންކުރުމުގެ ބާރު އެ އިދާރާއަށް ލިބިގެންދާގޮތަށް ބިލުގައި ކަނޑައަޅާފައިވެއެވެ. އަދި، ރާއްޖޭގައި ގާނޫނީ އޮޑިޓުކުރުމާއި އެންސިއުރެންސްގެ ހިދުމަތް ދިނުމަށް ހުއްދަ ދޫކުރުމާއި، ގިންތިކުރުމުގައި ދައުލަތުގެ މުއައްސަސާތަކުން ކުރަމުން އައި މަސައްކަތް އިންސްޓިޓިއުޓަށް ބަދަލުވެގެންދާނެއެވެ.\nމާމެންދޫ އިސް މެޖިސްޓްރޭޓް ވަކި ކުރަން މައްސަލަ މަޖިލީހަށް


ނާލާފުށި | Meem Atoll Council\nނާލާފުއްޓަކީ މާލެ އަތޮޅުން ދެކުނަށް ދެވަނައަށް އިރުމަތީ ބިތުގައި އޮންނަ މުލަކަތޮޅުގެ ރަށެކެވެ. މިރަށަކީ އަތޮޅުގެ އިރުވައި ބިތުގައި، އަތޮޅުގެ ވެރިކަންކުރާ ރަށް މ. މުލީގެ ދެކުނުން އޮތް ރަށެކެވެ. ނާލާފުށި އޮންނަނީ އިރުމަތީ ޠޫލުން 73 34’ 38” ގައި ޢަރުޟުން 02 53’ 42” ގައެވެ. ރަށުގެ ބޮޑުމިނުގައި 10.40 ހެކްޓަރ ހުންނައިރު މިއީ އަތޮޅުގެ ނިސްބަތުން ބިންކުޑަ ރަށެކެވެ. 2020 ވަނަ އަހަރު ނިމުނުއިރު ރަށުގެ އާބާދީއަކީ ޖުމްލަ 531 އެވެ. އެއީ 250 އަންހެނުންނާއި 281 ފިރިހެނުންނެވެ. ރަށުގައި މީހުން ދިރިއުޅުމަށް ޖުމްލަ 118 ގޯއްޗެއް ދޫކުރެވިފައިވާއިރު 2020 ވަނަ އަހަރުގެ ނިޔަލަށް މީހުން ދިރިއުޅެމުންދަނީ 85 ގޯއްޗެއްގައެވެ. ފުރަމާލެއާއި ނާލާފުއްޓާ ދެމެދު 76.5 ނޯޓިކަލް މޭލުގެ ރާސްތާއެއް ވެއެވެ. މިރަށަކީ ހީވާގި ރައްޔިތަކު ދިރިއުޅެމުންގެންދާ ރަށެކެވެ. މިގޮތުން ޢާމްދަނީ ހޯދުމަށް ރަށުގައި ކުރާ މައިގަނޑު މަސައްކަތްތަކުގެ ތެރޭގައި މަސްވެރިކަމާއި، ކޮންސްޓްރަކްޝަން މަސައްކަތާއި، ފަތުރުވެރިކަމާއި ޕަބްލިކް އެޑްމިނިސްޓްރޭޝަންގެ ދާއިރާ ހިމެނެއެވެ. އަދި ހަމަމިއާއެކު ނާލާފުށީގެ ގިން ރައްޔިތުންނަކީ ރޯނުވަށައި، ފަންވިނުމުގެ މަސައްކަތްވެސް ކުރަމުން އަންނަ ބައެކެވެ.\nނާލާފުށީ ކުޑަ މިސްކިތަކީ ބެލެވޭ ގޮތުގައި މީގެ އެތައްސަތޭކަ އަހަރެއް ކުރިން ބިނާކޮއްފައިވާ މިސްކިތެކެވެ. ހިރި ގަލުން ބިނާކޮއްފައިވާ މި މިސްކިތުގެ ގޯތިތެރޭގައި ހިރިގަލުގެ ދެ ފެންވަޅުވެސް ހުންނަކަން ފާހަގަކުރެވެއެވެ.\nނާލާފުއްޓަކީ ބޭރުރަށްރަށުން އަންނަ މެހެމާނުންނަށް ވަރަށް ފުރިހަމައަށް މެހެމާންދާރީ އަދާކުރުމަށް މަޝްހޫރު، ހިތްހެޔޮ ރައްޔިތަކު ދިރިއުޅޭ ރަށެކެވެ.\nއިހުގައި ކުޅެއުޅުނު ކުޅިވަރުތަކުގެ ތެރެއިން ބޮޑުބެރާއި ލަނގިރިޖެހުމަކީ މިހާރުވެސް މިރަށުގައި ކުޅެމުންދާ ކުޅިވަރުތަކެއްކަން ފާހަގަކުރެވެއެވެ.\nދިވެހި ބޭސްވެރިކަމުގެ މަސައްކަތްވެސް މިހާރު މިރަށުގައި އަންނަނީ ކުރަމުންނެވެ. އަތޮޅުގެ އެކި ރަށްރަށުންނާއި އެހެނިހެން އަތޮޅުތަކުގެ މީހުންވެސް ދިވެހިބޭސްކުރުމަށް މިރަށަށް އާދެއެވެ.\nމިރަށުގައި ތަޢުލީމު ޙާސިލްކުރުމަށް ނާލާފުށީ ސްކޫލޮގެ ނަމުގައި ސްކޫލެއްވަނީ ޤާއިމްކުރެވިފައެވެ. 2020 ވަނަ އަހަރުގެ ނިމުނުއިރު މި ސްކޫލުގައި ތަޢުލީމް ޙާސިލް ކުރަމުންދަނީ ޖުމްލަ 64 ކުދިންނެވެ. އަދި ރަށުން މިވަގުތު ކިޔަވައި ދެމުންގެންދަނީ ގްރޭޑް ހަޔަކާއި ހަމައަށެވެ. ނާލާފުށީގެ ކުދިންނަށް ރަށުގައި ތިބެގެން ފަސޭހައިން ތަޢުލީމް ހާސިލްކުރުމުގެ ފުރުސަތު ހޯދައި ދިނުމުގެ ގޮތުން 2009 ވަނަ އަހަރު ސަރުކާރުންވަނީ މ. ނާލާފުއްޓާއި މ. މުއްޔާއި ދެމެދު ސްކޫލްފެރީގެ ނިޒާމް ޤާއިމްކޮއދެއްވާފައެވެ.\nނާލާފުށީ ހެލްތު ޕޯސްޓުގެ ނަމުގައި ސިއްޙީ ޚިދުމަތްދޭ މަރުކަޒެއް މިރަށުގައި ޤާއިމްކުރީ 2010 ވަނަ އަހަރުގައެވެ. އަދި މީގެފަހުން މިތަން ސިއްޙީ މަރުކަޒަކަށް ބަދަލުކޮށް ޑޮކްޓަރަކާއި ނަރުހުންގެ ޙިދުމަތްވެސް މިހާރުދަނީ ލިބެމުންނެވެ. ބޭސްފަރުވާގެ ނިޒާމް ހަރުދަނާ ކުރުމަށް ސަރުކާރުން ކުރައްވާފައިވާ މަސައްކަތުގެ ތެރެއިން ނާލާފުށީގައި އެސް.ޓީ.އޯ. ފާމަސީއެއްވެސްވަނީ ޤާއިމްކުރެވިފައެވެ.\nލަފައިފުރުމުގައި މިރަށަށް ދިމާވެފައިވާ ދަތިތަކަށް ހައްލެއް ހޯދައި ދިނުމުގެ ގޮތުން ރަށުގައިވަނީ ބަނދަރެއް ޤާއިމްކުރެވިފައެވެ. ނަމަވެސް ބަނދަރުގެ ބޭރު ތޮށި ޤާއިމްކުރުމަށް ދިމާވި ލަސްތަކެއްގެ ސަބަބުން ބަނދަރުގެ އުތުރުފަރާތު ތޮށިގަނޑުވަނީ ވެއްޓި، މަރާމާތަށް ބޭނުންވެފައެވެ. އަދި ރަށުގެ ނިސްބަތުން ބަލާއިރު މިބަނދަރަކީ ކުޑަ ބަނދަރެއްކަން ފާހަކުރެވެއެވެ. އިހު ޒަމާނުއްސުރެ މިރަށުގެ ވަށައިގެން ވަނީ ރައްޔިތުންގެ މަސައްކަތުން ގަލުގެ ތޮއްޓެއްލެވިފައެވެ. ރަށުގައި ކުނިކޮއްޓެއް ހުރިކަމުގައިވިޔަސް ކުނި ނައްތައިލުމަށް ބޭނުންވާ އިންފްރާ ސްޓްރަކްޗަރާއި، ވަޞީލަތްތައް މިހާތަނަށް ޤާއިމް ކުރެވިފައެއް ނުވެއެވެ.\nނާލާފުށީގައި ކަރަންޓުގެ ޚިދުމަތް ފޯރުކޮއްދެމުން ގެންދަނީ ފެނަކަ ކޯޕަރޭޝަން ލިމިޓެޑުންނެވެ. މިގޮތުން މިރަށުގެ މިވަގުތު އިންސްޓޯލްޑް ކެޕޭސިޓީއަކީ 235 ކިލޯ ވޯޓެވެ. ރަށުގައި ބޯންބޭނުންކުރާ ވާރޭފެނަކީ ރައްކާތެރި ފެނަކަށް ހެދުމުގެ ގޮތުން ގްރީން ކްލައިމެޓް ފަންޑުގެ ދަށުން ރެއިންވޯޓާ ހާވެސްޓިންގް ޕަލާންޓެއް ޤާއިމްކުރުމުގެ މަސައްކަތް އަންނަނީ ކުރެވެމުންނެވެ. ރަށުގެ އަމިއްލަ ފަރުދުން އިސްނަގައިގެން ރަށުގެ އެކިސަރަހައްދުތަކުގައި ފާޚާނާލައިންތައް އަޅާފައިވެއެވެ. އެހެންކަމުން ރަށުގެ އެއްވެސް ގޭބިސީއަކުން ރަށުގެބިމަށް ނަޖިސް ހިންދަމުން ނުދެއެވެ. އަދި މިހާރު ސަރުކާރުންދަނީ ނަރުދަމާ އަދި ފެނުގެ ނިޒާމް މިރަށުގައި ޤާއިމްކުރުމުގެ މަސައްކަތް ކުރަމުންނެވެ.\nމިރަށުގައި ރީޓެއިލް މުދާ ވިއްކާ 04 ފިހާރައާއި 02 ކެފޭ ގެ އިތުން 02 މަސް ސެންޓަރާއި ތެޔޮ ވިއްކާ 02 ސެންޓަރ ހުރެއެވެ. އަދި މިރަށަކީ ކައިރި ރައްރަށުން ވިޔަފާރި ކުރުމަށް އަންނަ ރަށެއްކަން ފާހަގަކުރެވެއެވެ. ނާލާފުށީގައި ދައުލަތުގެ މުއައްސަސާތަކުގެ ތަފާތު ޢިމާރާތްތައް ހުރެއެވެ. ހިތްފަސޭހަކޮށްލަން ދާފަދަ، ފިނިމައިޒާންތަކާއި ޖޯލިފަތިތަކުގެ އިތުރުން މިރަށުގެ ކައުންސިލުންވަނީ ރަށުގައި ކުޑަކުދިންގެ ޕާކެއްވެސް ޤާއިމްކުރައްވާފައެވެ. މިހެންވުމުގެ ސަބަބުން މިރަށަކީ ހިތްފަސޭހަ ރަށެއްގެ ގޮތުގައި ގިނަ ބަޔަކު ފާހަގަކުރާ ރަށެކެވެ.\nނާލާފުއްޓަކީ ބިންކުޑަ ރަށަކަށްވެފައި ޢިމާރާތްތަށް ގިންވުމުގެ ސަބަބުން ރަށުގެ ފެހިކަން ދަނީ ނެތެމުންނެވެ. އަދި ރަށުގެ ފެން ފަށަލަ ލޮނުވުމާއި ރަށް ގިރުމުގެ މައްސަލަތަށްވެސްވަނީ ކުރިމަތިވެފައެވެ. ރަށް ގިރުމުގެ މަސއްސަލައަށް ހައްލެއް ގެންނެވުމުގެ ގޮތުން ސަރުކާރުން މިރަށުގައިވަނީ 510 މީޓަރުގެ ރިވެޓްމެންޓް ތޮއްޓެއް ޖަހައިދެއްވާފައެވެ. ކުނި ނައްތައިލެވޭނެ އެކަށިގެންވާ ނިޒާމެއް ނެތުމުން ދޮނޑުދޮއްތަކާއި ހޭޅީ ތެރެއަށް ކުނި އެޅުންފަދަ މައްސަލަތަށްދަނީ ކުރިމަތިވަމުންނެވެ.


އެމްޑީޕީގެ ހަރުގެ ޖަލްސާ\nމާލެ، ޖޫން 23، 2014: އެމްޑީޕީން އެ ޕާޓީގެ ހަރުގޭގައި މިރޭ ބޭއްވި ޖަލްސާގައި ޕާޓީގެ ވަގުތީ ރައީސް، އަދި ކުރީގެ ރައީސުލް ޖުމްހޫރިއްޔާ މުހައްމަދު ނަޝީދާއި ޕާޓީގެ އިސްވެރިންނާއި ޕާޓީގެ ގިނަ އަދަދެއްގެ މެންބަރުން ބައިވެރިވި އެވެ.\nނައިބު ރައީސް ހުޅުމާލޭ ހޮސްޕިޓަލަށް ވަޑައިގަތުން\nހުޅުމާލެ، ޖޫން 23، 2014: ހުޅުމާލޭ ހޮސްޕިޓަލަށް ޒިޔާރަތް ކުރައްވާ އެތަނުގައި ތިބި ބަލި މީހުންގެ ހާލު، ރައީސުލްޖުމްހޫރިއްޔާގެ ނައިބު ޑރ. މުހައްމަދު ޖަމީލް އަހުމަދު މިއަދު ވަނީ ބައްލަވާލައްވާފަ އެވެ. އެމަނިކުފާނު ހުޅުމާލެއަށް ކުރެއްވި ޒިޔާރަތުގައި، ހުޅުމާލޭ ހޮސްޕިޓަލްގައި އެޑްމިޓް ކޮށްފައިތިބި މީހުންނާ ބައްދަލުކުރައްވައި، އެމީހުންގެ ހާލު ބައްލަވާލެއްވި އެވެ. އަދި އެ ހޮސްޕިޓަލަށް މިހާރު ކުރިމަތިވެފައިވާ ދަތިތަކާއި، ހޮސްޕިޓަލުން ދޭ ޚިދުމަތްތައް އިތުރަށް ހަރުދަނާ ކުރުމަށް އެޅެންހުރި ފިޔަވަޅުތަކާ ބެހޭގޮތުން އެ ހޮސްޕިޓަލުގެ އިސްވެރިންނާ މަޝްވަރާ ކުރެއްވިއެވެ.\nވިމެންސް ފުޓްބޯޅަ ޗެމްޕިއަންޝިޕް\nމާލެ، ޖޫން 21، 2014: އެސްޓީއޯ ނޫފަހި ވިމެންސް ފުޓްބޯޅަ ޗެމްޕިއަންޝިޕްގެ ފައިނަލް މެޗުގައި އެމެއެންޑީއެފް އަތުން 4-1 މެޗް ކާމިޔާބު ކޮށް، މުބާރާތުގެ ތަށި ނިއުރޭޑިއަންޓް ސްޕޯޓްސް ކުލަބުން އުފުލާލައިފިއެވެ. ގައުމީ ފުޓު ބޯޅަ ދަނދުގައި މިއަދު ހަވީރު ކުޅުނު ފޯރިގަދަ މެޗުގައި ނިއުއަށް ލަނޑު ޖަހައި ދިން ކުޅުން ތެރިން ނަކީ ދެ ގޯލް ނިއުއަށް ކާމިޔާބު ކޮށްދިން އިންޑިއާ ގައުމީ ޓީމުގެ ފޯވާޑް ބެމްބެމް ދޭވީ އާއި އައިޝަތު ސަމާ އަދި ހައްވާ ހަނީފާ އެވެ.\nޖޭޕީގެ ކުރިމަގުގެ ފަރުމާގެ ބައްދަލުުވުން\nޕެރަޑައިސް ރިސޯޓް، ޖޫން 19، 2014: ޖޭޕީގެ ކުރިމަގުގެ ފަރުމާ ކުރުމުގެ މައްޗަށް މަޝްވަރާ ކުރުމަށް މިއަދު ވަނީ ބައްދަލުވުމެއް ފަށާފަ އެވެ. މި ބައްދަލުވުމުގައި ޕާޓީގެ ހިންގުމަށާއި ކުރިމަގަށް ރާވާފައިވާ ކަންކަން ކުރުމަށްޓަކައި ގެންނަން ޖެހޭ ޒަމާނީ ބަދަލުތަކުގެ މައްޗަށް ފުޅާކޮށް މަޝްވަރާކޮށްފައިވެއެވެ. މި ހާއްސަ ބަދަލުވުމުގައި ޖޭޕީގެ ލީޑަޝިޕްގެ އިސްވެރިންނާއި ޕާލަމެންޓްރީ ގްރޫޕްގެ މެންބަރުން ވެސް ބައިވެރިވެ ވަޑައިގެންނެވި އެވެ.\nބްރެޒިލް އާއި މެކްސިކޯގެ މެޗް\nބްރެޒިލް މެކްސިކޯ ބައްދަލު ކުރި ފޯރިގަދަ މެޗް ނިމުނީ އެއްވެސް ކޮޅަކަށް ލަނޑެއް ނުޖެހި ހަމަހަމަވެގެނެވެ. ދެޓީމަށް ވެސް ގޯލްޖަހާނެ ގިނަ ފުރުސަތުތަކެއް ތަނަވަސްވި މި މެޗްގައި ބްރެޒިލް އިން ވަނީ އާދަޔާހިލާފު މޮޅަށް ކުޅެ ވަރަށް ގިނަ ފުރުސަތުތަކެއް ނަގާލަފަ އެވެ.\nބެލްޖިއަމް އާއި އަލްޖީރިއާގެ މެޗް\nވޯލްޑްކަޕް ފުޓްބޯޅަ މުބާރާތުގައި މިރޭ އަލްޖީރިއާއި ބެލްޖިއަމް ވާދަ ކުރި މެޗް ފަހަތުން އަރައި ކާމިޔަބު ކުރީ ބެލްޖިއަމް އެވެ. ބެލްޖިއަމްއިން މެޗް ކާމިޔާބު ކުރީ 2-1 އިންނެވެ. މެޗުގައި ހުރިހާ ގޮތަކުން ވެސް މޮޅަށް ކުޅެ ގިނަ ފުރުސަތުތައް ހޯދާފައި ވަނީ ބެލްޖިއަމް އެވެ.\nއިކްއެޑޯ އާއި ސުވިޒަލޭންޑްގެ މެޗް\nއިކްއެޑޯ އާއި ސުވިޒަލޭންޑްގެ މިރޭ ބައްދަލު ކުރި މެޗް 1-1 އިން ހަމަހަމަވެގެން ނިމެން ދަނިކޮށް އިތުރު ވަގުތުގެ އެންމެ ފަހު ވަގުތުކޮޅުގައި ސުވިޒަލޭންޑުން ލަނޑެއްގެ ޖަހައިގެން ފުރަތަމަ މެޗް ވަނީ ކާމިޔާބުކޮށްފަ އެވެ. މިރޭގެ މެޗްގައި ދެ ޓީމުގެ ކިބައިން ވެސް ފެނުނީ ދާދި ހަމަހަމަ ކުޅުމެކެވެ. މެޗްގެ ފުރަތަމަ ލަނޑު ޖަހާފައި ވަނީ އިކްއެޑޯ އެވެ.\nގުރުއާން މުބާރާތުގެ ވަނަތަކަށް އިނާމް ދިނުން\nނަވާވީސް ވަނަ ގުރްއާން ކިޔެވުމުގެ މުބާރާތުން ރަން ވަނަތައް ހޯދި ފަރާތްތަށް އިނާމް ހަވާލުކޮށްފި އެވެ. ރަން ވަނަތައް ހޯދި ފަރާތްތަކަށް އިނާމު ބައްސަވައި ދެއްވީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމެވެ. އެމަނިކުފާނު އިނާމު ދެއްވީ މުޅި މުބާރާތުން އެއް ވަނަ، ދެ ވަނަ އަދި ތިންވަނަ ޙާޞިލުކުރި ދަރިވަރުންނަށާއި، ބަލައިގެން ކިޔެވުމުގެ ގޮފިންނާއި، ނުބަލައި ކިޔެވުމުގެ ގޮފިން އެއްވަނަ ސްކޫލަށާއި، އެއްވަނަ ޤުރްއާން ކްލާހަށާއި، އަތޮޅުތަކުން އެއްވަނައަށާއި، ދެގޮފި އެއްކޮށް މުޅި މުބާރާތުގެ އެއްވަނަ މުއައްސަސާއަށާއި، ޚާއްޞަ އެހީއަށް ބޭނުންވާ ދަރިވަރުންގެ ތެރެއިން އެންމެމޮޅު ފަސް ދަރިވަރުންނަށެވެ.


Baeh Fihaarathakugai Gandukurithakethi Vikkanee Sihhathah Gellunhuri Gothah - MFDA - Vaguthu\nރާއްޖޭގެ ބަައެއް ފިހާރަތަކުގައި ގަނޑުކުރި ކާބޯތަކެތި ވިއްކަމުން އަންނަނީ ސިއްހަތަށް ގެއްލުންވާ ގޮތަށް ކަމަށް މޯލްޑިވްސް ފުޑް އެންޑް ޑްރަގް އޮތޯރިޓީ (އެެމްއެފްޑީއޭ) އިން ވިދާޅުވެއްޖެެ އެެވެެ.\nއެ އޮތޯރިޓީއިން ހާމަކޮށްފައިވާ ގޮތުގައި މިކަން އެމްއެެފްޑީއޭ އަށް ފާހަގަކުރެވިފައި ވަނީ މިފަދަ މައްސަލައެއް ހުރިތޯ ދާދިފަހުން ބެލި ބެލުމުންނެެވެެ. އެގޮތުން ބައެއް ފިހާރަތަކުން ނެެގި ސާމްޕަލްތަކުން އެތަންތަނުގައި ގަނޑުކުރި ކާނާގެ ބާވަތްތައް ވިއްކަމުން އަންނަނީ ސިއްހަތަށް ގެެއްލުންހުރި ގޮތަށް ކަމަށް ފާހަގަކުރެެވިފައިވާކަމަށް އެ އޮތޯރިޓީ އިން ވަނީ ހާމަކޮށްފައެެވެ.\nބައެެއް ކާބޯތަކެއްޗަކީ ވަކި ފިނިހޫނުމިނެއްގައި ބަހައްޓަން ޖެހޭ ތަކެެތި ކަމަށާއި، އޭގެ ފިނިހޫނުމިން ހުންނަން ޖެހޭ މިންވަރަށް ނުފެތޭ ނަމަ އެތަކެތީގެ ރައްކާތެރިކަން އަދި ފެންވަރު ގެއްލޭނެ ކަމަށް ފުޑް އެންޑް ޑްރަގް އޮތޯރިޓީ އިން ވަނީ ވިދާޅުވެފައެވެ.\nމިއީ އާންމު ސިއްހަތަށް ނުރައްކާވާނެެ ކަމެއްކަން ފާހަގަކޮށް އެ އޮތޯރިޓީ އިން ވަނީ މިފަދަ ތަކެތި ގުދަން ކުރުމުގައި އަދި ވިއްކުމުގައި ސަމާލުކަން ދިނުމަށް އިލްތިމާސްކޮށްފައެެވެ.\nމިފަދަ ތަކެތި ބެހެއްޓުމަށް އެންމެ ރަނގަޅު ފިނިހޫނުމިންވެސް އެެ އޮތޯރިޓީ އިން ވަނީ އާންމުކޮށްފައެވެ. އެގޮތުން ކާބޯތަކެެތީގެެ ފިނިހޫނުމިން 18- ޑިގްރީ ސެލްސިއަސް އަށްވުރެ މަތިނުވާނެ ގޮތަކަށް އަދި ފިނިކުރި ކާބޯތަކެތި 5-0 ޑިގްރީ ސެލްސިއަސް އާއި ދެމެދުގައި ބެެހެއްޓުމަށް އެ އޮތޯރިޓީ އިން ވަނީ އަންގާފައެވެ.\nޖެނުއަރީ 7, 2021 11:17\nމޯލްޑިވްސް ފުޑް އެންޑް ޑްރަގް އޮތޯރިޓީ (އެެމްއެފްޑީއޭ) މިވާހަކަ ދައްކަން ލަދުނުގަނޭތަ؟ ކީއްވެބާ މި ބޭފުޅުން މާލޭ މަސްމާރުކޭޓް ގަ ވިއްކާ މަހުގެ ކަންތަށް ބަލާފަ ފިޔަވަރު ނާޅަނީ ؟ އައިސް މަސް މާކެޓް އަށް ގެނެސް ވިއްކާ ނުވިކި ހުރި މަސް އަނެއްކާ އައިސް ކޮށް ޖެހިގެން އަންނަދުވަހު ވިއްކާ ކަން މޯލްޑިވްސް ފުޑް އެންޑް ޑްރަގް އޮތޯރިޓީ (އެެމްއެފްޑީއޭ) އަށް ހަމަ ނޭގެނީބާ؟ހަމަ ގައިމް ވެސް މަސް ނުކާ މީހުން މިރާއްޖޭގަ މަދުވާނެ ދޯ؟\nޖެނުއަރީ 7, 2021 13:13\nލޮނުޒިޔާރަތް މަގުގައި ހުންނަ ސްޕޭ ސް ފިހާރަ އަކީ ތިކަމުގައި އެއްވަނަ. އައިސް ކްރީމް ހުންނާނީ ނުބައިވެގެން ކަން ނުކެރޭވަރު ވެފައި. ސޮސެޖް ވެސް ކުކުޅު ވެސް. މިހެން ގޮސް ކިޔާނެކަމެއް ނެތެވެ. ހަމަ ހުރިހާ 😩\nޖެނުއަރީ 7, 2021 13:27\nތިކަމުގެ ހައްލަކީ ގަނޑުކުރި ބާވަތްތައް، ކަންމަތީ ކުދި ފިހާރްތަކުން ގަތުން ހުއްޓާލައި، އެފަދަ ތަކެތި ކޮލިޓީކޮށް ހި ގާ، ބޮޑެތި މާރޓް ތަކުން ގަތުމެވެ.\nޖެނުއަރީ 7, 2021 19:52\nރެޑްވޭޥް ތީ ނަންބަރު 1


TC ge Team Raajje genesfi\nޓީސީގެ ޓީމު ރާއްޖެ ގެނެސްފި\nޓީސީގެ ކުޅުންތެރިން ރާއްޖެ އަންނަން އެއާޕޯޓްގައި -- ފޮޓޯ: އަޝްފާގް\nސްރީލަންކާގައި ތާށިވެފައި ތިބި ޓީސީގެ ކުޅުންތެރިންނާއި އޮފިޝަލުން ރާއްޖެ ގެނެސްފި އެވެ.\nއޭއެފްސީ ކަޕްގެ ގުރޫޕް ސްޓޭޖުގައި، ބަންގުލަދޭޝްގެ ބޮށުންދަރާ ކިންގްސްއާއެކު ކުޅުނު މެޗަށް ފަހު ރާއްޖެ ނާދެވި ޓީސީގެ ކުޅުންތެރިން ތިބީ ސްރީ ލަންކާގައި ތާށިވެފަ އެވެ. އެ ގައުމު ވެސް ބަންދުކޮށް ކާފިއު އިއުލާނު ކޮށްފައިވާއިރު ދަތުރުފަތުރު އޮތީ ހުއްޓާލާފަ އެވެ.\nނަމަވެސް މިރޭ ރާއްޖެ އައި މޯލްޑިވިއަންގެ ފްލައިޓްގައި ޓީސީގެ ކުޅުންތެރިންނާއި އޮފިޝަލުން ވަނީ ރާއްޖެ ގެނެސްފަ އެވެ. އެނގިފައިވާ ގޮތުގައި އެ ކުޅުންތެރިން ރާއްޖެ ގެނެސްފައިވަނީ ޔޫތު މިނިސްޓްރީގެ ހަރަދުގަ އެވެ. ޓީސީ ހޮޓެލްގައި ތިބުމާއި ކެއުމުގެ ހަރަދުތައް ބަލަހައްޓާފައިވަނީ ޔޫތު މިނިސްޓްރީންނެވެ.\nޓީސީގެ ކުޅުންތެރިންނާއި އޮފިޝަލުން ރާއްޖެ ގެނެސްފައި ވަނީ އެ ކުޅުންތެރިން ވަކި ފްލައިޓެއްގައި ރާއްޖެ ގެންނަން ޔޫތު މިނިސްޓްރީން މަސައްކަތް ކުރަމުންދާ ކަމަށް ވާހަކަ ދެކެވެމުން ދަނިކޮށެވެ.\nއެ ވާހަކަތައް ދޮގުކޮށް ޔޫތު މިނިސްޓަރު އަހުމަދު މަހުލޫފް ވިދާޅުވީ ޓީސީގެ ޓީމް، ވަކި ފްލައިޓެއްގައި ރާއްޖެ ގެންނަން މަސައްކަތްް ކުރެވޭ ކަމަށް ދެކެވޭ ވާހަކަތަކުގައި ހަގީގަތެއް ނެތް ކަމަށާ އަދި އެފަދަ މަޝްވަރާއެއް ވެސް ކުރެވިފައިނުވާ ކަމަށެވެ.\n"އެހެން ރައްޔިތުންނެކޭ އެއްގޮތަށް ޓީމްވަނީ ލަންކާގައި ތާށިވެފައި. ލަންކާ އެއާޕޯޓް ހުޅުވުނުހާ އަވަހަކަށް ގެންނަން މަސައްކަތް ކުރާނަން. ޓީމުގެ ހާލު ބަލަން." މިމަހުގެ އެއްވަނަ ދުވަހު މިނިސްޓަރު ވިދާޅުވިއެވެ.\nޓީސީގެ ކުޅުންތެރިން ރާއްޖެ ގެނެސްފައިމިވަނީ މޯލްޑިވިއަންގެ ފަރާތުން ދިވެހިން ބަލާ، ލަންކާއަށް ދެ ފްލައިޓް މިއަދު ގޮސްފައިވަނިކޮށެވެ. އެއީ 50 ޝީޓްގެ ދެ ފްލައިޓެވެ. ނަމަވެސް ލަންކާއިން ރާއްޖެ އަންނަން ބޭނުންވެފައިވާ އެތައް ބަަޔަކު އެ ގައުމުގައި އެބަ ތިއްބެވެ. ޝީޓްތައް ބުކް ކުރުމަށް ހުޅުވާލުން ހަތަރު ގަޑިއިރުގެ ތެރޭގައި ފުލްވެފައިވާ ކަަމަށް މޯލްޑިވިއަން އިން ވަނީ ބުނެފައެވެ.\nޓީސީ އަހުމަދު މަހްލޫފު ޔޫތު މިނިސްޓްރީ\nކުޅުންތެރިންގެ އިނާޔަތާމެދު މަޝްވަރާ ކޮށްފި\nޓީސީ ކުޅުންތެރިން ރާއްޖެ ގެންނަ ވާހަކައަކީ ދޮގެއް


Miee Minimum Wage Kanda Elhumah Enme Rangalhu Dhandivalheh Noon: Minimum Wage Board – Iru\nމިއީ މިނިމަމް ވޭޖް ކަނޑައެޅުމަށް އެންމެ ރަނގަޅު ދަނޑިވަޅެއް ނޫން: މިނިމަމް ވޭޖް ބޯޑް\nކޮރޯނާވައިރަސް ފެތުރެމުންދާ މި ދަނޑިވަޅަކީ މިނިމަމް ވޭޖް ކަނޑައެޅުމަށް އެންމެ ރަނގަޅު ދަނޑިވަޅެއް ކަމަށް ގަބޫލުނުކުރައްވާ ކަމަށް އެންމެ ކުޑަ އުޖޫރާ ކަނޑައެޅުމަށް ރައީސް އިބްރަހީމް މުހައްމަދު ސޯލިހު އުފައްދާފައިވާ މިނިމަމް ވޭޖް ބޯޑްގެ ޗެއަރމަން މަރިޔަމް ހާލިދާ ވިދާޅުވެއްޖެއެވެ.\nއަދި އެކަމުގެ އަސަރު ވަކިން ބޮޑަށް ރާއްޖެ އަށް ކުރާނެކަން ފާހަގަކުރައްވަމުން ހާލިދާ ވަނީ ސަރުކާރުން ވެސް އަދި ރައްޔިތުންގެ މަޖިލީހުން ވެސް މިިނިމަމް ވޭޖެއް ކަނޑައެޅުމުގައި މި ކަންކަމަށް ރިއާޔަތް ކުރުމަށް އެދިފައެވެ. އެއަށްފަހު ހާލިދާ ވިދާޅުވީ، މިއީ މިނިމަމް ވޭޖް ކަނޑައަޅަން އެންމެ ރަނގަޅު ދަނޑިވަޅެއް ކަމަށް ގަބޫލުނުކުރައްވާ ކަމަށެވެ.\nމިނިމަމް ވޭޖެއްގެ ގޮތުގައި ކަނޑައަޅަން ބޯޑުން ހުށައެޅީ 6،400 ރުފިޔާއެވެ.\nފުލުހުންގެ ވެހިކަލަކުން ސައިކަލެއްގައި ޖެހި އެކްސިޑެންޓެއް ހިނގައިފި


Hong Kong Ge Maguthakah Ethah Lahkka Bayaku Nikumejje - Vaguthu\nހޮންގ ކޮންގްގެ މަގުތަކަށް އެތައް ލައްކަ ބަޔަކު ނިކުމެއްޖެ\nހޮންގް ކޮންގްގައި މިހާރު ކުރިއަށްދާ ސިލްސިލާ ވަރުގަދަ މުޒާހަރާތަކުގެ ތެރެއިން އެތައް ލައްކަ ބަޔަކު މިއަދު މަގުތަކަށް ނިކުމެއްޖެއެވެ.\nމިދިޔަ ޖޫން މަހު ފެށި މުޒާހަރާތައް އެގާރަ ހަފްތާއަށް ދިގުދެމިގެން ގޮސް މިއަދު މުޒާހަރާގެ ބައިވެރިން ހޮންގް ކޮންގްގެ ވިކްޓޯރިޔާ ޕާކަށް އެއްވީ ވާރޭ ކުޑަ ހިފައިގެންނެވެ.\nމިއަދު ކުރިއަށްދާ މުޒާހަރާގައި މި މުޒާހަރާތައް އިންތިޒާމު ކުރުމުގައި އިސްކޮށް އުޅޭ ހޮންގް ކޮންގްގެ ސިވިލް އެންޑް ހިއުމަން ރައިޓްސް ފްރޮންޓްގެ ތަރުޖަމާނުވަނީ ފުލުހުންގެ ވެރިޔާ އަދި ސެކުރިޓީ ސެކްރެޓަރީ ގެ އިސްތިއުފާއަށް ގޮވާލާފައެވެ.\n"ފުލުހުންގެ ފަރާތުން ފެންނަނީ އާދަޔާ ހިލާފު އަނިޔާވެރިކަމެއް ފުލުހުންނަށް ރައްޔިތުންގެ އިތުބާރު ގެއްލިއްޖެ, އަވަހަށް އިސްތިއުފާދީ " އޭނާ ގޮވާލިއެވެ.\nމިއަދު މުޒާހަރާއަށް ވެސް ގިނަ އަދަދެއްގެ ފުލުހުން ވަނީ ރަޔަޓް ގިޔަރުގައި މަގުތަކަށް ނެރެފައެވެ.\nހޮންގް ކޮންގެ ރައްޔިތުން ސަރުކާރު ބަދަލުކުރުމަށާއި، ޑިމޮކްރަސީއަށް ގޮވާލާ އަދި ކުށަށް ތުހުމަތުކުރެވޭ މީހުން ޗައިނާއާ ހަވާލުކުރެވޭ ގޮތަށް ހޮންގް ކޮންގްގެ ގާނޫނަކަށް ގެންނަން އުޅޭ ބަދަލާ ދެކޮޅަށް ކުރާ މި މުޒާހަރާތަށް ވަނީ ތާރީހުގައި ވެސް އެގައުމުގައި ހިންގާ އެންމެ ބޮޑު ހަމަނުޖެހުމަށް ބަދަލުވެފައެވެ.\nމުޒާހަރާތަކުގެ ސަބަބުން އެގައުމަށް ދަތުރުކުރަން ހަމަޖެހިފައިވާ ފުލައިޓުތަށް ކެންސަލްވެ އަދި ބޮޑެތި މަގުތަކުގެ ދަތުރުތައް ވެސް ވަނީ ހުއްޓިފައެވެ. މުޒާހަރާތަކާއި ގުޅިގެން އެތައް ބަޔަކު ހައްޔަރުވެސްކޮށްފައި ވެއެވެ.\nއޮޅުވާޅައިގެން އަންހެނެއްގެ އަތުން 32 މިލިއަން ޑޯލަރު ފޭރިގެންފި\nއަލިފާނުގެ ހާދިސާ އަކާއި ގުޅިގެން ވިވޯ ފޯން ހޮންގް ކޮންގް އެއާ ކާގޯއިން ބޭން ކޮށްފި\nއޮގަސްޓް 18, 2019 17:24\nޗިއަނަމިން މައިދާން މުޒާހަރާ މަތިން ހަނދާން އެބަހުރިބާ ؟\nއޮގަސްޓް 19, 2019 03:34\nރާއްޖެއަށް ވެސް މިދުވަސް އައުމަކީ ގާތް ކަމެއް. އެއީ ކުށަށް ތުހުމަތު ކުރެވޭ މީހުން އިންޑިއާ އާއި ހަވާލު ކުރުން.


Apple ehen viyafaarithakah balanee | Mihaaru\nއައިފޯން މިކޭ އަދަދު އަދި ވެސް ދަށްވެދާނެ ކަމަށް ބަލައި، އެޕަލުން އެހެން ވިޔަފާރިތަކަށް ވިސްނަނީ\nއައިފޯނު ވިޔަފާރި ދަށްވާތީ އެޕަލުން އެހެން ވިޔަފާރިތަކަށް ބަލަނީ\n03 މެއި 2019 - 08:373comments\nއައިފޯނަކީ އެޕަލް އަށް ބޮޑު އާމްދަނީއެއް ހޯދައިދިން އާލާތެކެވެ. ނަމަވެސް، އެއިރު އައިފޯނު ވިކުނު އަދަދަށް، އައިފޯނު މިހާރަކު ނުވިއްކެވެ. ވާދަވެރި މާކެޓްގައި، ފަރި ނެށުމެއްގައި ނެށޭ ވަރަށް އައިފޯނުގައި އާ ޓެކްނޮލޮޖީއެއް ނެތެވެ.\nއެޕަލް އަށް އައިފޯނުން ލިބޭ އާމްދަނީ ދަށްވަނީ، އައިފޯނު ވިކޭ އަދަދު މަދުކަމުން ނޫން ކަމަށް ބުނަން އެޕަލް ބޭނުންވެ އެވެ. އެކަން އެ ގޮތަށް ދިމާވާ ކަމަށް ރިޕޯޓްތަކުގައި ބުނަނީ ކީއްވެކަން އެޕަލް އިން ވަނީ ކިޔައިދީފަ އެވެ. އެ މީހުން ބުނާ ގޮތުގައި، އައިފޯނުން ލިބޭ އާމްދަނީ ދަށްވާ ކަމަށް އެ ބުނަނީ، އައިފޯނުން ލިބޭ އާމްދަނީ އަށް ވުރެ، އެހެން ވަސީލަތްތަކުން އެޕަލް އަށް ލިބޭ އާމްދަނީ އިތުރުވާތީ އެވެ.\nއެޕަލް އިން ވިސްނައިދޭން ބޭނުންވަނީ، އައިފޯނު ވިކުން މަދުވި ނަމަވެސް، މާލީ ތަނަވަސްކަން ހޯދުމުގެ ކުޅަދާނަކަން އެ ކުންފުންޏަށް ލިބިފައިވާ ކަމެވެ. މިސާލަކަށް "ކްލައުޑް ކޮމްޕިއުޓިން" ފަދަ އޮންލައިން ޚިދުމަތްތަކުން ވެސް އެކަށީގެންވާ އާމްދަނީއެއް ލިބޭ ކަމެވެ. އެޕަލް އެޕްލިކޭޝަން ސްޓޯރަކީ ވެސް ކުންފުންޏަށް ބޮޑު ފައިދާއެއް ހޯދައިދޭ ވަސީލަތެއްކަން ވެސް ވަނީ ހަނދާންކޮށްދީފަ އެވެ.\nއެޕް ސްޓޯރަކީ އައިފޯން އަދި އައިޕެޑާ ނުލައި ހިންގޭނެ ވިޔަފާރިއެއް ނޫނެވެ. އައިފޯން ވިކޭ އަދަދު، ހަމަ ހަގީގަތުގައި ވެސް ދަށްވާ ނަމަ، އެޕްލިކޭޝަން ވިކޭ އަދަދު އޮޓަމެޓިކުން ދަށްވާނެ އެވެ. އެހެންކަމުން، މިއީ ދެއްކޭނެ ހުއްޖަތެއް ނޫނެވެ. އިންވެސްޓަރުން މި ބަހަނާ ގަބޫލެއް ނުކުރެ އެވެ.\nއައިފޯނު ވިކޭ އަދަދު މަދުވުމަކީ އިންވެސްޓަރުންގެ އުނދަގޫ އެޕަލް އަށް ފޯރާނެ ކަމެކެވެ. އެހެންކަމުން، އެޕަލް އަށް މިއީ އުނދަގޫ ދުވަސްތަކަކަށް ވާނެ ކަމަށް ބެލެވެ އެވެ. ސްމާޓްފޯން މާކެޓްގައި އެންޑްރޮއިޑް ފޯނުތައް ހޯދާ މާލީ ތަނަވަސްކަމަށް ހަސަދަވެރި ނުވެ، ކޮންމެވެސް އެހެން ގޮތްތަކެއް ހޯދަން ޖެހިއްޖެކަން އެޕަލް އަށް ވަނީ ވިސްނިފަ އެވެ. އެހެންކަމުން، މި އަހަރުގެ ކޮންމެވެސް ހިސާބެއްގައި އެޕަލްގެ މިސްރާބަށް އަންނަ ބަދަލުތައް ފެންނަ ވަރު ވާނެ ކަމަށް ބެލެވެ އެވެ.\nއިތުރު ލިޔުންތައް އައިޕެޑް އައިފޯން އެންޑްރޮއިޑް އެޕަލް ވާވޭ


މަސްތުވާތަކެތީގެ ސަބަބުން ޒުވާނުންގެ ސިއްހަތަށް ނޭދެވޭ އަސަރުކުރޭ: މިނިސްޓަރ ޝިދާތާ | | Sangu News\nމަސްތުވާތަކެތީގެ ސަބަބުން ޒުވާނުންގެ ސިއްހަތަށް ނޭދެވޭ އަސަރުކުރޭ: މިނިސްޓަރ ޝިދާތާ\n23 ސެޕްޓެމްބަރ 2019 - 07:16\nމިނިސްޓަރ ޝިދާތާ ވާހަކަފުޅު ދައްކަވނި.. ފޮޓޯ:ޖެންޑަރ މިނިސްޓްރީ\nމަސްތުވާތަކެތި ބޭނުންކުރުމުގެ ސަބަބުން ޒުވާނުންގެ އާއްމު ސިއްހަތަށް ބޮޑު އަސަރެއް ފޯރާ ކަމަށާއި، އެ ގޮތުން ޖިސްމާނީ ހެދިބޮޑުވުމާއި ނަފްސާނީ އަދި އިޖްތިމާއީ ދުޅަހެޔޮ ކަމަށް ކުރާ ނުރަނގަޅު އަސަރު ބޮޑު ކަމަށް މިނިސްޓަރ އޮފް ޖެންޑަރ ފެމިލީ އެންޑް ސީޝަލް ސާރވިސަސް ޝިދާތާ ޝަރީފް ވިދާޅުވެއްޖެއެވެ.\nޔުނައިޓެޑް ނޭޝަންސް އޮފީސް އޮން ޑްރަގްސް އެންޑް ކްރައިމް (ޔޫ.އެން.އޯ.ޑީސީ)ގެ ފަރާތުން މި މަހުގެ 23ން 27ށް ޗަމްޕާ ސެންޓްރަލް ހޮޓެލްގައި އިންތިޒާމުކުރާ "ސައުތު އޭޝިއަން ބޫސްޓަރ ޓްރޭނިންގ އޮން ދަ ޔޫ.އެން.އޯ.ޑީ.ސީ ފެމިލީ ތެރަޕީ ޕެކޭޖް ފޮރ ޔޫތް ވިތް ޑްރަގް ޔޫސް ޑިސްއޯޑަރސް އެންޑް ދެއަރ ފެމިލީސް" ޕްރޮގްރާމް ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރ ޝިދާތާ ވިދާޅުވީ މަސްތުވާތަކެތީގެ ވަބާގައި ޖެހުމުގެ ސަބަބުން މުޖުތަމަޢު ބިނާކުރުމުގައި ޒުވާނުންގެ ޙިއްޞާގައި ހުސްކަމެއް އުފެދިފައި އެބަ އޮތް ކަމަށާއި، އަދި މި ހުސްކަން ފިލައިގެން ދާނީ މި ވަބާގައި ޖެހިފައިވާ ޒުވާނުނަށް ބޭނުންވާ ރިހެބިލިޓޭޝަން ފަރުވާ ދެވި، އަލުން މުޖުތަމަޢުއަށް ނެރެވިގެން ކަމަށެވެ.\nމީގެ އިތުރުން ޒުވާނުން ކަންކަމުގައި ވިސްނާ ފިކުރުކުރުމުގައްޔާއި ނިންމުންތައް ނިންމުމުގައްޔާއި ކަންކަމުގައި ޢަމަލުކުރާ ހަލުވި މިނަށް ބަދަލު އައިސް، އަމިއްލަ ނަފްސު ކޮންޓްރޯލްކުރުމުގައި އުނދަގޫތަކާ ކުރިމަތިލާން ޖެހޭ ކަމަށް އެ ކަމަނާ ވިދާޅުވިއެވެ.\nއެހެން ކަމުން، މަސްތުވާތަކެތީގެ ވަބާއަކީ އިޖުތިމާޢީ މައްސަލަތަކާއި ކުށްތައް އިތުރުވުމުގައި މުހިންމު ދައުރެއް އަދާކުރާ ސަބަބެއް ކަމަށް އެ ކަމަނާ ވިދާޅުވިއެވެ. މިނިސްޓަރ ޝިދާތާގެ ވާހަކަފުޅުގައި ސަރުކާރުގެ 100 ދުވަހުގެ ވައުދުތަކުގެ ތެރޭގައި ރިހެބިލިޓޭޝަން ފަރުވާއަށް ޚާއްޞަ އިސްކަމެއް ދެއްވިކަން ފާހަގަކުރައްވައި، އެ ގޮތުން ރާއްޖޭގެ3ސަރަޙައްދެއްގައި ޑްރަގް ޑީޓޮކްސިފިކޭޝަން އެންޑް ކޮމިޔުނިޓީ ރިހެބިލިޓޭޝަން ސެންޓަރ ހުޅުވިފައިވާ ކަން ފާހަގަކުރެއްވިއެވެ.


Vaccine furihama kuumun mask alhaakah nujeheyne: Amazon\nވެކްސިން ފުރިހަމަކުރުމުން މާސްކްއަޅާކަށް ނުޖެހޭނެ: އެމެޒޯން\nއެމެޒޯން މުވައްޒަފުން ވެކްސިން ފުރިހަމަ ކުރުމުން މާސްކްއަޅާކަށް ނުޖެހޭ\nއެމެރިކާގެ މަޝްހޫރު އޮންލައިން ސުޕާމާކެޓްގެ ގުދަންތަކުގައި މަސައްކަތްކުރާ މުވައްޒަފުން ކޮވިޑް ވެކްސިން ޑޯޒްތައް ފުރިހަމަ ކުރުމަށް ފަހު މާސްކް އަޅަން ނުޖެހޭނެ ކަމަށް އެ ކުންފުނިން ބުނެފި އެވެ.\nއެމެޒޯންއާ ހަވާލާދީ ވޯލް ސްޓްރީން ޖާނަލުން ބުނާ ގޮތުން ލުއިތައް ދިނީ އެމެޒޯން ޕާރުސަލްތައް ބަންދުކުރާ ގުދަންތަކުގައި މަސައްކަތްކުރާ މުވައްޒަފުން އަދި ސްޓޮކް ބެލެހެއްޓުމުގައި އުޅޭ މުވަޒަފުން ފަދަ މަސައްކަތުގެ ދާއިރާގައި އާންމުންމާ މުއާމަލާތް ކުރަން ނުޖެހޭ މުވައްޒަފުންނަށެވެ.\nއެމެޒޯނުން ބުނި ކަމަށް ވޯލް ސްޓްރީޓުން ބުނީ ވެކްސިން ފުރިހަމަ ކުރުމަށް ފަހު މަސައްކަތުގައި އުޅެނިކޮށް ކޮވިޑް ޖެހިއްޖެ ނަމަ މުސާރަ ނުކަނޑާ ގޮތަށް ޗުއްޓީ ދެވޭނެ ކަމަށެވެ. އަދި ބަލިން ރަނގަޅުވަން ދެން އެމީހަކަށް ޚާއްސަ އަހަންމިއްޔަތު ކަމެއް ދެވޭނެ ކަމަށެވެ.\nއެހެން ނަމަވެސް، ވެކްސިން ޑޯޒް ފުރިހަމަ ނުކޮށް އުޅެނިކޮށް ކޮވިޑް ޖެހުނު ނަމަވެސް އެފަދަ އިނާޔަތެއް ނޯންނާނެ ކަމަށް ވެސް އެމެޒޯނުން ބުނެ އެވެ. އަދި އިތުރު އިނާޔަތެއް ވެސް ނުދެވޭނެ ކަމަށް ވަނީ ބުނެފަ އެވެ.\nއެމެޒޯނުން މީގެ ކުރިން ވަނީ އައިސޮލޭޝަން މުއްދަތު ވެސް ކުރުކޮށްފަ އެވެ. ކޮވިޑަށް ޕޮޒިޓިވްވާ މުވައްޒަފުން ގޭބަންދުގައި ހުންނަން ޖެހޭ މުއްދަތު ހަތް ދުވަހުން ފަސް ދުވަހަށް ބަދަލުކޮށް މަސައްކަތަށް ނުކުންނަން ބޭނުންވާ މުވައްޒަފުންނަށް އެމެޒޯނުުން ފުރުސަތު ދިނީ ޖެނުއަރީގަ އެވެ.\nއެމެރިކާގައި ކޮވިޑް ފެތުރިގަތުމާ ގުޅިގެން ނުފޫޒުގަދަ ޓެކްނޮލޮޖީ ކުންފުނިތަކުން ވެސް ހަރުކަށި ވިޔަވަޅުތައް އެޅި އެވެ. އަދި ބައްޔާއެކު އުޅެން ފެށުމުން ލުއިތަކެއް ވަނީ ދީފަ އެވެ.\nއެމެރިކާ އިގްތިސޯދު ކޮވިޑް-19 + ކޮވިޑް ވެކްސިން\n"ވެކްސިނަށް އިންކާރުކުރާ ނަމަ ހިދުމަތުން ބޭރުވެދާނެ"\nޖީ20 ގައުމުތަކުގެ ލީޑަރުން ބައްދަލު ކުރައްވަނީ


އޮޑިޓް ރިޕޯޓުތަކުގައި ފާހަގަކުރައްވާފައިވާ ކަންކަން ބެއްލެވުމަށް ރައީސް ނަޝީދު ގޮވާލައްވައިފި – Maldivian Democratic Party\nއޮޑިޓް ރިޕޯޓުތަކުގައި ފާހަގަކުރައްވާފައިވާ ކަންކަން ބެއްލެވުމަށް ރައީސް ނަޝީދު ގޮވާލައްވައިފި\nދިވެހިރާއްޖޭގެ މާލިއްޔަތު ޤާނޫނާއި ޤަވަޢިދާ ޙިލާފަށް ޚަރަދުކޮށްފައިވާކަމަށް އޮޑިޓް ރިޕޯޓުތައް ފާހަގަކުރައްވާފައިވާ ހުރިހާ ކަންކަން އޭސީސީންވެސް ބައްލަވާ ޕްރޮސެކިއުޓަރ ޖެނެރަލްވެސް ބައްލަވައި އެކަމުގައި ފިޔަވަޅު އެޅުއްވުމަށް ރައީސް ނަޝީދު ގޮވާލައްވައިފިއެވެ. ރައީސް ނަޝީދު މިހެން ވިދާޅުވީ ރޭ “ހެންވޭރު އެއްބުރުން” މި ނަމުގައި ސޯސަންމަގުގައި ބޭއްވި ބައްދަލުވުމުގައި ވާހަކަ ދައްކަވަމުންނެވެ.\nރައީސް ނަޝީދު ވިދާޅުވީ އެމްޑީޕީ ސަރުކާރުގެ މުއްދަތުގައި 31 ބިލިއަން ރުފިޔާ ޚަރަދު ކޮށްފައިވާއިރު އޭގެ ތެރެއިން6ޕަސެންޓް ފައިސާ މާލިއްޔަތު ޤަވާޢިދާ ޚިލަފަށް ކޮށްފައިވާ ކަމަށް އޮޑިޓަރ ޖެނެރަލް އިޝާރާތް ކުރައްވާ ކަމަށާއި މާލިއްޔަތުގެ ޤަވާޢިދާއި އެއްގޮތް ނުވީމާ އަދި އޭގެ މާނައަކީ އެއީ ކޮރަޕްޝަނެއް ނުވަތަ ޖިނާޢީ ކުށެއް ކުރީކީ ނޫން ކަމަށެވެ. އަދި އެއީ ކަރަޕްޝަނަން ނުވަތަ ކަރަޕްޝަނަށް މަގުފަހިވާ ގޮތަށް ކޮށްފައިވާ ކަމެއް ކަމަށް އެއްވެސް ފަރާތަކުން ބުނެފައިވާ ނުވާ ކަމަށެވެ.\nރައީސް ނަޝީދު ވިދާޅުވީ އޮޑިޓަރ ޖެނެރަލް ފާހަގަކުރައްވާފައިވާ ކަންކަމުގައި ދައުލަތަށް ލިބުނު މާލީ ގެއްލުމެއް ކަނޑައަޅާނީ އެކަމާއި ގުޅޭ ތަޙްޤީޤަކަށް ފަހުގައި ކަމަށާއި އެމްޑީޕީންވެސް ބޭނުންވަނީ އޮޑިޓަރ ޖެނެރަލްވެސް އޭސީސީއަށް ހުށަހަޅުއްވައިގެން އެފަދަ ކަންކަން ތަޙްޤީޤް ކުރެއްވުމަށް ކަމަށާއި އަދި އެފަދަ ކަމެއް ސާބިތުވާ ފަރާތަކާމެދު ޙައްޤު އަދަބު ލިބުން ކަމަށް ވިދާޅުވިއެވެ.\nއޮޑިޓަރ ޖެނެރަލް ނެރުއްވާ ބައެއް ރިޕޯޓްތަކުން މިސާލު ނަންގަވަމުން ރައީސް ނަޝީދު ވާހަކަފުޅުގައި 13.9 މިލިއަން ރުފިޔާ ޚަރަދުކޮށްގެން 259 ކުދިންނަށް ކިޔަވައިދެވުނު ވާހަކައެއް އޮޑިޓަރ ޖެނެރަލް ފާހަގަ ކޮށްދެއްވައިފާވާ ކަމަށާއި އެކަން އެއަށްވުރެ ބޮޑަށް އޮޑިޓަރ ޖެނެރަލް ތަފްޞީލް ކޮށްދެއްވުމަށް އެދިވަޑައިގެންނެވިއެވެ. ރައީސް ނަޝީދު ވިދަޅުވީ ހުނަރު ޕްރޮގްރާމް އަކީ 8500 ކުދިންނަށް ހުނަރެއް ހޯދައި ދިނުމަށް އެކަށައެޅުނު ޕްރޮގްރާމެއް ކަމަށާއި އެކަން ކުރުމަށް ފުރަތަމަ ކުރެވުނު ޚަރަދު ތަކަކީ ކެޕިޓަލް ޚަރަދު ކަމަށާއި އެހެން ނަމަވެސް ބަޣާވާތް ކުރުމާއެކުގައި އެ ހުނަރު ޕްރޮގްރާމް ހުއްޓާލާފައިވާ ކަމަށް ވިދާޅުވިއެވެ. އަދި އެ ޕްރޮގްރާމްއަށް އެންރޯލްވެފައި ތިބި ކުދިންނަށާއި އަދި ކިޔަވަން އެދިފައި ތިބި ކުދިންނަށްވެސް ކިޔަވައި ދެވިފައި ނުވާކަމަށް ވިދާޅުވިއެވެ. އަދި ހުރިހާ ކުދިންނަށް ޕްރޮގްރާމް ނިމުންނަމަ އޭރު ކޮށްފައިވާ އަންދާޒައަކީ ކުއްޖަކަށް ގާތްގަނޑަކަށް 8000 ރުފިޔާ އިން މި ހުނަރު ޕްރޮގްރާމް ނިންމޭނެ ކަމަށް ވިދާޅުވިއެވެ. އަދި އެމްޑީޕީންވެސް އެދެނީ އޮޑިޓަރ ޖެނެރަލް ފާހަގަކޮށްފައިވާ ކަންކަން މިހާރަށްވުރެ ބޮޑަށް ތަފްޞީލް ކޮށްދެއްވުމަށެވެ.\nރޭގެ ބައްދަލުވުމުގައި ރައީސް ނަޝީދު ވިދާޅުވީ “އަޅުގަނޑު ޔަޤީންކޮށް އަރުވަން ރާއްޖޭގެ އެންމެ ރައްޔިތުންނަށް އަޅުގަނޑު ތިބޭފުޅުންގެ ލޯ ލާރިއެއްގައިވެސް އިރާދަކުރެއްވިއްޔާ ނުޖެހޭނަން” ކަމަށެވެ. އަދި އެމްޑީޕީ ސަރުކާރުގެވެސް ބޭނުމަކީ، އެދުމަކީ ސަރުކާރުގެ ހުރިހާ ފައިސާއެއްވެސް ރަގަޅަށް އެކައުންޓްވެފައި ހުރުން އަދި ޚަރަދު ބަރަދު ދެފުއް ފެންނަ ގޮތަށް ކުރެވިގެން ދިއުން ކަމަށެވެ.\nރައީސް ނަޝީދު ވިދާޅުވީ އެމްޑީޕީ ސަރުކާރު ހިންގާން ފެށުނީ އާ ޤާނޫން އަސާސިގެ ތަންފީޒު ކުރާން ހަމަ ފެށުމާއި އެކުގައި ކަމަށާއި އަޅުގަނޑުމެންނަކީ ފުރަތަމަ މިނިވަން މުޢައްސަސާތަކާއި އެކުގައި މަސައްކަތް ކުރާން ފެށި ސަރުކާރު ކަމަށެވެ. އެމްޑީޕީ ސަރުކާރަކީ ފުރަތަމަ މިނިވަން އޮޑިޓަރެއްގެ އޮޑިޓްތައްވެސް ޢަމާޒުވުމުގެ ނަސީބު ލިބުނު ސަރުކާރު ކަމަށާއި މިނިވަން އެންޓި ކޮރަޕްޝަން ކޮމިޝަނެއްގެ ބެލުމުގެ ދަށުން ސަރުކާރު ހިންގުމަށް ފުރަތަމަ ލިބުނު ސަރުކާރު ކަމަށްވެސް ރައީސް ނަޝީދު ވިދާޅުވިއެވެ. އެހެންކަމާއެކު އެމްޑީޕީގެ އެދުމަކީ ސަރުކާރުގެ ހުރިހާ ފައިސާއެއްވެސް ރަގަޅަށް އެކައުންޓްވެފައި ހުރުން އަދި ޚަރަދު ބަރަދު ދެފުށް ފެންނަ ގޮތަށް ކުރެވިގެން ދިއުން ކަމަށް ތަކުރާރުކޮށް ވިދާޅުވިއެވެ.


BREAKING NEWS: Hospital Thah Furi, Faruvaa Nudhevey Hisaabah Hingaidhaane - HEOC - Vaguthu\nރާއްޖެ އިން ކޮވިޑް-19 އަށް ފައްސިވާ މީހުންގެ އަދަދުތައް މިހާރު އިތުރުވަމުންދާ ގޮތައް ބަލާއިރު ހޮސްޕިޓަލްތައް ފުރި ބަލި މީހުންނަށް ފަރުވާ ނުދެވިދާނެ ކަމުގެ ބިރު ހީވެއްޖެ ކަމަށް އެޗްއީއޯސީ އިން ވިދާޅުވެއްޖެއެވެ.\nމިރޭ އެޗްއީއޯސީ އިން ބާއްވަމުން ގެންދާ ނޫސްވެރިންގެ ބައްދަލުވުމެއްގައި އައިޖީއެމްއެޗްގެ ކޮންސަލްޓެންޓް ރޭޑިއޮލޮޖިސްޓް ޑޮކްޓަރ ފާތިމަތު މުފްލިހާ ވިދާޅުވީ ކޮވިޑަށް ފައްސިވާ މީހުންގެ އަދަދަށް ބަލާއިރު ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު އިތުރުވެ، އެމީހުންނަށް ފަރުވާދޭނެ ސިއްހީ އެހީތެރިން ލިބުމުގެ ދަތިކަން ވެސް ކުރިމަތިވެދާނެ ކަމަށެވެ.\nމިހާރު ފެންނަމުން މިދަނީ ނަމްބަރުތައް ވަރަށް މައްޗަށް ގޮސްފައިވާތަން. ހޮސްޕިޓަލްގައި އެޑްމިޓް ކޮށްގެން ފަރުވާދޭން ޖެހޭ މީހުންގެ އަދަދުވެސް އަންނަނީ އިތުރުވަމުން. މީގެ ދެހަފްތާ ކުރިން އެޑްމިޓް ކޮށްގެން ފަރުވާ ދޭން ޖެހުނީ 60 މީހުންނަށް ކަމުގައި ވީނަމަވެސް މިހާރު އޮކިއުޕެންސީ ތިން ގުނަ މަތިވެއްޖެ. މިހައި ވަރަށް އަދަދުތައް އިތުރުވަމުން އަންނަމަ ފަރުވާ ދޭން ތިބި މީހުންނާއި އަދި ހޮސްޕިޓަލްތަކުގެ ކެޕޭސިޓީއަށް ނުކަތާވަރު ވެގެން ދިއުމަކީ ވެސް އެކަށީގެންވާ ކަމެއް." ޑޮކްޓަރ ފާތިމަތު މުފްލިހާ ވިދާޅުވިއެވެ.\nމިރޭގެ ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާން މުހައްމަދު މަބްރޫކް ވިދާޅުވީ ހޮސްޕިޓަލްތަކުގެ ކެޕޭސިޓީ އާއި ބަލި މީހުންނަށް ފަރުވާދޭން ތިބި ސިއްހީ އެހީތެރިންގެ އަަދަދު އިތުރު ކުރެވެން ހުރި ގޮތްތައް ބަލަމުން އަންނަ ކަމަށެވެ.\nމެއި 4, 2021 00:16\nޢަދިވެސް ކިޔާނެ ސިޔާސީ ކޮވިޑޭ އަނެކައްޗެކޭ، ނިކަން ބަލާ ބަލަ އޮއޮތް ބޮޑު އިންޑިޔާ ވެސް ފަރުވާ ކުޑަވީމަ ޖެހުނު ހާލު\nމެއި 4, 2021 00:28\nމަށައްރަގަޅީ ކޮވިޑްނޫޅެޔޭ ކިޔައިގެން އުޅޭއެންމެނަށް ކޮވިޑް ޖެހުނިއްޔާ.\nމެއި 4, 2021 01:12\nތިޔައީ ބޭހައި ވެކްސިން ވިއްކަން ވެގެން އުފައްދާ ސިއްޙި ބިރުވެރިކަމެކެވެ.\nމެޑަމް ނަޒްލާއަށް، ރާކަނި މަސް ކެވިއްޖެ. އަދިވެސް ދޮގު ހަދާތި.\nއަންނިމެން ބޭނުންވީ ގައުމު މިހާލަތައް ގެންދަން.


Syria gai Dhivehi bahun dhin interview akaa eku Imran ge inzaareh | Mihaaru\nހޯމް މިނިސްޓަރު އިމްރާން އަދި ޕޮލިސް ކޮމިޝަނަރު ހަމީދު:- ފޮޓޯ: ނިޝާން އަލީ/ މިހާރު\nސީރިޔާގައި ދިވެހި ބަހުން ދިން އިންޓަވިއުއަކާ އެކު އިމްރާންގެ އިންޒާރެއް\n13 ޑިސެމްބަރ 2019 - 17:51 24 comments\nމިނިސްޓަރު ކުރެއްވި ޓްވީޓެއްގައި ވިދާޅުވީ ރާއްޖޭގެ ސަލާމަތާއި ރައްކާތެރިކަމަށް ބުރޫއަރާ ގޮތަށް ދުނިޔޭގެ އެއްވެސް ހިސާބެއްގައި ދިވެހިން މަސައްކަތް ކުރުމަކީ ސަރުކާރުން އަޅާނުލައި ދޫކޮށްލާނެ ކަމެއް ނޫން ކަމަށެވެ. ޓެރަރިޒަމްގެ ނުރައްކަލުން ދިވެހި ގައުމު ސަލާމަތްކުރަން އަޅަން ޖެހުނު ކޮންމެ ފިޔަވަޅެއް ސަރުކާރުން އަޅަމުންގެންދާނެ ކަމަށް ވެސް ވިދާޅުވި އެވެ.\nDhivehi raajjeyge salaamathaa rahkaatheri kamah burooaraagothah dhuniyeyge evves hisaabehga dhivehin masahkayi kurumakee sarukaarun alhaanulaa dhookollane kamehnoon.\nTerrorismge nurakkalun dhivehi qaumu salaamayi kurumah alhanjehunu komme fiyavalheh misarukaarun alhamungendhaane.\n— Imran Abdulla (@ShimranAb) December 13, 2019\nސީރިޔާގައި ހަރަކާތްތެރިވާ "އޮން ދަ ގްރައުންޑް ނިއުސް" އާ ދިވެހި ބަހުން ވާހަކަދައްކަމުން އޭނާ ބުނީ މީގެ ދެ އަހަރު ކުރިން އެ ގައުމަށް ދިޔައީ ހާލުގައި ޖެހިފައިވާ މުސްލިމުންނަށް އެހީވުމަށް ކަމަށެވެ.\nއޭނާ ވަނީ ސީރިޔާގެ ހަނގުރާމައަށް ގޮސް އުޅޭ ދިވެހިންގެ އަދަދާ މެދު ސިިޔާސީ އެކި ފަރާތްތަކުން ހަދަނީ ދޮގެއް ކަމަށް ބުނެފަ އެވެ. އެކަމަކު ސީރިޔާގައި ކިހާ ދިވެހިންނެއް އުޅޭކަން އޭނާއަށް ވެސް ބުނާކަށް ނޭނގެ އެވެ.\nޓެރަރިޒަމްގެ ގާނޫނަށް މި ފަހުން މަޖިލީހުން ގެނައި އިސްލާހުގެ ދަށުން މުޅި ސީރިއާއަކީ ހަނގުރާމަވެރި ސަރަހައްދެއްގެ ގޮތުގައި ވަނީ ކަނޑައަޅައިފަ އެވެ. އަދި ޓެރަރިސްޓް ޖަމާއަތުގެ ގޮތުގައި 19 ޖަމާއަތެއް ކަނޑައަޅާފައިވެ އެވެ.\nއެގޮތަށް ހަމަޖެއްސުމުން ސީރިޔާއަށް ދާ ކޮންމެ ދިވެއްސަކާ މެދު ވެސް ޓެރަރިޒަމްގެ ގާނޫނުގެ ދަށުން ފިޔަވަޅު އެޅުމުގެ ފުރުސަތު އޮވެ އެވެ.\nއިތުރު ލިޔުންތައް ހޯމް މިނިސްޓްރީ ޓެރަރިޒަމް އިމްރާން އަބްދުﷲ، ހޯމް މިނިސްޓަރު ރާއްޖެ-ސީރިއާ ސީރިއާ ހޯމް މިނިސްޓަރު ހައްދުފަހަނައެޅުން


America Ah Dhiya Dharivaraku, Hanguraama Verinnaai Gulhun Onna Kamah Bune Hayyaru Kohfi - Vaguthu\nއެމެރިކާއަށް ދިޔަ ދަރިވަރަކު، ހަނގުރާމަވެރިންނާއި ގުޅުން އޮންނަ ކަމަށް ބުނެ ހައްޔަރުކޮށްފި\nއެމެރިކާއަށް ދިޔަ ދަރިވަރަކު ހަނގުރާމަވެރި ޖަމާޢަތަކާއި ގުޅުން އޮންނަ ކަމަށް ބުނެ ހައްޔަރުކޮށްފިއެވެ.\nނޫސްތައް ބުނާގޮތުގައި މި މައްސަލައިގައި އެމެރިކާއިން ހައްޔަރުކޮށްފައިވަނީ ޔަމަނަށް ނިސްބަތްވާ ދަރިވަރެކެވެ. އޭނާ ހައްޔަރުކޮށްފައި ވަނީ، އެމެރިކާގެ އެފްބީއައި އިން ތިން އަހަރު ދުވަހުގެ މުއްދަތަކަށް ކުރިޔަށްގެންދިޔަ ތަހުޤީޤަކަށްފަހު ކަމަށް އެމެރިކާގެ އިދާރާތަކުން ނޫސްތަކުގައި ބުނެފައި ވެއެވެ.\nއޮފިޝަލުން ބުނާގޮތުގައި އުމުރުން 25 އަހަރުގެ އެ ޒުވާނާ ހައްޔަރުކޮށްފައި ވަނީ، އީރާނުގައި ހަރަކާތްތެރިވާ ހޫތީ ހަނގުރާމަވެރިންނާއި ގުޅުން އޮތް ކަމަށް ބުނެއެވެ. އޭނާ ހައްޔަރުކުރީ އެމެރިކާގެ ޕެންސީލްވޭނިއާގެ ސިޓީއެއް ކަމަށްވާ އަލްޓޫނާގައި އޭނާ ދިރިއުޅޭ ގެއިންނެވެ. އޭނާއަކީ 2014 ވަނަ އަހަރުން ފަށައިގެން އެމެރިކާގެ ޔުނިވާސިޓީއެއްގައި ކިޔަވަމުންދާ ދަރިވަރެއް ކަމަށް ނޫސްތައް ބުނެއެވެ.\nއެމެރިކާގެ އެފްބީއައި އިން ބުނެފައިވާ ގޮތުގައި، އެ އިދާރާއިން އެ ޒުވާނާގެ ހަރަކާތްތައް ބަލައި ތަހުޤީޤެއް ކުރިޔަށްގެންދިޔައީ، އޭނާ ތައުލީމު ހާސިލްކުރަމުންދިޔަ ޑްރެކްސެލް ޔުނިވާސިޓީން ހުށަހެޅި މައްސަލައަކާއި ގުޅިގެންނެވެ. އެ އިދާރާއިން ބުނިގޮތުގައި، ޔުނިވާސިޓީން ހުށަހެޅީ، އެ ޒުވާނާ މީސްމީޑިއާ މެދުވެރިކޮށް އާންމުކޮށްފައިވާ ފޮޓޯތަކާއި ޕޯސްޓުތަކެއްގެ މައްސަލައެވެ.\nއޮފިޝަލުން ބުނެފައިވާ ގޮތުގައި، އޭނާ އާންމުކުރި ފޮޓޯތަކުގެ ތެރޭގައި، ހަނގުރާމަވެރިންނާއެކު އޭނާ ހުންނަ މަންޒަރު ފެންނަ ފޮޓޯއެއްވެސް ހިމެނެއެވެ. އެ ފޮޓޯގައި އިތުރު ހަނގުރާމަވެރިންތަކަކާއި އެކު އޭނާ ހުރީ ބަޑިއެއްވެސް ހިފައިގެން ކަމަށް ވެއެވެ.\nމި މައްސަލައިގައި އޭނާއަށް ދައުވާ ކުރުމަށް އެމެރިކާގެ ކަމާއިބެހޭ އިދާރާތަކުން މިހާރު ތައްޔާރުވަމުންދާއިރު، މައްސަލަ އާއި ގުޅުންހުރި ތަހުޤީޤުތައް ކުރިޔަށްގެންދާ ކަމަށް އެފަރާތުން ވަނީ ހާމަކޮށްފައެވެ. އިދާރާތަކުން ބުނެފައިވާ ގޮތުގައި އެ ޒުވާނާއަކީ ހަނގުރާމަވެރިންގެ ތަމްރީނުތައްވެސް ހަދާފައިވާ މީހެކެވެ. އެހެންކަމުން އޭނާއަކީ މުޖުތަމަޢަށް ނުރައްކަލެއް ކުރިމަތިކުރުވަފާނެ މީހެއް ކަމަށް އެފަރާތްތަކުން ވަނީ ނިންމާފައެވެ.\nމި މައްސަލައިގައި ހައްޔަރުކޮށްފައިވާ ޒުވާނާއަށް ކުރާ ތުހުމަތުތައް އޭނާ ދޮގުކުރެއެވެ. ނަމަވެސް އޮފިޝަލުން ބުނެފައިވަނީ އެ ތުހުމަތުތަކަށް އެކަށީގެންވާ މިންވަރަށް އެފްބީއައި އިން ހެކި ހޯދާފައިވާ ކަމަށެވެ.


Neydhemey Vakivumeh Haadhahaa Loabivey - 30 | Vaahaka\nމަރިޔަމް ހުސައިން May 29, 2018\t4 Comments\nViews: 17375\t176\nބަށިކޯޓުގައި ތިބި ހުރިހާ ކުދިން ލައިބާ ކައިރިއަށް ޖަމާވިއެވެ. އެއިން ކޮންމެ ކުއްޖެއްގެ މޫނުމަތިންވެސް ފެންނަނީ ކަންބޮޑުވުމެވެ. ވަކިން ހާއްސަކޮން ފާތުންގެ ކޮންމެ ހަރަކާތަކުން އޭނާ އެހެންކުދިންނަށްވުރެން ބޮޑަށް ކަންބޮޑުވެފައިވާކަން ހެކިދެއެވެ. ހަބަރުހުސްވެފައިވާ ލައިބާ ފާތުން ފައިމަތީ ބައިންދާއިގެން ތަކުރާރްކޮށް ގޮވިނަމަވެސް އެފަކީރު އިތުރު ހަރަކާތެއް ކޮށްނުލިއެވެ. ހުރިހާ ކުދިންނަށްވެސް ފެނުނު އެންމެ ރަނގަޅު ގޮތަކީ ލައިބާ ހޮސްޕިޓަލަށް ގެންދެވުމެވެ. ލައިބާ އެމްބިއުލާންސްގައި ހޮސްޕިޓަލަށް ގެންދެވުނުއިރު އެކުގައި އެހީތެރިއެއްގެ ގޮތުގައި ދިޔައީވެސް ފާތުންނެވެ. އެމްބިއުލާންސަށް އަރަމުން ފާތުން އެންގީ ލައިބާގެ މަންމަ ބަޝީރާއަށް އެހަބަރު ދިނުމަށް ކޮންމެވެސް ކުއްޖަކު ގޮސްދިނުމަށެވެ.\nއުނދޯލީގައި ބަޝީރާ އިނީ މުރަނގަފަތް ފިލުވާށެވެ. މާދަމާ ތެއްލަންވާއިރަށް ތައްޔާރުކުރުމުގެ ގޮތުންނެވެ. ހުޅުވާފައިވާ ރެޑިޔޯގެ އަޑު ފިޔަވައި އިތުރު އަޑެއް ނީވެއެވެ. ބަޝީރާ އެކަނި އުޅޭ ވަގުތެއްކަމުން ފެންނަނީ ހިމޭންކަމާއި ފަޅުކަމެވެ.\nދޮރޯށިން އެތެރެއަށް ވަދެގެން އައީ ޒުވާންފުރައިގެ ދެއަންހެންކުދިންނެވެ. އެދެކުދިން އައިސް ބުލްބުލާގެއަށްވަނީ ތެޅެމުން ފޮޅެމުން ކަހަލަ ގޮތަކަށެވެ.\n"ބަސިއްތާ......ބަސިއްތާ......."އިނާއަށް ދުވެފައި އައުމުން ރަނގަޅަށް ވާހަކަވެސް ނުދެއްކެއެވެ.\n" ކިހިނެތްވީ ކުދިންނޭ އަނެއްކާ ތަނެއްގަ ރޯވީތަ؟ " ބަޝީރާގެ އަޑުގައި މާބޮޑު ސީރިޔަސްކަމެއް ނެތެވެ. އެއްކުއްޖަކު އަނެއްކުއްޖަކަށް ބަލާލާފައި ވާހަކަދެއްކީ ކުރިންވެސް ވާހަކަދެއްކި ކުއްޖާއެވެ. އިނާއެވެ.\n" ބަސިއްތާ....ލައިބާ ހޭނެތިގެން ހޮސްޕިޓަލަށް ގެންގޮއްސި........" އިނާޣެ ވާހަކަ އަޑުއިވުމުން ބަޝީރާ ކޮޅަށް ތެދުވެތީ ދިރޭއެއްޗެއް ކަށިޖެހުމުން ތެދުވާ ފަދައިންނެވެ.\n" ނާ ހަމަ ރަނގަޅަށް........" ބަޝީރާއަށް އެހެން ބުނެވުނީ އަޑަށް ނިކަން ބާރުލައިފައެވެ. ބަސްބުނެލި ހިނދުން ބަޝީރާގެ ދެލޯފެންކަޅިވެއްޖެއެވެ. މެންދުރު ލައިބާ ކެއީ ބަޝީރާ އާ އެކުއެވެ. މީގެ ގަޑިއެއްހާއިރު ކުރިން ބޭރުޖޯލީގައި އިންދާ އޭނާއަށް ފެނުނެވެ. އޭރުވެސް އެކަހަލަ އެއްވެސް އިތުރުކަމެއް އޭނާއަކަށް ފާހަގައެއް ނުކުރެވެއެވެ.\n" ހޫ........ހޫމް....ހޮސްފިޓަލްގަވީ ފާތުން ލައިބާއެކު ދިޔައީ..........އަހަރެމެން މިއައީ ލައިބާ މަންމައަށް އެކަން އަންގާލަން ........." ބަޝީރާ ބުނާ އެއްޗެއް ބެލުމެއްނެތި އެދެކުދިން އެހަބަރު ދިނުމަށްފަހު އެގެއިން ނިކުމެގެން ދިޔައީއެވެ. އެކުދިންގެ ފަހަތުން ބަޝީރާވެސް ހޮސްޕިޓަލަށް ދާން ނިކުތީ ދެފަޔަށް ލެވުނުހާ ބާރެއްލައިފައެވެ.\nއިރުއޮއްސެން ދާދިގާތްވެފައިވާއިރު އުޑުމައްޗަށް އަރާފައިބަމުންދާ ރީތިކުލަތަކުން އެމަންޒަރު ބަލާމީހުންގެ ހިތްތައް އާޝޯހްކުރުވާހާވެއެވެ. މެންދުރު މަންމަމެންގެއަށް ދިޔަގޮތަށް ޖޫލީ ގެއަށް އައީ އިރުއޮއްސެން ދާދި ގާތްވެފައި ވަނިކޮށެވެ. ޖޫލީ ބޭރުގައި މަޑުކޮށްނުލައި ކޮޓަރިއަށްވަނީ ހިތުގައި އުފެދިފައިވާ ހައިޖާނުގެ ބޮޑުކަމުންނެވެ. ސަޖާ މަންމައަކަށް ވާހަބަރުން ޖޫލީގެ ހިތަށް އެތަށް ހާސް އަސަރުތަކެއް ކުރުވިއެވެ. ހަސަދަވެރިކަން ސަޖާއާމެދު ނެތަސް ޖޫލީވެސް އޭނާއަށް މަންމާއޭ ކިޔާގޮވާލާނެ ދަރިއަކު ބޭނުމެވެ. ފުރިހަމަ އަންހެނަކަށްވަނީ އަންހެނަކަށް ދަރިއަކު ލިބޭ ހިސާބުންނެވެ. އަމިއްލަ ބަނޑުން އުފަންދަރިއަކު ނުލިބުނަސް ޖޫލީގެ ޝަކުވާއެއްނެތެވެ. ދަރިއެއްގޮތަށް މީހެއްގެ ކުއްޖެއްވެސް އޭނާ ހުރީ ގެންގުޅެން ތައްޔާރަށެވެ. މީގެން އެއްވެސް ކަމަކާ ނަވީން ވިސްނާހެން ޖޫލީއަކަށް ކުޑަކޮންވެސް ހިޔެއް ނުވެއެވެ.\nކޮޓަރީގެ ދޮރު ހުޅުވުނު އަޑަށް ޖޫލީ ލޯފޮހެލީ އަތުގައި އޮތް ޓިސޫންނެވެ. އިސްޖަހާލައިގެން އެއިން ގޮތަށް އިނީ ނަވީނާއި ދިމާއަށް ބަލާލަން ބޭނުން ނުވެފައެވެ. ޖޫލީއިން ގޮތުން ނަވީން ބޯއަރިކޮށް ދެފަހަރަކު ބަލާލީ ޖޫލީ އިތުރު ހަރަކާތެއް ނުގެނައުމުންނެވެ.\n" ސޮރީ......." ޖޫލީ ކައިރީ އިށިއިންނަމުން ނަވީން ބުނެލިއެވެ. ނުބަލަން ވަރަށް ހިތްވަރުކޮށްގެން ޖޫލީ އެއިންގޮތަށް އިނީއެވެ.\n" މިއަދު ވަރަށް ބިޒީކޮން މިއުޅުނީ........ވަރަށް ގުޅާފިންދޯ ފޯނުރިންގް އޮފް ކޮއްލި ގޮތަށް މިއޮތީ........" ދެންވެސް ވާހަކަދެއްކީ ނަވީނެވެ. ޖީބުން ފޯނުނަގަމުން ނަވީން އިތުރަށް ޖޫލީއަށް އޮޅުން ފިލުވައިދިނެވެ.\n" ނޭގޭތަ އަހަރެން އެކަނިވާނެ ވަރު........ފޫހިވާނެވަރު........." ޖޫލީގެ އަނގައިން އެބަސްތައް ނިކުތީ އަމިއްލަ އިޙްތިޔާރެއްގަ ނޫނެވެ.\n" އެނގެޔޭ........އެކަމަކު އަހަރެންވެސް ކިހިނެތް ޖޫލީ އިނގިލިކުރީގަ ލައިގެން ދާކޮންމެތަނަކަށް ދާނީ..........." ނަވީންގެ އަޑުގައިވީ މަޑުމައިތިރިކަމެވެ. ޖޫލީގެ އެންމެ ލަފްޒަކަށްވެސް ހިތްބަރުކުރުމެއް އޭނާގެ ނެތެވެ.\n" އަހަރެން ނުބުނަމޭ އަހަރެން އިނގިލި ކުރީލައިގެން ނަވީން ތަންތަނަށް ދާށެކޭ........" ޖޫލީއަށް ބުނަން އުޅުނު ޖުމްލަ ފުރިހަމައެއް ނުކުރެވުނެވެ. ނަވީން ޖޫލީއަށް ބަލަން އިންގޮތުން ހީވީ އޭނާގެ ދުލުގައި ތަޅެއް ލެވުނުހެންނެވެ. އެހެނަސް އޭނާގެ ޖަޒްބާތުތައް ކޮންޓުރޯލެއް ނުކުރެވުނެވެ. އެނދުން ތެދުވެގެން ގޮސް ކުޑަދޮރުކައިރީ ހުއްޓުނުއިރު ޖޫލީއަށް ރަނގަޅަށް ގިސްލެވެއެވެ. ކޮޓަރިތެރޭގައި އިވެމުންދިޔައީ ހަމައެކަނި ޖޫލީގެ ގިސްލުމުގެ އަޑެވެ. ބުނަންވީ އެއްޗެއް ނޭނގިފައި ނަވީނަށް އިނދެވުނީއެވެ. ވެފައިވާ ވަރުބަލިކަމާވެސް އެކުގައެވެ. އެހެނަސް އެގޮތުގައި ނަވީނަށް ކެތްކޮށްލެވުނީ މަދު ސިކުންތުކޮޅެއްގައެވެ. އިންތިހާއަށް ލޯބިވާ ޖޫލީ ހިތްހަމަޖައްސައިދިނުމަކީ ނަވީންގެ އެންމެ ބޮޑު އުފަލެވެ. އެނދުން ތެދުވެގެން ޖޫލީގެ ފުރަގަހުގައި ނަވީން މަޑުކޮށްލިއެވެ. ޖޫލީގެ ދެކޮނޑުގައި ހިފާ ނަވީންގެ ގައިގާ ޖޫލީގެ ހަށިގަނޑު ލައްކޮށްލިއެވެ.\n" ޖޫލީ ބުނި ކޮންމެކަމެއް ހަމަ ކޮންމެ ކަމެއް އަހަރެން ކޮށްދޭނަން........ތިހާ ލޯބިވާ ދެވަނަ އިންސާނަކު މިއުޑުދަށަކު ނުވޭ............ބުނޭ ފައިސާއިން ގަންނަން ލިބޭ އެއްޗެއްވިއްޔާ ޖޫލީއަށް ލިބޭނެ...." ޖޫލީ ދެލޯމަރާ ބާރުކޮށްލިއިރު ލޮލުގެ ތިރިއަށް ރޮނގަކަށް ކަރުނަތައް އޮހިގަނެއްޖެއެވެ.\n" އަހަންނަށް މަންމަ ކިޔާނެ ދަރިއަކު ހޯދައިދީ............" ޖޫލީއަށް އެހެން ބުނެވުނީ ވަރަށް މަސައްކަތުންނެވެ. އޭނާގެ އަޑުވެސް ތުރުތުރު ލައެވެ. ދަރިއަކު ނުލިބޭ ފިރިހެނެއް ކައިރީ އެފަދަ ވާހަކައެއް ބުނަން ޖޫލީއަށް އުނދަގުލީއެވެ. ނަވީން ދެލޯމަރާ ބާރުކޮށްލިއެވެ.ނަވީންގެ ހިތުން ދިލަ ހޫނެއްގެ އިހްސާސްވީ ކަހަލައެވެ. ހީވީ ޅިޔައަޅާ ފޮތިފޮތިކޮށްފައިވާ ރޯފާރުގަނޑެއްގައި ލޮނުމިރުސްޖެހިހެންނެވެ.\n" އަހަންނަށް ހެޔޮ ކުޑަކުދިންގެ ހިޔާއިން ގެނަޔަސް...........ނޫނީ އިންޑިޔާގެ ޔަތީމް ހާނާޔަކުން ގެނަޔަސް .......ދުނިޔޭގެ ކޮންމެ ތަނަކުން ގެނަޔަސް ..އަހަރެން ބޭނުމީ މަންމާއޭ ކިޔާ ގޮވާލާނެ ދަރިއެއް ........" ޖޫލީގެ އަޑުއިވިއްޖެ ކޮންމެ އިންސާނެއްގެ ހިތް ހިތާމައިން ރޮއްވާލާނެކަން ކަށަވަރެވެ. އަމުދުން ނަވީންގެ ދެލޮލަށް ކަރުނަ ޖަމާވީ ޖޫލީގެ ހާލަށް ކަރުނައަޅަމުންނެވެ. ޖޫލީއަށް ދަރިއަކު ނުލިބޭނެކަން އެނގޭތީއެވެ. ޖޫލީގެ ހިތުގައި މައިވަންތަކަމުގެ ލޯބި އުތުރި އަރަނީއެވެ. ކޮންމެ ގޮތަކަށްވެސް ނަވީން ހުރީ ޖޫލީއަށް އެއުފާ ހޯދައިދޭށެވެ. ހަޤީގަތް ސިއްރުކޮށްގެން ޖޫލީ އާ އެކު އޭނާ އުޅެން އެހުރީ ޖޫލީ ދެކެ އޭނާ ހިތުގައި ލައްވާފައިވާ ލޯބީގެ ބާރުގަދަކަމުންނެވެ. ޖޫލީއާ ވަކިވާން ނޭދޭތީއެވެ. އިންތިހާއަށް ލޯބިވާތީއެވެ.\n" އެންމެ ރަނގަޅު............" ނަވީންގެ އަޑުއިވިފައި ޖޫލީއަށް ބަލާލެވުނީ ނަވީންގެ މޫނަށެވެ.\n".ޖޫލީގެ އުފަލަށް އަހަރެން ކޮށްނުދޭނެ ހަމަ އެއްވެސް ކަމެއް ނޯންނާނެ.........." ނަވީންގެ މޫނުމަތިން ފެނުނީ ހިތްދަތިކަމުގެ އަސަރުތަކެވެ. ޖޫލީއާ ހަތަރުކަޅި ހަމަކުރަމުން ގަދަކަމުން ހިނިތުންވެލިއިރު އެދެލޮލުގައިވި ކަރުނައިން ހެކިދެނީ ގޮތްހުސްވެފައިވާ ވަރެވެ.\n"އެކަމަކު ވަގުތު ނަގާނެ.......ވަރަށް ބޮޑެތި ކަންތައް އެއީ............" ޖޫލީގައިގާ ނަވީން ބައްދާލިއެވެ. ޖޫލީވެސް އެއަށްވުރެން ބާރަށް އޭނާގެ ދެއަތް ނަވީންގެ ހަށިގަނޑުގައި ވަށާލިއެވެ.\n" އަހަރެންގެ ނުކުޅެދުންތެރިކަމުން ޖޫލީ މަޔަކަށްވުމުގެ ނަސީބުން މަހްރޫމެއް ނުކުރާނަން..........." ނަވީންގެ ޖުމްލަ އިވިފައި ޖޫލީގެ ހިތަށް އުނދަގޫވިއެވެ. އިތުރަށް ނަވީން އެފަދަ އެއްޗެއް ބުނާއަޑު އެހުމަކީ އޭނާއަށް ކެތްވާވަރު ކަމެއް ނޫނެވެ.\n" ޕްލީޒް ދެން ތިހެން ނުބުނާތި........." ނަވީންގެ މޫނަށް ބަލަން ހުރެ ޖޫލީ ބުނެލިއެވެ. ފައިބަމުންދިޔަ ކަރުނަތައް ނަވީންގެ އަތުން ފޮހެދިނެވެ.\n" އަހަންނަށް ކެތްނުވެގެން އެހެން ބުނެވުނީ........އެނގޭ ނަވީނަށް ހާރޓްވާނެވަރު.............." ބަސްއަހާ ކުޑަކުއްޖަކު ފަދައިން ނަވީން ހުރީ ޖޫލީ ދައްކަމުންދާ ވާހަކަ އަޑުއަހާށެވެ. ޖޫލީ ކޮންމެ ވާޙަކައެއްދެއްކިޔަސް ނަވީން އަޑުއަހާނެއެވެ. އެއްވެސް ފޫހިކަމެއް ނެތެވެ.\n"މިއަދު ގެއަށް ދިޔާމަ ސަޖާ ޕުރެގްކަން އެނގުނީ.........އެހެންވެ މާ ބޮޑަށް އިމޯޝަނަލްވީ......." ޖޫލީ ގަދަކަމުން ތުންފަތްމައްޗަށް ހިނިތުންވުމެއް ގެނައެވެ. ނަވީން ހިތްހަމަޖައްސައި ދިނުމުގެ ގޮތުންނެވެ.\n" ސަޖާ ޕުރެގްތަ؟ " ޔަގީން ކުރާކަހަލަ ގޮތަކަށް ނަވީން އަހާލިއެވެ.\n" ހޫމް.........." ޖޫލީގެ ޖަވާބުކުރެވެ.\n" އެހެންވެދޯ މާޙިލް މާވަރަކަށް ޗުއްޓީ ބޭނުން ވެގެން އެއުޅެނީ..........އަޅެ ކީއްތަ ވާނީ ބުނެލަން......... މާހިލަކީ އެހާ ކުލޯޒް ފުރެންޑެއް އަހަރެންމީ މާޙިލްގެ ބޮސް..ނުވިތާކަށް ޖޫލީގެ ކޮއްކޮޔާ މެރީކޮށްގެން އުޅެންޏާ ހަމަ ފެމެލީ މީހަކަށްނު ވާނީ............" މާޙިލް ނަވީން ކައިރީ ޗުއްޓީއެއް ބޭނުންވާކަމަށް ދެދުވަހަކުވަނީ ބުނެފައެވެ. އެހެންނަމަވެސް އަހާއަހާވެސް ސަބަބެއް ނުބުނެއެވެ.\n" ދެން މާޙިލަށް ޗުއްޓީއެއް ނުދެންތަ؟ " ނަވީންގެ މޫނުމަތިން މިހާރު ފެންނަނީ ސީރިޔަސްކަމެވެ.\n" ވަރަށް ގިނަ މަސައްކަތް ހުރީމަ ޗުއްޓީ ނުދެވިގެން މިއުޅެނީ އަނެއްކާ ބައްޕަވެސް އެހާ ފިޓެއްނޫން........." ހަށިފުރާ ދޫކޮށްލި ނޭވާޔާ އެކު ނަވީން ވިސްނަމުންދިޔައީ މާޙިލަށް ޗުއްޓީ ދިނުމާމެދުއެވެ.\n" މަށަށް ފެންނަނީ ޗުއްޓީ ދޭން....... ސަޖާވެސް ނިކަންބަލި މާޙިލްގެ ލޯތްބާއި އަޅާލުން ސަޖާއަށް މިދުވަސްކޮޅު ބޭނުންވާންނު......." މީ ޖޫލީ އެފަދަ ކަމަކަށް ނަވީނަށް ހިޔާލުދިން ފުރަތަމަ ފަހަރެވެ. ނަވީންގެ އޮފީހުގެ ކަންތައްތަކަކީ ޖޫލީ ބެހޭކަންތައްތަކެއް ނޫނެވެ.\n" އާން ތިކަމާ ވިސްނާނަން........." ހަމައެކަނި އެވަރުން ނަވީން ފުއްދާލިއިރު މާހިލަށް ދޭނެ ޖަވާބެއް އޭނާވަނީ ކަނޑައަޅާ ނިންމާފައެވެ.\nލައިބާ ބާއްވާފައި އޮތް އެނދުކައިރީގައި ހުރި ގޮނޑީގައި ބަޝީރާއަށް އިނީ ނިދިޖެހިފައެވެ. ލައިބާވެސް ނިދިފައި އޮތުމުން ބަޝީރާއަށް ނިދުނީއެވެ. ވާހަކަދައްކާ އަނގަތަޅާލާނެ މީހަކުވެސް ހޮސްޕިޓަލް އެވޯޑުގައި ނެތެވެ. މަރުގެ ހިމޭންކަން ނޫނީ އެތާ ނުވެއެވެ. ހަމަހިމޭންކަމާއި ފަޅުކަމެވެ.\n" ދައްތާ......." ބަޝީރާއަށް ލޯހުޅުވާލެވުނީ އޭނާގެ ކޮނޑުގައި މީހަކު އަތްޖައްސާލައި ގޮވާލުމުންނެވެ. ކުރިމަތީގައި ހިނިތުންވެގެން ހުރީ ހުދު ޔުނީފޯމްގައި ހުރި ނަރުސްކުއްޖެކެވެ. އެކުއްޖާގެ ފަހަތުން ކަހަލަ ގޮތަކަށް އައިސް ހުއްޓުނީ ޑޮކްޓަރެވެ. އެތަން ފެނިފައި ބަޝީރާވެސް އަވަސް އަވަހަށް ގޮނޑިންތެދުވެތެވެ.\n" ލައިބާ ޓެސްޓު ތަކުގެ ރިޕޯޓް ލިބިއްޖެ........." ޑޮކްޓަރ އަތުގައި ހުރި ލިޔުންތައް ނަރުސްކުއްޖާގެ އަތަށް ދެމުން ވާހަކަދެއްކީ ޑޮކްޓަރެވެ. ބަޝީރާއަށް ވަކިންބޮޑަށް ލައިބާ އޮތް އެނދާކައިރިއަށް ޖެހިލައި ކެނިއުލަރ ގުޅާފައިވާ ލައިބާގެ އަތުގައި ފިރުމާލެވުނެވެ.\n" ލައިބާއަށް ކިހިނެތްވީތޯ؟ " އެއްފަހަރު ނަރުސްކުއްޖާގެ މޫނަށް އަނެއްފަހަރު ޑޮކްޓަރުގެ މޫނަށް ބަލާލަމުން ބަޝީރާ ސުވާލުކުރިއެވެ. ޑޮކްޓަރ ކުރިއަށް ޖެހިލައި ބަޝީރާގެ ކޮނޑުގައި ޖަހާލިއެވެ. އޭރު ބަޝީރާގެ ހިތްވެސް ދިޔައީ ނޭގޭ ބާރުމިނެއްގައި ތެޅެމުންނެވެ.\n" މަރުހަބާ ދައްތާ ލައިބާ ބަނޑުބޮޑު......" ޑޮކްޓަރ ދިން އެއުފާވެރި ޙަބަރުން ބަޝީރާއަށް ލިބުނީ ކުއްލި ހައިރާންކަމެކެވެ. އެވަރުގެ އުފަލެއް އަދި ބަޝީރާގެ ހަޔާތުގައިވެސް އިހްސާސްނުކުރެއެވެ. ލިބުނު އުފަލެއްގެ ބޮޑުކަމުން ބަޝީރާއަށް ރޮވުނީ ނަރުސްކުއްޖާ އާއި ޑޮކްޓަރ އެތަނުން ދިޔަފަހުންނެވެ.\n" ބަޝިއްތާ ރޮނީތަ؟ " ފާތުންގެ އަޑަށް ބަޝީރާ ސިހިފައި ބަލާލިއެވެ. ފާތުން އައީ އެދެމައިންނަށް ރޭގަނޑުގެ ކޮއްތު ހިފައިގެންނެވެ.\n" ކިހިނެތްވީ އަނެއްކާ.........ލައިބާއަށް ކަމެއްވީތަ؟ ޑޮކްޓަރ ކީކޭ ބުނީ............." ބަހެއް ނުބުނެ ބަޝީރާ އިންތަން ފެނުމުން ފާތުން ކަންބޮޑުވިއެވެ. އަޅާލާނެ އިތުރު މީހަކުނެތް އެދެމައިންނަށް ޖެހޭ ކޮންމެ ބޮޑުކަމެއްގައިވެސް ފާތުންނާއި ފާތުންގެ މަންމަގެ އެހީ އެދެމައިންނަށް އަބަދުވެސް ލިބެއެވެ.\nލައިބާ ލޯހުޅުވާލީ މަންމަޔާއި ފާތުން ވާހަކަ ދައްކާ އަޑަށެވެ. ބަޝީރާ ކުޑަރުމާލުން ލޯފޮހޭތަން ފެނިފައި ލައިބާކަންތައް ބޮޑުވިއެވެ.\n" މަންމާ......." ލައިބާއަށް ހޭލެވުނުކަންވެސް އެމީހުނަށް އެނގުނީ އޭނާ ގޮވާލުމުންނެވެ.\n" ޑޮކްޓަރ ނާދޭތަ؟ " ފާޜުގައި ހަރުކޮށްފައިވާ ގަޑިއަށް ބަލާލަމުން ލައިބާ އަހާލިއެވެ. ޓެސްޓުތަކުގެ ރިޕޯޓް ލިބުމުން ޑޮކްޓަރ އޮތީ އަށެއްޖަހާއިރު ލައިބާ ކައިރިއަށް އަންނާނެ ކަމަށް ބުނެފައެވެ. މިހާރު އަށެއްޖަހާ ފަނަރަމިނެޓް ހިނގައިފިއެވެ. ނިދިފައި އޮތުމުން ޑޮކްޓަރ އައިކަމެއްވެސް އޭނާ ނުދެނަ ހުއްޓެވެ.\n" އުހޫން...... ޑޮކްޓަރ އާއްސަ އެދިޔައީ.................." ފާތުންނަށް ބަލާލަމުން ބަޝީރާ ބުނެލިއެވެ. ބަޝީރާގެ މޫނުމަތިން ލައިބާއަށް އެއްވެސް ކަމެއް ނޭނގުނެވެ.\n" ކީކޭ ބުނީ..........މިއަދު ގެއަށް ފޮނުވާލާނެތަ؟ " ކަންބޮޑުވެފައި ލައިބާ ސުވާލުކުރިއެވެ.\n" ދެން ބުނެބަލަ ކީއްވެތަ އެއްޗެކޭ ނުބުނެ ތިތިބީ.........." ބަޝީރާ އާއި ފާތުން ތިބިގޮތުން ލައިބާ ވާހަކަ ދެއްކީ ކުޑަކޮން ހިތްހަމަ ނުޖެހި ހުރެއެވެ. ޑޮކްޓަރ ބުނާ އެއްޗެއް އެމީހުން ލައިބާ ކައިރީ ބުނުން ލަސްކުރާތީ އޭނާ ހިތްހަމަ ނުޖެހުނީއެވެ.\n" ޑޮކްޓަރ ބުނީ މަންމައަށް މާމަ ދަރިއަކު ލިބޭ ވާޙަކަ......." ބަޝީރާ ހިނިއައިސްފައި އެހެން ބުނުމުން ލައިބާ ރަކިވިއެވެ.\n" ދެން މަންމާ............." ނިކަން ދަމާލާފައި ލައިބާ މަންމައަށް ގޮވާލީ ލަދުން އިސްއޮބައިލައިގެން އިނދެއެވެ.\n" މަރުހަބާ! މަރުހަބާ...! " ލައިބާ ކައިރިއަށް ފާތުން ހުއްޓެމުން އެއުފަލުގައި ޙުދު ފާތުންވެސް ބައިވެރިވިއެވެ.\n" އަވަހަށް ނަވީނަށް ތިހަބަރުދޭން އުޅޭ ......." ފާތުން އެހެން ބުނުމުން ލައިބާ ފޯނުނެގީ ނަވީނަށް ގުޅާށެވެ. ބަޝީރާ އެދެކުދިންނަށް ފުރުސަތު ދިނުމުގެ ގޮތުން އެތަނުން ދުރަށް ދިޔައީ ފާހާނާއަށް ކަމަށް ބުނެއެވެ. ލައިބާ އުފާވެފައިވާ މޫނުފެނި ބަޝީރާއަށް ހިތްހަމަޖެހުން ލިބުނެވެ.\nބައެއް މީހުންނަށް އަލަތު ދަރިފުޅަށް ބަލިވެ އިންނަ ހަބަރަކީ އުފާވެރި ހަބަރެކެވެ. އެހެނަސް ބަޝީރާއަށް އޭނާ އަލަށް ބަނޑުބޮޑުކަން އެނގުނު ދުވަހަކީ ބިރުވެރިދުވަހެކެވެ. ހިތާމަވެރި ދުވަހެކެވެ. އެވަގުތުވެސް ބަޝީރާ ހިތާހިތުން ނަސީރަށް އެއްޗެހި ކިއެވެ. މުޅިރަށަށް ބަދުނާމްވެ ފަލީހަތްވީ ބަޝީރާއެވެ. މީހުންގެ މަލާމާތާއި އަދަދުނުވާ ފުރައްސާރަޔާ ކުރިމަތިލާން ޖެހުނީ އޭނާއަށެވެ. ކިތަންމެ ހަނދާންކުރަން ބޭނުން ނުވިޔަސް ބަޝީރާއަށް އެހަނދާންތަކުން މިންޖެއް ނުވެވުނެވެ. ގޮނޑިބަރިން ގޮނޑިއެއްގައި ބަޝީރާ އިށިއިނީ ނަސީރުގެ މަތިން ހަނދާންކުރަމުންނެވެ.\nނަވީން ފާހާނާއިން ނިކުންނަންވާއިރަށް ޖޫލީ ހުރީ ގަމީހެއް އިސްތިރިކުރާށެވެ. އެނދުމަތީގައި އޮތް ނަވީންގެ ފޯނު އިރުއިރުކޮޅާ ރިންގުވެއެވެ. އެންމެފަހުން ޖޫލީގެ ބޮލަށް އުނދަގޫވެގެން ގޮސް ފޯނުގެ ސްކުރީނަށް ބަލާލިއެވެ. " ލޭބަރ " ގެ ނަން އަރާފައި އިނުމުން ދެބުމަކައިރިކޮށްލެވުނީ ސިކުނޑިއަށް ބާރުލަމުންނެވެ.\n" މީ ކޮން ލޭބަރ އެއްބާ؟ ހާދަވަރަކަށޭ އެމީހާ އެގުޅަނީ.........ކޮންމެވެސް ބޮޑު ކަމެއް ޖެހުނީކަން ނޭގެ......އަޅެ ނަގަންވީބާ؟ " ނަވީންގެ ފޯނަށް އަންނަ ކޯލްތަކަކީ ޖޫލީ އާންމުކޮން ނަގާ ކޯލްތަކެއް ނޫނެވެ. އެހެނަސް މިފަހަރު ޖޫލީ އެކޯލް ނަގަން ބޭނުންވީ ކީއްވެގެން ކަމެއް ނޭގެއެވެ.\n" ހަލޯ........." ފޯނު ކަންފަތުގައި ޖެހުމާއި އެކު ޖޫލީ ބުނެލިއެވެ.\n" ހަ.....ލޯ .........ހަލޯ......." ތަކުރާރްކޮން ޖޫލީ ގޮވިނަމަވެސް އެކޮޅުން ހަބަރެއް ނުވިއެވެ.\nފޯނުގެ އަނެއްކޮޅުގައި ހުރި ލައިބާއަށް ފޯނުކަންފަތާ ދުރުކޮށްލެވުނެވެ. އިސްވެ ވާހަކަ ނުދެއްކުނީ ނަސީބަކުންތާއޭ ހިތަށް އެރިއެވެ. ނަވީންގެ އަންހެނުން ފޯނުނަގައިދާނެ ކަމަކަށް ލައިބާއަށް ހިތަށްވެސް ނުގެނެވި މާވަރަކަށް ނަވީނަށް ގުޅުނީ ލިބުނު އެއުފާވެރި ޙަބަރު ހިއްސާކުރުމުގެ ބޭނުމުގައެވެ.\n" ކާކުތަ ގުޅީ............." ނަވީންގެ އަޑަށް ޖޫލީ ސިހިފައި ފަހަތްބަލާލީ ކަންފަތުން ފޯނު ދުރުކޮށްލަމުންނެވެ. ހުދުތުވާލި އުނުގައި އޮޅާލައިގެން ނަވީން ފާހާނާއިން ނިކުންނަނީއެވެ. ބޮލުން ފައިބަމުންދިޔަ ފެންތިކިތައް ނަވީންގެ ފިރިހެންވަންތަ ހަށިގަނޑުގައި ބޮސްދީފައި އައިސް ހުދުތުވާލީގެ ތެރެއަށް ގެއްލިގެންދެއެވެ. ނަވީން ނިކުތުމުން މުޅި ކޮޓަރިތެރޭގައި ހިފީ ހިތްގައިމު ޝަވަރޖެލްއެއްގެ މީރުވަހެވެ.\n" ނޭނގެ........ކޮންމެވެސް ލޭބަރ އެއް........." ނަވީންގެ ފޯނު އޭނާގެ އަތަށް ލައިދެމުން ޖޫލީ ބުނެލިއެވެ. ޖޫލީގެ ޖުމްލަ އިވިފައި ނަވީނަށް ހީވީ ފައިދަށުން ބިންގަނޑު ދެމިގެން ދިޔަހެންނެވެ. ދެލޯބޮޑުވެ ބަސްހުއްޓިފައި ހުރީ ލައިބާގެ ކޯލެއް ޖޫލީ ނެގީމައެވެ.\nޢަނެއް ބައި އެެއްމަސް ފަހުންތަ ކިޔަން ލިބޭނީ ??\nވ ރީތި . އަވަހަށް ދެން އިން ބައި ވެސް ގެނެސް ދެއްޗޭ ❤\nއަޅެ ހާދަ ދުވަސް ކޮށްލާފަ އަޕް ކޮށްލީ ހެޔޮނުވާނެ އަޅެ އަވަހައް އަޕްކޮށް ލަދެވިދާނެތޯ؟\nވ ވ ވ ވ ވ ވ ވ ވ ވ ވ ވ ވ ރީތި…ދެން އޮތް ބައިގެ އިންތިޒާރުގަ..


Ibthihaal Ah Aniyaa Kuri Iru Ehmme Fahun Ves Govaalee "Mammaa Ey" Kiyaafa: Afiya | Hathaavees\nއިބްތިހާލަށް އަނިޔާކުރިއިރު އެންމެ ފަހުންވެސް ގޮވާލީ "މަންމާއޭ" ކިޔާފައި: އާފިޔާ\nފެބުރުއަރީ 26, 2020 ހަތާވީސް އޮންލައިން\nމުހައްމަދު އިބްތިހާލް އަދި ކުއްޖާގެ މަންމަ އާފިޔާ މުހައްމަދު-\nވ. ރަކީދޫގައި އަނިޔާވެރިކޮށް މަރާލި މުހައްމަދު އިބްތިހާލު އަށް އަނިޔާ ކުރަމުން ދިޔައިރު "މަންމާއޭ" ކިޔާ އިބްތިހާލު ގޮވާލި ކަމަށް އިބްތިހާލުގެ މަންމަ މުހައްމަދު އާފިޔާ ތަހުގީގަށް ދިން ބަޔާނުން ހާމަވެއްޖެއެވެ.\nއިބްތިހާލު މަރާލުމުގެ ދައުވާ ދައުލަތުން އިބްތިހާލުގެ މަންމަ އާފިޔާއަށް އުފުލާފާއިވާއިރު ދެ ދައުވާއެއް އާފިޔާގެ މައްޗަށް ވަނީ އުފުލާފައެވެ. އެއީ ގަސްދުގައި ކުއްޖަކު މެރުމުގެ ދައުވާއާ އަމުރަށް ނުކިޔަމަންތެރިވުމުގެ ދައުވާއެވެ. މިއަދުގެ އަޑުއެހުމުގައި ވަނީ މައްސަލައަށް ހުކުމް އިއްވުމުގެ ކުރިން ހުލާސާ ބަޔާން އިއްވާފައެވެ.\nހުލާސާ ބަޔާން އިއްވަމުން ދައުލަތުން ވަނީ އާފިޔާގެ މައްޗަށް ދައުލަތުން އުފުލާފައިވާ ދައުވާގެ ޝަރީއަތުގައި އާފިޔާ ދައުވާއަށް އިއުތިރާފުވެފައިވާ ކަމަށެވެ. އަދި ބުނީ ފަނޑިޔާރަކާއި ވަކީލެއްގެ ހާޒިރުގައި އާފިޔާ ވެފައިވާ އިއުތިރާފަކީ ގަޟާއީ އިއުތިރާފެއް ކަމަށާއި ގާނޫނީ ހަމަތަކުގެ މަތިން ބަލާއިރު އެ އިއުތިރާފަކީ ރުޖޫއުވެވިދާނެ އިއުތިރާފެއް ކަމަށް ނުބެލެވޭ ކަމަށެވެ.\nމީގެއިތުރުން ދައުލަތުން ބުނީ މި މައްސަލާގައި ގާނޫނު އަސާސީގެ ދަށުން އެކަށީގެންވާ ޝައްކެއް ނެތް މިންވަރަށް ކުށް ސާބިތުވާ މިންވަރަށް ހެކި ހުރި ކަމަށް ދައުލަތަށް ގަބޫލު ކުރެވޭކަން ފާހަގަކޮށްފައިވާއިރު ދައުލަތުން ވަނީ އިސްލާމީ ޝަރީއަތުގައި ހައްދު ތަންފީޒު ކުރުމަށް ބަލާ މިންގަނޑުގައިވެސް ހެކި އެބަ ހުރި ކަމަށް ބުނެ އާފިޔާއަށް ދެވެން އޮތް އެންމެ ބޮޑު އަދަބެއް ދިނުމަށް އެދިފައެވެ.\nޑޮކްޓަރުންގެ ރިޕޯޓުތަކަށް ރިއާޔަތްކޮށް ދައުލަތުން ބުނީ އާފިޔާގެ ނަފްސާނީ މައްސަލަތަކެއް ނޫޅޭ ކަމަށް ނަފްސާނީ ޑޮކްޓަރ އާއިޝަތު އަލީ ނާޒުގެ ހެކިބަހުންވެސް އެނގިގެންދާ ކަމަށެވެ. އަދި އާފިޔާއަކީ ހަމަ ބުއްދި ފިލައިގެންދާ ވަރުގެ މީހެއް ނޫން ކަމަށާއި ކޮންމެވެސް ވަރަކަށް ނަފްސާނީ މައްސަލަތައް ހުރި ނަމަވެސް އާފިޔާގެ ވިސްނުމުގެ ތޫނުފިލިކަމާއި، ކަންކަން ދެނެގަތުމުގެ ގާބިލިއްޔަތުކަން އާދައިގެ އެހެން އިންސާނުންނެކޭ އެއް ހަމައެއްގައި އާފިޔާގެ ގައިގައި އެބަހުރި ކަމަށް ދައުލަތުން ވަނީ ބުނެފައެވެ.\nއާފިޔަ ތަހުގީގަށް ދިން ބަޔާން އިއްވަމުން ބުނީ އިބްތިހާލު މަރުވި ދުވަހު އިބްތިހާލު އޮތީ އާފިޔާގެ އެހެން ދަރިޔަކާއި އެކުގައި ނިދަން ކަމަށެވެ. އަދި އިބްތިހާލު ނިދަން އޮއްވާ ނޭވާ ހާސް ކުރުމުގެ ގޮތުން ކަރުގައި ހިފި ކަމަށެވެ. އަދި އެވަގުތު ކަރުން ލޭ އައި ކަމަށާއި ލޭ އަދި އެވަގުތު އިބްތިހާލު މަޑުމަޑުން "މަންމާއޭ" ކިޔާ ގޮވާލި ކަމަށް އިބްތިހާލުގެ މަންމަ އާފިޔާ ތަހުގީގަށް ދިން ބަޔާނުގައިވެއެވެ.\nއިތުރަށް އެ ބަޔާނުގައި އާފިޔާ ބުނީ އިބްތިހާލުގެ ހަށިގަނޑުން ހަރަކާތް ހުއްޓުމުންވެސް އޭނާއަށް އަނިޔާކުރި ކަމަށެވެ. އެގޮތުން އާފިޔާގެ ފައިން އިބްތިހާލުގެ ގައިގައި ތެޅި ކަމަށް އޭނާ ވަނީ ބުނެފައެވެ. އޭރު އިބްތިހާލުގެ ހަރަކާތެއް ނެތް ނަމަވެސް އަނެއްކާވެސް އިބްތިހާލުގެ ދަތްދޮޅިދަށުގައި ގޮއްމުށުން ޖެހި ކަމަށާއި، އޭރު މަޑުމަޑުން ކުކުރާލުން ފިޔަވައި އިބްތިހާލުގެ އެއްވެސް ހަރަކާތެއް ނެތްކަން އާފިޔާ ވަނީ ފާހަގަކޮށްފައެވެ.\nމި މައްސަލައިގައި ދައުލަތުން ވަނީ އާފިޔާގެ ބަޔާނަށް ބުރަނުވުމުގެ ގޮތުން ގިނަ އަދަދެއްގެ ކިތާބީ ހެކި ޝަރީއަތަށް ހުށަހަޅާފައެވެ. މިއަދުގެ ޝަރީއަތުގައި އާފިޔާ ވަނީ އެއްވެސް ކުއްޖަކު ގަސްތުގައި ނުމަރާ ކަމަށް ބުނެފައެވެ. އަދި ޑޮކްޓަރުންގެ ރިޕޯޓުތަކަކީ ހުސް ވާހަކަތަކެއް ކަމަށްވެސް އޭނާ ބުންޏެވެ. މި މައްސަލާގައި އާފިޔާގެ މައްޗަށް ހުކުމް އިއްވުން އޮންނާނީ އަންނަ މަހުގެ 12ވަނަ ދުވަހުއެވެ.\nTags: އާފިޔާ މުހައްމަދު, އިބްތިހާލު, އިބްތިހާލުގެ މަރު\nPrevious ބޯޓެއްގައި ކަފުޖަހާފައި އޮތް ހަލްއެއް ގެއްލިގެން އެމްއެންޑީއެފްއިން ހަރަކާތްތެރިވާނީ\nNext ކަނޑުހުޅުދޫ ކޯޓުގެ އިސްމެޖިސްޓްރޭޓް މަގާމުން ވަކިކޮށްފި


Kuree sarukaarun negi bond aa hedhi faisaa manage kuran undhagoo: Ameer | Mihaaru\nކުރީ ސަރުކާރުން ނެގި ބޮންޑާ ހެދި ފައިސާ މެނޭޖްކުރަން އުނދަގޫ: އަމީރު\nފިނޭންސް މިނިސްޓަރު އިބްރާހީމް އަމީރު ރައްޔިތުންގެ މަޖިލީހުގެ މުޅި މަަޖިލިސް ކޮމިޓީގައި މިއަދު ބައިވެރިވެވަޑައިގަންނަވަނީ\n22 އެޕްރީލް 2021 - 13:39\nކުރީގެ ރައީސް އަބްދުﷲ ޔާމީންގެ ސަރުކާރުން 2017 ވަނަ އަހަރު ނެގި ސޮވެރިން ބޮންޑު އަނބުރާ ދެއްކުމަށްޓަކައި ފައިސާތައް ދައްކަމުން ދިއުމަކީ މި ވަގުތު ފައިސާ މެނޭޖުކުރުމަށް ކުރިމަތިވެފައިވާ ވަރަށް ބޮޑު ހުރަހެއް ކަމަށް ފިނޭންސް މިނިސްޓަރު އިބްރާހިމް އަމީރު އިއްޔެ ވިދާޅުވެއްޖެ އެވެ.\nރައްޔިތުންގެ މަޖިލީހުގެ ކޮމިޓީއެއްގައި އަމީރު ވިދާޅުވީ ސަރުކާރުން ވިއްކި ސުކޫކުން ލިބުނު 191 މިލިއަން ޑޮލަރު (2.9 ބިލިއަން ރުފިޔާ) ދައްކަން ޖެހުނީ ސަރުކާރުން އެންމެ ފުރަތަމަ ނެގި ސޮވެރިން ބޮންޑުގެ ދަރަނި އަދާކުރަން ކަމަށެވެ. އެއީ 2017 ވަނަ އަހަރު އެވެ.\n"ސަނީ ސައިޑް" ގެ ނަމުގައި 2017 ވަނަ އަހަރު ޔާމީންގެ ސަރުކާރުން 200 މިލިއަން ޑޮލަރުގެ ސޮވެރިން ބޮންޑެއް ވިއްކި އެވެ. އެއީ ބޭރުގެ މާކެޓަށް ރާއްޖެއިން ވިއްކި ފުރަތަމަ ބޮންޑެވެ. އޭރު މި ބޮންޑު ވިއްކީ ފަސް އަހަރުގެ ތެރޭގައި އަނބުރާ ދައްކާ ގޮތަށެވެ.\n"2022 ގައި ޑިއުވާ 250 މިލިއަން ޑޮލަރު (3 ބިލިއަން ރުފިޔާ) އެބައިން. އެއީ އެއްފަހަރާ ދައްކަން ޖެހޭ ބުލެޓް ޕޭމެންޓެއް. އެއީ [އެލިފެންޓް އިން ދަ ރޫމް]. އެއާ ހެދި އަސްލު ހަގީގަތުގައި ލިކުއިޑިޓީ މެނޭޖްމެންޓަށް ވަރަށް ބޮޑު އަސަރުތަކެއް ކުރޭ. އިންވެސްޓަރުންނަށް ވެސް މި ހާލަތުގައި ޔަގީން ކަމެއް ނެތް 2022 ވަނަ އަހަރަށް ދާ އިރު އެ ޕޭ ކުރެވޭނެ ކަމެއް،" އޭނާ ވިދާޅުވި އެވެ.\nއަމީރު ވިދާޅުުވީ، ދަރަނި އަދާކުރަން އެ ފައިސާ ދެއްކުމާ އެކު، މިދިޔަ ހަފުތާއެއްހާ ދުވަހުގެ ތެރޭ ދައުލަތުގެ ދަރަންޏަށް ކޮންމެވެސް ވަރެއްގެ ހެޔޮ ބަދަލުތަކެއް އައިސްފައިވާ ކަމަށެވެ. މި ފައިސާ ދެއްކުމުން އަންނަ އަހަރު ބާކީ ދައްކަން ޖެހޭނީ 58 މިލިއަން ޑޮލަރު (890 މިލިއަން ރުފިޔާ) އެވެ.\n"ދެން އަޅުގަނޑުމެން މާކެޓަށް ދަންޏާމު އަޅުގަނޑުމެންގެ ރޭޓިން ވެސް ރަނގަޅު ވެގެންދާނެ. މިހާރު މޫޑީސްގެ އެންމެ ފަހުގެ ރިޕޯޓުގައި ވެސް އެބައޮތް އިމީޑިއެޓް ލިކުއިޑިޓީ ރިސްކެއް ނެތް ކަމަށް،" އޭނާ ވިދާޅުވި އެވެ.\nއަމީރު ވިދާޅުވިގޮތުގައި، ދެން އަންނަ ރޭޓިން ރިވިއުއެއްގައި މޫޑީސްގެ ރޭޓިން ވެސް ރަނގަޅުވާނެ އެވެ.\nމިދިޔަ އަހަރު ކޮވިޑްގެ ބަލިމަޑުކަމުގެ ތެރޭގައި އިގްތިސާދު ހީނަރުވެ ރާއްޖޭގެ މޫޑީސް ރޭޓިން ވަނީ ބީ-2 އިން ބީ-3 އަށް ވެއްޓިފަ އެވެ.\nފިނޭންސް މިނިސްޓްރީ ފިނޭންސް މިނިސްޓަރު ސުކޫކް އިބްރާހިމް އަމީރު، ފިނޭންސް މިނިސްޓަރު އިގްތިސާދު ރާއްޖޭގެ އިގްތިސާދު\n16 ކޮމެންޓް, 16 ރިއެކްޝަންސް\nތިކަން މާކުރިން ވެސް އެނގެއޭ. ވެރިކަމަށް އަންނަ ބަޔަކު އައިސް ކުރިންކުރި ވާހަކަ ނުދައްކާ. ގޯސްކޮށް ހުރިކަންކަން ރަނގަޅުކުރާނީ. ފައިސާ ނެތިއްޔާ ހޯދާނީ. އެވަރުނުވާ މީހުން، ނޭގޭމީހުން މަގާމުތަކާ ހަވާލުނުވާނީ. ތިހެން ކިޔަން އެނގޭނެ ހޭބުއްދި ފިލާފައި ހުންނަ މީހާއަށް ވެސް، ބުރާންޗް.\n﷽ ކުރީސަރުކާރު. ވައްސަލާމް\nދެންވެސް ތަނެއް ފެންނައިރަށް މަމޮޅު މާމޮޅު ކިޔާފަ ބޯކޮއްޕާ!\nކަލޯ އަމީރޫ. އަދިވެސް ކުރީ ސަރުކާރު ކިޔުން ހުުއްޓާލާކަށް ނުވޭތަ؟ ނުވަންޏާ ދެން އިސްތިއު ފާ ދީ ފަ ދޭބަ ?\nމެނޭޖުކުރަން ދަންނަ ބަޔަކާއި ހަވާލުކޮށްލަންވީނޫންތޯ. .. 900 މިލިޔަން ހުރި ވެރިކަން ބަދަލުވިއިރު.. ކޮބައިތޯ މިހާރު އެ؟\nމަށަށް ވާނެއޭކިޔާފަ ބޯ ކޮށްޕާލިއިރު ތިކަމެއް ނޭނގޭތަ؟\nމިވިސްނަނީ ދަރަންޔަށް ފައިސާ ނަގާފަ ދަރަނި ދައްކާފަ އަލުން ލޯން ނަގާނެ ގޮތަކާ ދޭތެރޭ އެވެ. ނިމުމެއް ނެތެވެ.\nމޮޅެތި ވާހަކަ ނުދައްކާ އިސްތިއުފާދީބަލަ ނުވަންޏާ. ތިކަން ކުރެވޭވަރުގެ އެތަށް ޒުވާނުންނެއް އެބަތިބި މިގައުމުގަ\nހުރިހާ އާރާއި ބާރު ދިނީމަ ކުރީ ސަރުކާރޭ ކިޔާނެ ޖާގައެއް ނެތް ..މީ ކަންމަތީ ފިހާރައެއްވެސް ނުހިންގުނު ބަޔެއް ...ރީތީ ގޮތަކީ އިސްތިއު ފާދިނުން .. ބުނިގޮތަށް ހުރިހާ ގޮޑިއެއްވެސް ވާނީ ހަވާލުކޮށް ފަ.. ފޮނިބައިސާ ކަނޑާ ޕާޓީއެއް....އެމް ޑީ ޕީ...\nޕިސް ޕިސް. މެނޭޖް ނުކުރެވިގެން ނުވަތަ ކުރަން ނޭނގިގެން ތިއުޅެނީ. ކުރީ ސަރުކާރުން ވިއްކި ބޮންޑެއްގެ ވާހަކަ ދައްކާއިރު، އެ ބޮންޑަށް ވިސްނާ ނުލާ މިއޮތްހާ ދުވަހު ހޭދަ ކުރަމުން ތިދިޔައީ ކީއްވެ؟ ސޮވެރިން ފަންޑުގަ ހުރި ފައިސާ އެކަމަށް ނުބެހެއްޓީ ކީއްވެ؟؟


Medianet Roadha promotion: Hafthaa aku 15,000!\nމީޑިއާނެޓުގެ ރޯދަ ޕްރޮމޯޝަންގެ ނަސީބުވެރިންނަށް ލިބޭ އިނާމުތައް---\nމީޑިއާނެޓް ރޯދަ ޕްރޮމޯޝަން: ހަފްތާއަކު 15،000!\n17 ފެބްރުއަރީ 2021 - 16:38:07\n"މިޑިއާނެޓް ރޯދަ ހަދިޔާ 2021" ގެ ނަމުގައި މި އަހަރުގެ ރޯދަ މަހަށް ހާއްސަ ޕްރޮމޯޝަނެއް ފަށައިފި އެވެ.\nމީޑިއާނެޓުން މައުލޫމާތު ދިން ގޮތުގައި މި އަހަރުގެ ރޯދަ ޕްރޮމޯޝަން ކުރިއަށް ގެންދިއުމަށް ހަމަޖައްސާފައިވަނީ ދެ މަސްދުވަހުގެ މުއްދަތަކަށެވެ. އެގޮތުން މި ޕްރޮމޯޝަން ފަށާފައިވަނީ މިމަހުގެ 14 ވީ މިދިޔަ އާދިއްތަ ދުވަހުއެވެ. އަދި އޭޕްރީލް މަހުގެ 14 ގެ ނިޔަލަށް މި ޕްރޮމޯޝަން ކުރިއަށްދާނެ އެވެ.\nއެގޮތުން މި ޕްރޮމޯޝަނުގައި ބައިވެރިވާ ކަސްޓަމަރުންގެ ތެރެއިން ނަސީބުވެރި ތިން މީހަކަށް ގްރޭންޑް ޕްރައިޒް ލިބޭނެ ކަމަށް މީޑީއާނެޓުން ބުނެއެވެ. އަދި މި ޕްރޮމޯޝަނުން އަށް ނަސީބުވެރި ފަރާތަކަށް ވީކްލީ ޕްރައިޒް އަދި ދެ ނަސީބުވެރި ފަރާތަކަށް މަންތްލީ ޕްރައިޒް ލިބޭނެ ކަމަށް މީޑިއާ ނެޓުން ބުނެއެވެ.\nމި ޕްރޮމޯޝަނާއެކު، ވީކްލީ ޕްރައިޒްގެ ގޮތުގައި ކޮންމެ ހަފްތާއެއްގެ ނަސީބުވެރި ފަރާތަކަށް 15000 ރުފިޔާގެ ގިފްޓް ވައުޗާ ލިބޭނެ ކަމަށް މީޑިއާނެޓުން ބުނެއެވެ. އެގޮތުން ވައުޗާ ބޭނުން ކޮށްގެން ރެއިންބޯ ލިވިންގް މޯލް، ބަލޯޓާ، މެންގޯ ޝޮޕް، މިނީސޯ، ސޮނީ ސްޕޯޓްސް، އެލް މޯބައިލް، އެލް ޒޯން، އޭސް، ލެކިއުޓް އަދި ހައި ސޭލްސް ފަދަ ވިޔަފާރިތަކުން ވިޔަފާރި ކުރެވޭނެ ކަމަށް މީޑިއާ ނެޓުން ބުނެއެވެ.\nމީގެ އިތުރުން މަންތްލީ ޕްރައިޒެއްގެ ގޮތުގައި ނަސީބުވެރި ފަރާތަކަށް އައިފޯން 12 ޕްރޯއެއް ލިބޭނެ ކަމަށް މީޑިއާނެޓުން ބުނެއެވެ.\nމި ޕްރޮމޯޝަނުގައި ހުރިހާ އިނާމެއްގައި ބައިވެރިވެވޭނީ މީޑިއާނެޓުގެ ވޯންޓް އިން އޯލްޕެކޭޖް އެކްޓިވޭޓް ކޮށްގެން ކަމަށް މީޑިއާނެޓުން ބުނެއެވެ. އަދި ފެމެލީ ޕެކޭޖް އެކްޓިވޭޓް ކުރުމުން ވީކްލީ އަދި މަންތްލީ ޕްރައިޒްގައި ބައިވެރި ވެވޭނެ ކަމަށާއި، މީޑިއާނެޓާއި އަލަށް ގުޅޭ ކަސްޓަމަރުންނާއި ރީކަނެކްޓް ކުރާ ކަސްޓަމަރުން ޕެކޭޖް އެކްޓިވޭޓް ކޮށްގެން މަންތްލީ ޕްރައިޒްގައި ބައިވެރި ވެވޭނެ ކަމަށް މީޑިއާ ނެޓުން ބުނެއެވެ.\nމީގެ އިތުރުން އިނާމުގެ ފުރުސަތު އިތުރު ކުރުމަށް ބޭނުންވާނަމަ، ގިނަ މަހަަށް ޕެކޭޖަށް ފައިސާ ދައްކައިގެން އިނާމުތައް ލިބުމުގެ ފުރުސަތު ބޮޑުވެގެންދާނެ ކަމަށް މީޑިއާ ނެޓުން ފާހަގަ ކުރިއެވެ.


Mariupol Ah Ukraine Sifain Ethere Nuvumah Angaifi\nރަޝިއާއިން ދިން ހަމަލާއެއްގައި ސުންނާފަތި ވެފައިވާ ޔޫކްރެއިންގެ އިމާރާތެއް\nމަރިއުޕޯލް އަށް ޔޫކްރެއިން ސިފައިން އެތެރެ ނުވުމަށް އަންގައިފި\n01 މޭ 2022 - 17:09:59\nރަޝިއާގެ ބާރުގެ ދަށަށް ގެނެސްފައިވާ ޔޫކްރެއިންގެ މުހިއްމު ސިޓީއެއް ކަމަށްވާ މަރިއުޕޯލް އަށް ޔޫކްރެއިން ސިފައިން އެތެރެ ނުވުމަށް ރަޝިއާއިން އަންގައިފިއެވެ.\nރަޝިއާއިން މިހެން ބުނެފައި މިވަނީ، އެ ސިޓީގައި ތިބި ޔޫކްރެއިން ރައްޔިތުން އެހެން ހިސާބުތަކަށް ބަދަލު ކުރުމަށް ޔޫކްރެއިން ސަރުކާރުން ނިންމުމާއި ގުޅިގެންނެވެ. ޔޫކްރެއިން ސަރުކާރުން ވަނީ އެ ސިޓީގައި ތިބި މީހުން އެހެން ހިސާބު ތަކަށް ގެންދިއުމަށް އެގައުމުގެ އަސްކަރިއްޔާއިން އޮޕަރޭޝަނެއް ހިންގަން ނިންމާފައި ވާކަމަށް ބުނެފައެވެ.\nޔޫކްރެއިން ސަރުކާރުން މިކަން އިއުލާން ކުރިތާ ކުޑަ ވަގުތު ކޮޅެއް ތެރޭ ރަޝިއާ އަސްކަރިއްޔާގެ އޮފިޝަލަކު ވަނީ، އެއްވެސް ސަބަބަކާއި ހެދި މަރިއުޕޯލް އަށް ޔޫކްރެއިންގެ އަސްކަރިއްޔާގެ އެއްވެސް މީހެއް ވަނުމުގެ ހުއްދައެއް ނެތް ކަމަށް ބުނެފައެވެ. އަދި އެ ސިޓީއަށް ޔޫކްރެއިންގެ އަސްކަރިއްޔާގެ އެއްވެސް މީހެއް ވަދެއްޖެނަމަ ހަމަލާ ދޭނެ ކަމަށްވެސް ވަނީ ބުނެފައެވެ.\nރަޝިއާ ސިފައިން މިފަދައިން ބުނެފައި ވާއިރު، މިހާރުވެސް އެ ސިޓީގެ ކާރުހާނާއެއްގައި ޔޫކްރެއިންގެ އަސްކަރިއްޔާގެ ސިފައިން ހަތިޔާރާއި އެކު އެބަތިއްބެވެ. ރަޝިއާއިން ވަނީ ހަތިޔާރު ބެހެއްޓުމަށްފަހު އަމާން ދިނުމަށް މީގެ ކުރިން ދެ ފަހަރެއްގެ މަތިން އެތަނުގައި ތިބި ޔޫކްރެއިން ސިފައިންނަށް އަންގާފައެވެ.\nރަޝިއާގެ އަސްކަރިއްޔާގެ އޮފިޝަލަކާއި ހަވާލާދީ ނޫސްތަކުގައި ބުނެފައިވާގޮތުން މިމަހުގެ ތިން ވަނަ ދުވަހުގެ ކުރިން އެ ކާރުހާނާގައި ތިބި ޔޫކްރެއިންގެ އަސްކަރިއްޔާގެ ސިފައިން އަމާން ނުދީފިނަމަ އެ ކާރުހާނާއަށް ހަމަލާދީ ގޮއްވާލާނެ ކަމަށް ބުނެފައެވެ. އެހެން ނަމަވެސް ރަޝިއާގެ ރައީސް ލަޑިމިއާ ޕުޓިން ވަނީ އެތަނަށް ހަމަލާ ނުދީ މަޑުކުރުމަށް މީގެ ކުރިން އަންގާފައެވެ.\nޔޫކްރެއިން - ރަޝިއާ ހަނގުރާމަ


Bale Ge Hatrick Aaeku Sheffield Athun Tottenham Ah Molheh - Vaguthu\nބޭލްގެ ހެޓްރިކާއެކު ޝެފީލްޑް އަތުން ޓޮޓެންހަމް އަށް މޮޅެއް\nޝެފީލްޑް ކޮޅަށް ހެޓްރިކް ލަނޑު ޖެހުމަށްފަހު އުފާފާޅުކުރަނީ\nއިނގިރޭސި ޕްރިމިއަރ ލީގުގެ ފުލުގައި އޮވެ ރެލިގޭޓުވެފައިވާ ޝެފީލްޑް ޔުނައިޓެޑް ކޮޅަށް ޓޮޓެންހަމްގެ ބޭލް ހެދި ހެޓްރިކާއެކު އެ ޓީމު މޮޅުވެއްޖެ އެވެ.\nޓޮޓެންހަމްގެ ދަނޑުގައި އެ ޓީމު ކުޅުނު މެޗު ކާމިިޔާބުކޮށްފައިވަނީ 4-0 ގެ ނަތީޖާއަކުންނެވެ. މި މެޗުގައި ބޭލްގެ ފަރާތުން މޮޅު ކުޅުމެއް ފެނިފައިވެއެވެ. މިއީ އެސްޓަންވިލާ ކޮޅަށް 2012 ގައި ފުރިހަމަކުރި ހެޓްރިކަށް ފަހު ބޭލް ފުރިހަމަކުރި ދެވަނަ ހެޓްރިކެވެ.\nމި މެޗާއި ކުރިމަތިލި ޝެފީލްޑް ވަނީ މިިދިޔަ އޭޕްރީލް 17 ވަނަ ދުވަހު ވުލްވްސް އަތުން ވި ބައްޔާއެކު މުބާރާތުން ރެލިގޭޓުވެފައެވެ. ޓޮޓެންހަމް އާއި ދެކޮޅަށް ކުޅުނު މި މެޗުގައި އެ ޓީމަަށް ހެދުނީ އެއް ޝޮޓެވެ. އަދި އެ ޓީމުގެ ފަރާތުން ފެނުނީ ދަށް ކުޅުމެކެވެ.\nމެޗުގައި ޓޮޓެންހަމްގެ ފުރަތަމަ ލަނޑު ފެނިގެންގޮސްފައި ވަނީ 36 ވަނަ މިނެޓުގައެވެ. އައުރިއާ ގެ އެހީއާއެކު މި ލަނޑު އެ ޓީމަށް ކާމިޔާބުކޮށްދިނީ ގެރެތް ބޭލް އެވެ. މެޗުގެ ފުރަތަމަ ހާފު ނިމުނީ މި ނަތީޖާގައި އޮވެގެންނެވެ.\nދެވަނަ ހާފު ފަށައިގެން ވެސް ޓޮޓެންހަމް ދިޔައީ ޝެފީލްޑް ކޮޅަަށް ބާރުބޮޑުކުރަމުންނެވެ. މި ހާފު ފަށައިގެން ފަސްވަނަ މިނެޓުގައި ޓޮޓެންހަމްގެ ސޮން ޖެހި ލަނޑެއް ވަނީ އޮފްސައިޑުވުމުގެ ސަބަބުން ބަލައިނުގަނެފައެވެ. އޭގެފަހުން މެޗުގެ 61 ވަނަ މިނެޓުގައި ބޭލް ވަނީ އޭނާގެ ދެވަނަ ލަނޑު ޖަހާފައެވެ.\nމި ލަނޑު ޖެހިތާ އަށް މިނެޓުފަހުން ބޭލް ވަނީ އޭނަގެ ހެޓްރިކް ފުރިހަމަކޮށްފައެވެ. މިއީ ބޭލްގެ ފުރަތަމަ ލަނޑު ޖެހުމުގައި އެހީތެރިވި ކުޅުންތެރިޔާގެ އެހީގައި ކާމިޔާބުކުރި ލަނޑެކެވެ. ޓޮޓެންހަމްގެ ހަތަރުވަނަ ލަނޑު ކާމިޔާބުކޮށްފައިވަނީ ސޮން އެވެ.\nޓޮޓެންހަމުން ޗެމްޕިއަން ސިޓީ ބަލިކޮށްފި، ތަފާތު ދެއްކީ ސޮން


Aqsa miskiy kairin Palestine ge3meehun shaheed kollaifi | Mihaaru\nހަމަލާ އަށް ފަހު އިޒްރޭލް ސިފައިން ފަލަސްތީނުގެ ބައެއް މީހުން ފާސްކުރަނީ. --ފޮޓޯ:ރޮއިޓާސް\n14 ޖުލައި 2017 - 12:322comments\nއިޒްރޭލުން ބުނީ ފަލަސްތީނުގެ ތިން މީހުން ގަޔަށް ބަޑި ޖެހީ އަގްސާ މިސްކިތުގެ ހަރިއްމަ ތެރޭގައި އެ މީހުން އިޒްރޭލް ސިފައިން ގަޔަށް ބަޑި ޖަހާ ފިލަން މަސައްކަތް ކުރުމުން ކަމަށެވެ. މިސްކިތުގެ ގޭޓް ކައިރިން ހަމަލާ ދިނުމަށް ފަހު އެ މީހުން ފިލަން ދުވީ މިސްކިތަށް ވަންނަން ކަމަށް ވެސް އިޒްރޭލް ފުލުހުން ބުންޏެވެ. އެ ތިން މީހުން ގަޔަށް އިޒްރޭލް ސިފައިން ބަޑި ޖެހީ މިސްކިތަށް ވަންނަން ދަނިކޮށް ހަރިއްމަ ތެރޭންނެވެ.\nއިޒްރޭލުން ބުނީ ސިފައިންގެ ތެރޭން ޒަޚަމްވި ދެ މީހުންގެ ހާލު ސީރިއަސް ކަމަށެވެ. މި ހަމަލާ އަށް ފަހު އިޒްރޭލް ސިފައިން ވަނީ އަގްސާ މިސްކިތުގެ ހަރިއްމަ ސަރަހައްދު މިއަދު ބަންދުކޮށްފަ އެވެ. އަދި ހުކުރު ނަމާދަށް އެ ސަރަހައްދަށް ނުވަދެވޭނެ ކަމަށް ވަނީ އަންގައިފަ އެވެ.\nމިއަދު ހިނގި އެހެން ހާދިސާއެއްގައި އިޒްރޭލް ސިފައިން ބަޑިޖަހާ ފަލަސްތީނުގެ 18 އަހަރުގެ ޒުވާނަކު ވަނީ ބައިތުލަހަމުން ޝަހީދުކޮށްލައިފަ އެވެ. އަދި މި ހަމަލާތަކުގައި ފަލަސްތީނުގެ ދެ ޒުވާނަކު ވަނީ ހައްޔަރުކޮށްފަ އެވެ.\nއިޒްރޭލާއި ފަލަސްތީނުން އެންމެ ފަހުގެ ހަމަނުޖެހުންތައް ސެޕްޓެމްބަރު 2015 ގައި ހިންގަން ފެށި ފަހުން މިހާތަނަށް ވަނީ ފަލަސްތީނުގެ 254 މީހުން ޝަހީދު ކޮށްލައިފަ އެވެ. އެ މުއްދަތުގައި އިޒްރޭލް މީހުންގެ ތެރޭން މަރުވެފައި ވަނީ 43 މީހުންނެވެ.


Kulli nurakkaluge haalathu ithurah dhemmuge visnumeh nei: Sarukaaru | Mihaaru\nރާއްޖެ އިން ބޭރުގެ ނޫސްވެރިންނަށް ޚާއްސަ ކޮށްގެން ސަރުކާރުން މިއަދު ބޭއްވި ނިއުސް ބްރީފިންގައި ރައީސް އޮފީހުގެ ލީގަލް އެފެއާޒް މިނިސްޓަރު އާޒިމާ ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nކުއްލި ނުރައްކަލުގެ ހާލަތު އިތުރަށް ދެންމުމުގެ ވިސްނުމެއް ނެތް: ސަރުކާރު\n13 މާޗް 2018 - 19:43 47 comments\nއިދިކޮޅު ސިޔާސީ ބޭފުޅުން ހިމެނޭ ގޮތަށް ނުވަ ގައިދީއަކު ދޫކޮށްލުމަށް، ސުޕްރީމް ކޯޓުން މިދިޔަ މަހުގެ 1 ގައި ނެރުނު އަމުރު ތަންފީޒުކޮށްފިނަމަ، ދައުލަތް ހުއްޓުމަށް އަންނާނެ ކަމަށް ބުނެ، ސަރުކާރުން އެންމެ ފުރަތަމަ ކުއްލި ނުރައްކަލުގެ ހާލަތު އިއުލާން ކުރީ 15 ދުވަހަށެވެ.\nއެކަމަކު، ސަރުކާރުން ރައްޔިތުންގެ މަޖިލީހަށް ހުށަހެޅި ކުއްލި ނުރައްކަލުގެ ހާލަތުގެ ގަރާރު އިސްލާހު ކުރިއިރު، އެ މުއްދަތު 30 ދުވަހަށް ދެންމުމަށް ނިންމި އެވެ. އެހެންވެ، ކުއްލި ހާލަތުގެ ގޮތުގައި 45 ދުވަސް ވަނީ ކަނޑައަޅައިފަ އެވެ. އަދި ކުއްލި ނުރައްކަލުގެ ހާލަތުގެ މުއްދަތު ނިމޭނީ މި މަހުގެ ފަހުކޮޅެވެ.\nބޭރުގެ ނޫސްވެރިންނަށް ހާއްސަކޮށްގެން ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި އެ އޮފީހުގެ ލީގަލް އެފެއާޒް މިނިސްޓަރު އާއިޝަތު އާޒިމާ ޝަކޫރު ވިދާޅުވީ ކުއްލި ނުރައްކަލުގެ ހާލަތު ތަންފީޒު ކުރާނީ ގާނޫނާ ހިލާފު އަމަލުތަކުގައި ބައިވެރިވި މީހުންގެ މައްޗަށް އެކަނި ކަމަށެވެ.\nއާޒިމާ ވިދާޅުވި ގޮތުގައި ރާއްޖެ މިހާރު އޮތީ އާންމު ހާލަތެއްގަ އެވެ. އަދި މިނިވަން ކަމާއެކު ރައްޔިތުން ދިރިއުޅުމުގެ ކަންކަން ފުރިހަމަ ކުރުމަށް އެއްވެސް ހުރަހެއް ނެތް ކަމަށް އޭނާ ވިދާޅުވި އެވެ. ކުއްލި ނުރައްކަލުގެ ހާލަތު މި މަހުގެ 22 ގައި ނިމޭނެ ކަމަށް ވެސް އާޒިމާ ވިދާޅުވި އެވެ.\n"އެއްވެސް ޕްލޭނެއް ނެތް، ކުއްލި ނުރައްކަލުގެ ހާލަތުގެ މުއްދަތު އިތުރު ކުރާކަށް. މަޖިލީހުން ފާސްކުރި ގޮތުންނަމަ، ކުއްލި ނުރައްކަލުގެ ހާލަތުގެ ދަށުން އަދި ބާކީ 10 ދުވަސް އެބައޮތް،" އާޒިމާ ވިދާޅުވި އެވެ.\n"ތިޔަބޭފުޅުންނަށް ރާއްޖެ ފެނިފައިވާނެ ދިރިއުޅުމުގެ ހާލަތު އޮތީ އާންމު ހާލަތެއްގައިކަން. އެއްވެސް ސްކޫލެއް ބަންދެއް ނުކުރަން. އެއްވެސް ފިހާރައެއް ބަންދެއް ނުކުރަން. ދިރިއުޅުން އޮތީ އާންމު ހާލަތުގައި. އޮފީސްތައް ހުރީ ހުޅުވިފައި. ވިޔަފާރި ކުރިން ކުރާ ގޮތަށް ކުރެވޭ."\nކުއްލި ނުރައްކަލުގެ ހާލަތު އިއުލާން ކުރުމަށް ފަހު، ފުލުހުން ވަނީ ކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދު އަދި ސުޕްރީމް ކޯޓުގެ ފަނޑިޔާރު އަލީ ހަމީދު ވެސް ވަނީ ހައްޔަރުކޮށްފަ އެވެ. އަދި ސިޔާސީ ބައެއް ބޭފުޅުންނާއި އާންމުން ވެސް ހައްޔަރު ކުރި އެވެ.\nއޭގެ ތެރެއިން އެއް ބަޔަކު ވެރިކަން ވައްޓާލަން އުޅުމުގެ ތުހުމަތު ކުރާއިރު، ދެން ތިބި މީހުންގެ މައްޗަށް ފުލުހުން ކުރަނީ ރިޝްވަތު ހިފުމާއި ދިނުމުގެ ތުހުމަތު ފުލުހުން ކުރާއިރު އަނެއް ބަޔަކަށް ކުރަނީ މާލޭގައި ރޯކޮށް، ހަމަނުޖެހުން ހިންގަން މަސައްކަތް ކުރުމުގެ ތުހުމަތެވެ.\nމިދިޔަ މަހުގެ 1 ގައި ނެރުނު އަމުރުގެ އެ ބައި، ކުއްލި ނުރައްކަލުގެ ހާލަތު އިއުލާން ކުރުމަށް ފަހު، އެ ކޯޓުގެ ތިން ފަނޑިޔާރުންގެ އިއްތިފާގުން ވަނީ ބާތިލްކޮށްފަ އެވެ. އެހެންވެ އެއަށް އަމަލު ކުރަން ނުޖެހޭނެ ކަމަށް ސަރުކާރުން ދެކެ އެވެ. ނަމަވެސް މިދިޔަ މަހުގެ 1 ގައި ނެރުނު އަމުރު ތަންފީޒު ކުރުމަށް ގޮވާލައި އިދިކޮޅު ފަރާތްތަކުން އަންނަނީ ސަރުކާރަށް ކެނޑިނޭޅި ގޮވާލަމުންނެވެ. އަދި އެކަމަށް ގޮވާލައި ކޮންމެ ރެ އަކު މާލޭގައި އިދިކޮޅު ފަރާތްތަކުން އެއްވުން ވެސް ބާއްވަ އެވެ.\nއިތުރު ލިޔުންތައް އާޒިމާ ޝަކޫރު ސަރުކާރު އިދިކޮޅު ފަރާތްތައް ކުއްލި ނުރައްކަލުގެ ހާލަތު ރާއްޖޭގެ ސިޔާސީ ހަމަނުޖެހުން


Broadcom ge raees Mary, sarukaaru ge hafulaa eh hushaelhuvvumugai! | Mihaaru\nޓޫރިޒަމް މިނިސްޓްރީން ބޭއްވި ހަފްލާ، މަރިޔަމް ވަހީދާ ރޭ ހުށަހަޅުއްވައި ދެއްވަނީ.-- ފޮޓޯ: ނިޝާން އަލީ /މިހާރު\nބްރޯޑް ކޮމްގެ ރައީސް މަރީ، ސަރުކާރުގެ ހަފުލާއެއް ހުށައެޅުއްވުމުގައި!\n18 ޑިސެމްބަރ 2019 - 14:15 85 comments\nޓޫރިޒަމްގެ ބޭނުމަށް ދޫކުރާނެ އާ ރަށްތައް އިއުލާނު ކުރަން ދަރުބާރުގޭގައި ރޭ ބޭއްވި "ބުރަބި" ހަފްލާ ހުށައަޅުއްވާ ދެއްވީ ޕްރެޒެންޓްކުރުމުގައި މަޝްހޫރުކަން ހޯއްދަވާފައިވާ މަރީ އެވެ.\nއާ ސަރުކާރުން ރާއްޖޭގެ ވެރިކަމާ ހަވާލުވީ މިނިިވަން މުއައްސަސާތައް މިނިވަންކޮށްދީ، އެއްވެސް ފަރާތަކަށް ނުޖެހޭނެ މެމްބަރުން ލާނެކަމުގެ ޔަގީންކަމާ އެކުގަ އެވެ. ނަމަވެސް ކުރީ ސަރުކާރުގައި އެންމެ ބޮޑު ފާޑުކިއުމެއް އަމާޒުވި ބްރޯޑްކޮމްގެ ރައީސްގެ މަގާމަށް އައްޔަންކުރިތާ މާ ގިނަ ދުވަހެއް ނުވެ، ސަރުކާރުގެ ހަފުލާއެއް ހުށައަޅުއްވަން މަރީ ހުންނެވުމުން، ބައެއް މީހުންގެ ފާޑުކިއުން ވެސް ވަނީ އަމާޒުވެފަ އެވެ.\nޕްރެޒެންޓަރެއްގެ ގޮތުން މަރީ ފެނުނީ ސަރުކާރުގެ މިނިސްޓަރުންނަށް ވަރަށް ބޮޑަށް ތައުރީފްކުރައްވާ ތަނެވެ. އެގޮތުން ރައީސް އޮފީހުގެ މިނިސްޓަރު އަދި ރާއްޖޭގެ ޓޫރިޒަމްގެ އެއް ބާނީގެ ގޮތުގައި ބެލެވޭ މަސްއޮޑި އަހުމަދު ނަސީމާއި ޓޫރިޒަމް މިނިސްޓަރު އަލީ ވަހީދުގެ ވާހަކަ އަށް މަރީގެ ތައުރީފްގެ ބަސްތައް އޮއްސާލެއްވި އެވެ.\nޔާމީންގެ ސަރުކާރުން ރަސްފަންނުގައި ބޭއްވި ހަފްލާއެއް އިންތިޒާމްކުރުމުގެ ކަންކަމުގައި ބްރޯޑްކޮމްގެ އޭރުގެ މެމްބަރު ފާތިމަތު ޒައިނާ އަމަލީ ގޮތުން ބައިވެރިވެވަޑައިގަތުމުން އޭރުގެ އިދިކޮޅު ފަރާތްތަކުން އެކަން ބޮޑު މައްސަލައަކަށް ހެދި އެވެ.\nމަރީގެ އަމަލުން ކުރީ ސަރުކާރުގެ އިސް ވެރިންނަށް މިހާރު ވަނީ ސުވާލު އުފައްދަވާނެ ފުރުސަތު ލިބިވަޑައިގެންފަ އެވެ. އޭގެ ބޭނުން އެންމެ ފުރަތަމަ ހިއްޕެވީ ކުރީގެ ޑިފެންސް މިނިސްޓަރު އަދި މަޑުއްވަރީ ދާއިރާގެ މިހާރުގެ މެމްބަރު އާދަމް ޝަރީފެވެ.\nއޭނާ ކުރެއްވި ޓުވީޓެއްގައި އެއްސެވީ "ބްރޯޑްކޮމް މިނިވަންކަމާ އެކު މިހާރު މަސައްކަތްކުރޭ ހެއްޔެވެ؟" މި ސުވާލެވެ.\nއޭނާ ވިދާޅުވި ގޮތުގައި ކުރީގެ ސަރުކާރު އޮތް އިރު އިދިކޮޅު ފަރާތްތަކުން ތުހުމަތުކުރަމުން ދިޔައީ މިނިވަން މުއައްސަސާތަކަށް ސަރުކާރުން ނުފޫޒު ފޯރުވާ ކަމަށް ބުނެ އެވެ.\nDuring the former administration, opposition accused of the gov influencing on indipendant institutions? Is the Broadcom functioning independently now? Isn't it under the influence of the gov? Does it maintain its professionalism? Sincererity is what matters for all.\n— Adam Shareef Umar (@Adamshareefz) December 18, 2019\nއާދަމް ޝަރީފް ކުރެއްވި ޓުވީޓު.\n"މިހާރު ބްރޯޑްކޮމް މަސައްކަތް ކުރަނީ މިނިވަންކަމާ އެކުތޯ އެވެ؟ އެ ތަން އޮތީ ސަރުކާރުގެ ނުފޫޒުގެ ތެރޭގައިތޯ އެވެ؟ އެ ތަނުގެ ޕްރޮފެޝަނަލިޒަމް ދެމެހެއްޓޭތޯ އެވެ؟" ޓްވީޓްގައި އާދަމް ޝަރީފް އެއްސެވި އެވެ.\nމި މައްސަލާގައި މަރީގެ ބަހެއް ލިބޭ ގޮތެއް ނުވި އެވެ.\nހަމައެކަނި މަރީއެއް ނޫނެވެ. އާ އިންފޮމޭޝަން ކޮމިޝަނަރު ހުސެއިން ފިޔާޒު މޫސާ، މި ފަހުން ކުރެއްވި ޓްވީޓަކާ ގުޅިގެން ވެސް، ފާޑުކިއުންތައް އަމާޒުވި އެވެ.\nފޮރިން މިނިސްޓަރު އަބްދުﷲ ޝާހިދު ދާދި ފަހުން މޮރޮކޯ އަށް ކުރެއްވި ރަސްމީ ދަތުރުގައި އެ ގައުމުން ހަދިޔާއަކަށް ދިން ކާޕެޓް އޭނާގެ ގެއަށް ގެންދެވި ކަމަށް އަޑުފެތުރުނެވެ. އެކަމަކު އެ ވާހަކަ ފޮރިން މިނިސްޓްރީން ވަނީ ދޮގުކުރައްވައިފަ އެވެ.\nސަރުކާރުގެ އޮފީސްތަކުން އާންމުންނަށް މައުލޫމާތު ފޯރުކޮށްދިނުމުގެ މުހިންމުކަމާ މެދު ވާހަކަ ދައްކަވަން ފިޔާޒް މިނިސްޓްރީއަށް ވަޑައިގެން ޝާހިދާ ބައްދަލުކުރެއްވި އެވެ. އޭގެ އިތުރުން، އޭނާގެ ޓްވީޓުން އެނގެނީ، މިނިސްޓްރީގެ ގުދަނަށް ވެސް ވެންނެވި ކަމެވެ.\nއެ ބުނާ ދޫލައަކާ އެކު ނެންގެވި ފޮޓޯއެއް ހިމަނުއްވައި ފިޔާޒު ކުރެއްވި ޓްވީޓްގައި ލިއުއްވީ މިނިސްޓްރީގެ ގުދަނުގައި އެ ކާޕެޓް އޮތް ކަމަށެވެ.\nForeign Minister @abdulla_shahid geah gendhevi kamah thuhumathu kuri carpet @MoFAmv ga oiytho balaali iru,eofeehuge gudhanugai eba oiy.\nއޭނާގެ އެ ޓްވީޓާ ގުޅިގެން ގިނަ ބައެއްގެ ފާޑުކިއުމާ ކުރިމަތިވި އެވެ. ބައެއް މީހުން ބުނީ "ފިޔާޒު މިހާރު މަސައްކަތް ކުރައްވަނީ ރާއްޖެ ޓީވީގައި ނޫން" ކަމަށާއި ޕްރޮފެޝަނަލިޒަމް ހިފެހެއްޓެވުމަށެވެ.\nއަނެއް ބަޔަކު ސުވާލުކުރީ "ތިޔައީ އެ ކާޕެޓްކަން މަނިކުފާނަށް ޔަގީންވީ ކިހިނެއްތޯ" އެވެ.\n"ކާޕެޓް ދެއްވި ދަތުރުގައި ބައިވެރިވިންތޯ އެވެ؟" އެކަކު ސުވާލުކުރި އެވެ.\nއިތުރު ލިޔުންތައް ދިވެހި ސަރުކާރު މޯލްޑިވްސް ބްރޯޑްކާސްޓިން ކޮމިޝަން ޓޫރިޒަމް މިނިސްޓްރީ މިނިވަން މުއައްސަސާތައް މަރިޔަމް ވަހީދާ (ރައީސް، ބްރޯޑްކާސްޓިން ކޮމިޝަން) ހުސައިން ފިޔާޒް މޫސާ (އިންފޮމޭޝަން ކޮމިޝަނަރު) އިންފޮމޭޝަން ކޮމިޝަނަރު


Fainu councilun license dhookurumuge hidhumaiy fashanee | Fainu Online\nފޮޓޯ: ޢަބްދުއް ރައޫފް\nފައިނު ކައުންސިލުން ޑްރައިވިންގ ލައިސަންސް ދޫކުރުމުގެ ޚިދުމަތް ފަށަނީ\n27 ޑިސެމްބަރު 2020, އާދިއްތަ, 20:01\nފައިނު ކައުންސިލުން ލައިސަންސް ދޫކުރުމުގެ ޚިދުމަތް ފެށުމަށް ހަމަޖެހިއްޖެއެވެ.\nފައިނު ކައުންސިލުން ކޮށްފައިވާ އިޢުލާނެއްގައި ބުނެފައިވަނީ، އެއްގަމާއި، ކަނޑުގައިދުއްވާ އުޅަނދުފަހަރުގެ ލައިސަންސް ދޫކުރުމުގެ ޚިދުމަތް ފެށުމުގެ ގޮތުން 29 ޑިސެމްބަރ 2020 ގައި ލައިސަންސް ބުރެއް ބޭއްވުމަށް ހަމަޖެހިފައިވާ ކަމަށެވެ.\nއެއްގަމާއި ކަނޑުގައި ދުއްވާ އުޅަނދުފަހަރުގެ ލައިސަންސް ނެގުމަށް ބޭނުންވާ ފަރާތްތަކުން 28 ޑިސެމްބަރ 2020 ވާ ހޯމަ ދުވަހުގެ 13:00 ގެ ކުރިން ފައިނު ކައުންސިލް އިދާރާގެ ވެބްސައިޓް މެދުވެރިކޮށް އޮންލައިންކޮށް ނަން ނޯޓް ކުރުމަށްވެސް އިޢުލާނުގައި އެދިފައިވެެއެވެ.\nއޮންލައިންކޮށް ނަން ނޯޓް ކުރުމަށް މި ލިންކަށް ފިތާލައްވާ\nފައިނު އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ މެޖޯރިޓީ ޕީ.ޕީ.އެމް ހޯދައިފި\nއިނގުރައިދޫގައި ގޭސް ފުޅިއެއް ގޮވާ2މީހަކަށް އަނިޔާވެއްޖެ


Addu City Gaukendi Bridge ge fence gai dhavaadhulumuge masakkaiy kohdheyne faraatheh hoadhanee - AO News\nއައްޑޫ ސިޓީ ގައުކެނޑި ބްރިޖްގެ ފެންސުގައި ދަވާދުލުމުގެ މަސައްކަތް ކޮށްދޭނެ ފަރާތެއް ހޯދަނީ\nއައްޑޫ ސިޓީ ގައުކެނޑި ބްރިޖްގެ ފެންސުގައި ދަވާދުލުމުގެ މަސައްކަތް ކޮށްދޭނެ ފަރާތެއް ހޯދަން އިޢުލާންކޮށްފިއެވެ.\nއައްޑޫ ސިޓީ ކައުންސިލުން ކުރި އިޢުލާނެއްގައި ބުނެފައި ވަނީ އެ މަސައްކަތަށް ޝައުގުވެރިވާ ފަރާތްތަކުން އެކަމަށް އެދި ބިޑް ހުށަހެޅުމުގެ ފުރުސަތު ހުޅުވާލާފައިވާ ކަމަށާއި، ބިޑް ގަންނަން ލިބެން ހުންނާނީ 25 ނޮވެމްބަރ 2020 ވާ ބުދަ ދުވަހުގެ ހެނދުނު 10:00ން ފެށިގެން 01 ޑިސެމްބަރ 2020 ވާ އަންގާރަ ދުވަހުގެ މެންދުރު 13:00އާއި ހަމައަށް ކަމަށެވެ. ބިޑް ޑޮކިއުމެންޓެއްގެ އަގަކީ 300ރ. އެވެ.\nބިޑް ޑޮކިއުމެންޓް ވިއްކުމަށް ހަމަޖެހިފައިވަނީ އޮންލައިންކޮށް ކަމަށްވާތީ، އެ އިދާރާގެ ފައިނޭންސް ސެކްޝަނުގެ މެއިލްއަށް ([email protected]) ބިޑް ގަތުމަށް (ބިޑް ގަންނަން ބޭނުންވާ ފަރާތުގެ ތަފްސީލާއިއެކު (ކުންފުނީގެ ނަމާއި އެޑްރެސް/ ފޯން ނަންބަރު/ އީމެއިލް އެޑްރެސް) ) މެއިލް ކުރުމަށް އައްޑޫ ސިޓީ ކައުންސިލުން ވަނީ އެދިފައެވެ.\nއެ އިޢުލާނުގައި ބުނެފައިވާ ގޮތުން ބީލަންތައް ބަލައިގަތުމާއި، ބީލަން ހުޅުވުން އޮންނާނީ 06 ޑިސެމްބަރ 2020 ވާ އާދީއްތަ ދުވަހުގެ ހެނދުނު 11:00 ގައި އެ އިދާރާގައެވެ. ބީލަމާއި ގުޅިގެން މައުލޫމާތެއް ސާފުކުރަން ބޭނުންވާނަމަ 25 ނޮވެމްބަރ 2020 ވާ ބުދަ ދުވަހުން ފެށިގެން 02 ޑިސެމްބަރ 2020 ވާ ބުދަ ދުވަހުގެ 12:00 އާއި ދެމެދު [email protected] އަށް މެއިލްކުރުމަށްވެސް އެ އިދާރާއިން ވަނީ އެދިފައެވެ.\nއަދި އެ މެއިލްއަށް ފޮނުވޭ ސުވާލުތަކުގެ ޖަވާބު، 03 ނޮވެމްބަރ 2020 ވާ ބުރާސްފަތި ދުވަހުގެ 12:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެ ކަމަށާއި، އެ މުއްދަތުގައި މެއިލްއަށް ޖަވާބު ނުލުބިއްޖެނަމަ އެ އިދާރާގެ ޕްރޮޖެކްޓް ސެކްޝަނަށް ވަޑައިގަތުމުން ޖަވާބު ލިބިވަޑައިގަންނަވާނެ ކަމުގައިވެސް އިޢުލާނުގައި ވެއެވެ.\nއައްޑޫ ސިޓީއައްޑޫ ސިޓީ ކައުންސިލްގައުކެނޑި ބުރިޖު


Nafsaanee sihhathuge dhaairain mathee thauleemu haasil kurumuge furusathu hulhuvaalaifi - vNews.mv\nނަފްސާނީ ސިއްހަތުގެ ދާއިރާއިން މަތީ ތައުލީމަށް ކިޔެވުމުގެ ފުރުސަތު ހުޅުވާލައިފި\nއައިޝަތު އިބްރާހީމް 14 September 2021, 17:54\nނަފްސާނީ ދުޅަހެޔޮކަމާ ގުޅުންހުރި ދާއިރާތަކުން މަތީ ތަޢުލީމު ހާސިލްކުރަން ބޭނުންވާ ފަރާތްތަކަށް ސްކޮލަރޝިޕްތަކަށް ކުރިމަތިލުމުގެ ފުރުޞަތު މިނިސްޓްރީ އޮފް ހަޔަރ އެޑިއުކޭޝަނުން ހުޅުވާލައިފިއެވެ.\nމެންޓަލް ހެލްތުގެ ދާއިރާއިން މީހުން ބިނާކުރުކުރުމުގެ ގޮތުން ސްކޮލަރޝިޕްތަކެއް އިޢުލާން ކުރައްވާނެކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އިޢުލާން ކުރައްވާފައިވަނީ، ނޭޝަނަލް ސްކިލް ޑިވެލޮޕްމަންޓް މާސްޓަރ ޕްލޭން އިފްތިތާޙު ކުރުމުގެ ރަސްމިއްޔާތުގައެވެ.\nއެގޮތަށް ހަމަޖައްސާފައިވަނީ އެ ދާއިރާތަކަކީ ތަމްރީންވެފައިވާ މީހުން ރާއްޖެއަށް ލިބުން ވަރަށް ބޮޑަށް ބޭނުންވެފައިވާ ދާއިރާތަކެއް ކަމަށް ފާހަގަކުރެވިފައިވާތީ ކަމަށް މިނިސްޓްރީން ބުނެއެވެ.\nހަޔަރ އެޑިއުކޭޝަނުން ހުޅުވާލާފައިވާ ސްކޮލަރޝިޕްތަކުގެ ފުރުސަތުތަކަކީ ކިޔެވުމަށް ހިނގާ ހުރިހާ ޚަރަދެއް ދިވެހި ސަރުކާރުން ކުރާގޮތަށް ހަމަޖައްސާފައިވާ 46 ސްކޮލަރޝިޕް ފުރުސަތުކަމަށް ހަޔަރ އެޑިޔުކޭޝަނުން ބުނެއެވެ.\nމިނިސްޓްރީން ބުނެފައިވަނީ މި ސްކޮލަރޝިޕްތަކުގެ ތެރެއިން ކޮންމެ ސްކޮލަރޝިފެއްވެސް ވަނީ އެ ސްކޮލަރޝިޕެއް ފުރިހަމަ ކުރާ ދަރިވަރު ދައުލަތުގެ ކޮންމެވެސް މުއައްސަސާއަކުން ކަނޑައަޅާ ތަނެއްގައި ޚިދުމަތްކުރުމަށް އެ މުއައްސަސާއަކަށް އެލޮކޭޓްކޮށްފައި ކަމަށެވެ.\nއެހެންކަމުން، އެ ސްކޮލަރޝިޕެއް ފުރިހަމަކުރާ ދަރިވަރަކު އެ ސްކޮލަރޝިޕެއް އެލޮކޭޓްކޮށްފައިވާ މުއައްސަސާއިން ކަނޑައަޅާ ތަނެއްގައި ވަކި މުއްދަތަކަށް ޚިދުމަތް ކުރުމަށް ބޮންޑު ކުރެވޭނެއެވެ. އެއީ، މާލެއާއި އަތޮޅުތަކުގައި ޚިދުމަތްކުރުމަށް މި ސްކޮލަރޝިޕްތަކުގެ އެހީގައި މީހުން ތަމްރީންކުރުމުގެ ބޭނުމުގައެވެ.\nސަރުކާރުން ސްކޮލާޝިޕްގެ ފުރުސަތު ހުޅުވާލި ކޯސްތައް:\nމާސްޓާސް އިން އެޑިކްޝަން ސްޓަޑީޒް/އެޑިކްޝަން މެނޭޖްމެންޓް\nމާސްޓާސް އިން ނާސިން (ސައިކިއޭޓްރިކް/މެންޓަލް ހެލްތު ނާސިން)\nމާސްޓާސް އިން ކްރިމިނަލް ސައިކޮލޮޖީ\nމާސްޓާސް އިން ކައުންސެލިން/ސައިކޯތެރަޕީ\nމާސްޓާސް އިން ސައިކިއޭޓްރީ\nމާސްޓާސް އިން ލާނިން ޑިސްއެބިލިޓީސް\nސްކޮލާޝިޕް ފުރިހަމަ ކުރުމަށްފަހު މަސައްކަތްކުރަން ޖެހޭ މުއައްސަސާތައް\nއެކި ދާއިރާތަކުން މީހުން ބިނާކުރެއްވުމަކީ ސަރުކާރުގެ ބޮޑު އަމާޒެއްކަމަށާއި މިފަހަރު ހުޅުވާލި މެންޓަލް ހެލްތުގެ ދާއިރާއިން ކިޔެވުމުގެ ސޮކޮލަރޝިޕްތަކާއި އެހެން ސްކޮލަރޝިޕްތަކާ ތަފާތުތަކެއް ހުންނާނެކަމަށާއި އެގޮތުން މި ސްކީމުން ދަރިވަރުން ކިޔަވަންދާ ޔުނިވަރސިޓީއާއި ކޯސް އިޚްތިޔާރުކުރާނީ ދަރިވަރުން އަމިއްލައަށް ކަމަށް ހަޔަރ އެޑިޔުކޭޝަނުން ބުނެއެވެ.\nސަރުކާރުން ސްކޮލާޝިޕަށް ހުޅުވާލި ފުރުސަތުގައި ބައިވެރިވެވޭނީ ސްކޮލާޝިޕްގެ ދަށުން ހުލުވާލި ކޯސްތަކާއި ގުލޭ ދާއިރާއަކުން ބެޗެލާސް ޑިގްރީ ހާސިލްކޮށްފައިވާ، ނުވަތަ ސަނަދުތަކުގެ އޮނިގަނޑުގައިވާ ގޮތުން މާސްޓާސް އަށް ޝަރުތު ފުރިހަމަވާ ދަރިވަރުންނަށާއި، ކޯސް ފުރިހަމަ ކުރަން އެދޭ ޔުނިވާސިޓީއަކުން ކަނޑައަޅާ ޝަރުތުތައް ފުރިހަމަވެފައިވާ ދަރިވަރުންނަށާއި، ކޮލިފިކޭޝަން އޮތޯރިޓީން ގަބޫލުކުރާ ކޯހެއްގައި ބައިވެރިވާން އެދޭ ދަރިވަރުންނަށެވެ.\nސަރުކާރުން ނަފްސާނީ އިލްމުގެ ދާއިރާއިން ކިޔަވަން ސްކޮލާޝިޕްގެ ފުރުސަތުތައް ހުޅުވާލާފައިވަނީ ނަފްސާނީ ކަންތައްތަކާއި ބެހޭ ޑޮކްޓަރުންނަށް ދައްކަން އެޕޮއިންޓްމެންޓް ހަދައިގެން ޑޮކްޓަރުންނަށް ނުދެއްކި ލަސްވާތީ ބައެއް ފަރާތްތަކުން ކަންބޮޑުވުން ފާޅުކޮށްފައިވާ ދަނޑިވަޅެއްގައެވެ.\nމި ސްކޮލަރޝިޕްތަކާ ގުޅޭ އިތުރު މައުލޫމާތު ހަޔަރ އެޑިޔުކޭޝަން މިނިސްޓްރީގެ ވެބްސައިޓުން ލިބޭނެއެވެ.\nހަޔަރ އެޑިޔުކޭޝަން މިނިސްޓަރ ރާއްޖެ މިނިސްޓްރީ އޮފް ހަޔަރ އެޑިޔުކޭޝަން ސިޔާސީ


އިމްރާން ހާޝިމީ ދެން ފެނިގެން ދާނީ ”ޚަރާމީ“ ކިޔާ ފިލްމަކުން – DhiDaily\nއިމްރާން ހާޝިމީ ދެން ފެނިގެން ދާނީ ”ޚަރާމީ“ ކިޔާ ފިލްމަކުން\nތަފާތު ގިނެ ފިލްމުތަކެއް ބެލުންތެރިންނާއި ހަމައަށް ގެނެސްދީފައިވާ އިންޑިއާގެ މަގުބޫލު ބަތަލާ އިމްރާން ހާޝިމީ ދެން އެންމެ އަވަހަށް ފެނިގެން ދާނީ ޝަޔާމް މަޑިރާޖޫ ޑައިރެކްޓް ކޮށްފައިވާ ފިލްމޔ ހަރާމީ އިންނެވެ.\nހަރާމީ މި ފިލްމަކީ އިންޑިއާގެ ރެއެއިލްވޭ ސްޓޭޝަން ތަކުގައި ވައްކަން ކުރުމަށް އުޅޭ ޔަތީމު ކުއްޖެއްގެ ހަޔާތުގެ މައްޗަށް ތައްޔާރުކޮށްފައިވާ ފިލްމެކެވެ.\nފިލްމުގެ ޑައިރެކްޓަރު އިންޑީއާގެ މީޑިއާތަކަށް މައުލޫމާތު ދެމުން ބުނެފައި ވަނީ މި ފިލމުގެ ބަތަލުގެ ރޯލަށް އިމްރާން ހަމަޖެއްސީ2އަހަރު ވަންދެން އެކި ގޮތް ގޮތުން މަސައްކަތް ކޮށްގެން ކަމަށާއި، މި ފިލްމުގައި ފެނިގެންދާ އެހެން ގިނަ އެކްޓަރުންނަކާ ފިލްމީ ދާއިރާއަށް މުޅިން އައު ކުދިންކަމަށެވެ. މި ފިލްމުގެ އެކްޓަރުންގެ ގޮތުގައި ހިމެނެނީ އެމެރިކާ، އިނގިރޭސި ވިލާތް، ޑެންމާކް އަދި ސައުތް ކޮރެއާގެ އެކްޓަރުންނެވެ.\nއިމްރާން މި ފިލްމުން ފެނިގެން ދާނީ ޓީޗަރަކަށް ހުރުމަށް ފަހު ގޭންގެއްގެ ލީޑަރަށް ބަދަލުވެ އެކަމުގެ ތެރޭގައި އޭނާ އުޅޭ މަންޒަރެވެ. ފިލްމުގެ ޑައިރެކްޓަރު ބުނި ގޮތުގައި އެރޯލު އެންމެ ފުރިހަމަޔަށް އަދާކުރެވޭނީ އިމްރާން އަށްކަން އެނާ ގަބޫލު ކުރާކަމަށާއި، އިމްރާން އާއި އެކު ކުރެވުނު މަސައްކަތުން އެނާ އެކަން ސާބިތު ކޮށްދީފައި ވާކަމަށެވެ.\nހަރާމީ ބެލުން ތެރިންނާއި ހަމަޔަށް އަންނާނީ ބޫސާންސް ފިލްމު ފެސްޓިވަލުގެ ތެރެއިންނެވެ. މި ފެސްޓިވަލުގައި 194 ފިލްމެއް ބައިވެރިވެފައިވާއިރު އިންޑިއިން ފެސްޓިވަލްގައި ބައިވެރި ވަނީ ހަމައެކަނި ހަރާމީ ފިލްމްމެވެ. މި ފެސްޓިވަލް ކުރިއަށ ގެންދިއުމަށް ހަމަޖެހިފައިވަނީ މި އަހަރުގެ އޮކްޓޯބަރ މަހުގެ 21 – 30 ގެ ނިޔަލަށެވެ.\nއަހަރެން ހީހީ އެއްކޮށް އަވަދި ކޮށްލައިފި- ޕްރިޔަންކާ\nކަރީނާ ކަޕޫރް ހޮސްޕިޓަލުން ދޫކޮށްލައިފި\nސްޕައިޑާމޭންގެ އާ ފިލްމަށް ކިޔާނީ ”ނޯ ވޭ ހޯމް“\nއޭޕްރިލް މަހުގައި ތަލައިވީ ރިލީޒްކުރަނީ


Alia ai Ranbir ge kaivenyya behey gothun dhekevey baeh vaahaka thah\nއާލިއާ އާއި ރަންބީރު\nބޮލީވުޑުގެ މަޝްހޫރު ތަރި ރަންބީރު ކަޕޫރާއި އާލިއާ ބަޓް އަކީ ގިނަ ބައެއްގެ ލޯބި ހޯދާފައިވާ ދެ ތަރިންނެވެ. އެގޮތުން މި ދެ މީހުން ލޯބީގެ ގޮތުން ގުޅުނު ހަބަރަކީ ސަޕޯޓަރުންނަށް ލިބުނު އުފާވެރި ހަބަރަކަށް ވީއިރު މި ދެ މީހުންގެ ކައިވެންޏާ ބެހޭގޮތުން ދަނީ ގިނަ ވާހަކަތަކެއް ދެކެވެމުންނެވެ.\nއެގޮތުން ދެކެވުނު އެއް ވާހަކަ އަކީ ރަންބީރާއީ އާލިއާ ވަގަށް އެންގޭޖުވި ވާހަކަ އެވެ. އަޑުތައް ފެތުރުނު ގޮތުގައި މި ދެ މީހުން އެންގޭޖުވެފައިވަނީ މިދިޔަ އަހަރު ރަންބީރުގެ މަންމަ ނީތު ކަޕޫރުގެ އުފަން ދުވަހު ބޭއްވި ހަފްލާއެއްގަ އެވެ. މިހަފްލާގައި އާލިއާ އަދި ރަންބީރުގެ އާލިއާ ވެސް ވަނީ ބައިވެރިވެފަ އެވެ. މިކަމާ ގުޅިގެން ރަންބީރު އަދ އާލިއާ ވެސް އެއްޗެއް ނުބުނެ އެވެ.\nއަންނަ އަހަރު ކައިވެނި ކުރުން\nރަންބީރު އާއި އާލިއާ އަންނަ އަހަރު ކައިވެނި ކުރަން އުޅޭ ކަމުގެ ވާހަކަ އަކީ ވެސް ދެކެވޭ ވާހަކަ އެކެވެ. އެގޮތުން އެކަމާ ގުޅޭގޮތުން ރަންބީރާ ސުވާލު ކުރުމުން އޭނާ ވަނީ ވަރަށް އަވަހަށް ކައިވެނި ކުރާނެ ކަމަށް ބުނެފަ އެވެ. ނަމަވެސް އެކަން ކުރާނެ ދުވަހެއް ބުނެފައެއް ނުވެ އެވެ.\nކައިވެންޏަށް ފަހު ދިރިއުޅޭނެ ގެއެއް ހޯދަނީ\nރަންބީރާއި އާލިއާ ކައިވެންޏަށްފަހު އެކީގައި އުޅޭނެ ގެއެއް ހޯދުމުގެ މަސައްކަތް ކުރާ ވާހަކަ އަކީ ވެސް ދެކެވުނު ވާހަކައެކެވެ. އެގޮތުން މި ދެ މީހުން ގެއެއް ހޯދަމުން ދަނީ މުމްބާއީން ކަމަށް ވެސް ބައެއް ރިޕޯޓްތައް ބުނެ އެވެ. ނަމަވެސް މިކަމާ ގުޅޭގޮތުން އާލިއާ އަދި ރަންބީރު މިހާތަނަށް އެއްޗެއް ބުނެފައެއް ނުވެ އެވެ.\nމިދިޔަ އަހަރުގެ ކުރީކޮޅު ރަންބީރާއި އާލިއާ ލޯބީގެ ގޮތުން ގުޅުނު ކަމަށް އަޑުތައް އެރި ނަމަވެސް އެކަމަށް ދެ މީހުން އެއްބަސްވީ ދުވަސްކޮޅެއް ފަހުންނެވެ.\nދެހާސް ބާރަވަނަ އަހަރު އާލިއާ ފިލްމީ ދާއިރާއަށް ނިކުތް ފިލްމު، ސްޓޫޑަންޓް އޮފް ދަ އިޔާގެ ތަރި، ސިދާތު މަލްހޯތްރާއާ އާލިއާ ވަނީ ކުރިން ލޯބީގެ ގޮތުން ގުޅިފަ އެވެ. އަދި ރަންބީރު ވަނީ ދީޕިކާ އާއި ކެޓްރީނާ ފަދަ ތަރިންނާ ރައްޓެހިވެފަ އެވެ. އެކަމަކު އެ ހުރިހާ ތަރިންގެ ތެރެއިން ވެސް ރަންބީރުގެ އާއިލާއަށް އެންމެ ކަމުދަނީ އާލިއާ ކަމަށް ވެއެވެ.


Premier League: West Ham balikoh United fasvana ah jehilaifi\nޕްރިމިއާ ލީގު: ވެސްޓް ހޭމް ބަލިކޮށް ޔުނައިޓެޑް ފަސްވަނައަށް ޖެހިލައިފި\nވެސްޓް ހޭމް އަތުން ޔުނައިޓެޑު މޮޅުވީ 1-2 ގެ ނަތީޖާއަކުން\nކ. މާލެ 14 އޭޕުރިލް 2019 | އާދީއްތަ 08:41 2,242\nޔުނައިޓެޑުގެ ކުޅުންތެރިން އުފާފާޅުކުރަނީ - ޓްވިޓަރ\nޕްރިމިއާ ލީގުގައި ވެސްޓް ހޭމް ޔުނައިޓެޑް ބަލިކޮށް މެންޗެސްޓާ ޔުނައިޓެޑު ޕޮއިންޓް ތާވަލުގެ ފަސްވަނައަށް ޖެހިލައިފިއެވެ.\nހޮނިހިރު ދުވަހުގެ ރޭ ކުޅުނު މެޗު ވެސްޓް ހޭމްއާ ވާދަކޮށް ޔުނައިޓެޑުން މެޗު ކާމިޔާބުކުރީ 1-2 ގެ ނަތީޖާއަކުންނެވެ.\nޔުނައިޓެޑު ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅެމުންދިޔައީ އެޓީމުންނެވެ. ނަމަވެސް ވެސްޓް ހޭމްއިން ވަނީ ޔުނައިޓެޑުގެ ހާފަށް ބާރުބޮޑުކޮށް ހަމަލާ އުފައްދަން މަސައްކަތް ކޮށްފައެވެ.\nމެޗުގައި ފުރަތަމަ ލަނޑު ޖަހާ ލީޑު ނެގީ ޔުނައިޓެޑުންނެވެ. މި ލަނޑު 19 ވަނަ މިނެޓުގައި އެޓީމަށް ލިބުނު ޕެނަލްޓީއަކުން ކާމިޔާބުކުރީ ޕައުލް ޕޮގްބާއެވެ.\nމި ލަނޑަށްފަހުވެސް ޔުނައިޓެޑަށް ވަނީ ލީޑު ފުޅާކުރުމަށް ފުރުސަތުތަކެއް ލިބި ބޭކާރުވެފައެވެ. އެގޮތުން ރޮމެލޫ ލުކާކޫއަށް ލިބުނު ހުސް ފުރުސަތުތައް ހިމެނެއެވެ.\n@PaulPogba has been getting plenty of air time in 2019... pic.twitter.com/rKB3h3Y9QQ\nދެވަނަ ހާފް ފެށިގެން ހަތަރުވަނަ މިނެޓުގައި ވެސްޓް ހޭމްއިން ވަނީ ނަތީޖާ ހަމަހަމަކޮށްފައެވެ. މި ލަނޑު ލަންޒިނީގެ އެހީތެރިކަމާއެކު ކާމިޔާބުކުރީ ފިލިޕޭ އެންޑަސަންއެވެ.\nޔުނައިޓެޑުން މެޗުގެ ލީޑު އަނބުރާ ހޯދީ 80 ވަނަ މިނެޓުގައެވެ. މި ލަނޑުވެސް އެޓީމަށް ލިބުނު ޕެނަލްޓީއަކުން ކާމިޔާބުކުރީ ޕޮގްބާއެވެ. މިއީ މި ސީޒަނުގެ ޕްރިމިއާ ލީގުގައި ޕޮގްބާ ކާމިޔާބުކުރި 13 ވަނަ ލަނޑެވެ.\nމި ނަތީޖާއާއެކު ޔުނައިޓެޑު އޮތީ ކުޅުނު 33 މެޗުން ލިބުނު 64 ޕޮއިންޓާއެކު ޕޮއިންޓް ތާވަލުގެ ފަސްވަނައިގައެވެ. މެޗުން ބަލިވި ވެސްޓް ހޭމް އޮތީ ކުޅުނު 33 މެޗުން ލިބުނު 42 ޕޮއިންޓާއެކު ޕޮއިންޓް ތާވަލުގެ 11 ވަނައިގައެވެ.


Civil Service Idhaary Muvazzafunge Musaara Dheyne Minvaru Faas kurumah Pay Commision ah Fonuvaifi - AO News\nސިވިލް ސަރވިސް އިދާރީ މުވައްޒަފުންގެ މުސާރަ ދޭނެ މިންވަރު ފާސްކުރުމަށް ޕޭ ކޮމިޝަނަށް ފޮނުވައިފި\nސިވިލް ސަރވިސް އިދާރީ މުވައްޒަފުންގެ މުސާރަ އޮނިގަނޑު އެކުލަވާލައި، އެ މުވައްޒަފުންގެ މުސާރަ ދޭނެ މިންވަރު ފާސްކުރުމަށް, ޕޭ ކޮމިޝަނަށް ފޮނުވައިފިއެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ވާހަކަފުޅު ދައްކަވަމުން ސިވިލް ސަރވިސް ކޮމިޝަނުގެ ރައީސް މުޙައްމަދު ނާޞިޙް ވިދާޅުވީ، މުވައްޒަފުންގެ ފެންވަރު ބަލައި ކުރިއެރުން ލިބޭ ގޮތަށް އިދާރީ މުވައްޒަފުންގެ އޮނިގަނޑު އެކުލަވާލައި އެމުވައްޒަފުންގެ މުސާރައިގެ މިންވަރު ނުވަތަ ޕޭ ސްކޭލް އާއިމެދު ގޮތެއް ނިންމުމަށް ޕޭކޮމިޝަން މިހާރު ފޮނުވާފައިވާ ކަމަށެވެ. ކައިރި މުސްތަގުބަލެއްގައި އިދާރީ މުވައްޒަފުންގެ މުސާރައަށް ހެޔޮ ބަދަލުތަކެއް އަންނާނެކަމަށް އުންމީދުކުރައްވާ ކަމަށާއި ، އެހެންނަމަވެސް ކޯވިޑް-19އާ ގުޅިގެން ކޮންމެވެސް ވަރެއްގެ މަޑުޖެހުމެއް އައިސްދާނެ ކަމަށް ބެލެވޭ ކަމަށް ނާސިޙް ވިދާޅުވިއެވެ.\n2020 ވަނަ އަހަރު މި ދިމާވި ހާލަތާއި ގުޅިގެން އެހާލަތުން އަރައިގަތުމަށް ދުވަސްކޮޅެއް ނަގާނެކަމަށް ލަފާކުރެވެނީ. އެހެން ނަމަވެސް ކުރިއަށްއޮތް މުސްތަޤުބަލުގައި މުސާރައަށް އަވަސް ބަދަލެއް ގެނައުން ސަރުކާރުގެވެސް އަމާޒަކީ. އެގޮތަށް ޕޭކޮމިޝަން ވެސް މަސައްކަތްކުރާކަމަށް ބެލެވޭ އަޅުގަނޑުމެން އެބޭފުޅުންނަށް އެއްބާރުލުން ދޭނަން” ސީއެސްސީ ރައީސް ވިދާޅުވިއެވެ.\n” ރާއްޖެ މިއަދު ” ޕްރޮގްރާމްގައި ވާހަކަފުޅުދައްކަވަމުން ސިވިލް ސަރވިސް ކޮމިޝަނުގެ އެކްޓިންގ ސެކްރެޓަރީ ޖެނެރަލް އަބްދުﷲ ޞަޢީދު ވިދާޅުވި ގޮތުގައި މިއޮނިގަނޑުގެ ދަށުން ކެރިއަރ ބޭސްޑް ނިޒާމުގެ ތެރެއިން މުވައްޒަފުގެ މަސައްކަތަށް ނުވަތަ ތައުލީމީ ފެންވަރު ބަލައި ވަޒީފާގެ ކުރިއެރުން ލިބި މަޤާމްތައް ބަދަލުވެގެން ދިޔުމުގެ ފުރުސަތު ލިބިގެންދާނެއެވެ. “މަގާމުގައި ހުރެގެން އެމީހެއްގެ ފެންވަރަށް ބެލިގެން ކުރިއަށްދިއުމުގެ މަގު ފަހިވެފައި އޮންނަ އޮނިގަނޑެއްގެ ގޮތުގައި އޮނިގަނޑު މިއޮންނަނީ. އޭގެ ތެރޭގައި މީހާގެ މަސައްކަތް ރަނގަޅިއްޔާ ވަކި އަހަރު ތަކަކުން ކުރިއަށްދިއުމުގެ ފުރުސަތުވެސް ލިބޭނެ. އަދި ތައުލީމު ހާސިލު ކޮށްފިއްޔާ ވެސް ކުރިއަށްދިއުމާއި މަޤާމުތަކަށް ބަދަލުވުމުގެ ފުރުސަތު ލިބޭނޭ. އެއީ އިދާރީ މުވައްޒަފުންނަށް ލިބޭ ބޯދުކުރިއެރުމަކަށްވާނެ ” އަބްދުﷲ ޞަޢީދު ވިދާޅުވިއެވެ.\nފާއިތުވި އަހަރުގައި ސިވިލް ސާވިސްއިން ވަނީ3ގަވައިދެއް އެކުލަވާލާފައެވެ. އެގޮތުން ޗުއްޓީއާ ގުޅޭ އުސޫލުތަކާއި، މުވައްޒަފުން އެ ޕްރައިޒް ކުރުމުގެ އިތުރުން ނުކުޅެދުންތެރިކަން ހުންނަ މީހުންނަށް ވަޒީފާގެ ފުރުސަތު ފަހިކޮށްދިނުން ހިމެނެއެވެ. ރާއްޖޭގައި ސިވިލް ސަރވިސްގައި އެންމެ ގިނައީ އިދާރީ މަސައްކަތްތަކާއި ގުޅުހުންހުރި ވަޒީފާތަކުގައި ތިބި މުވައްޒަފުންނެވެ. ނަމަވެސް އިދާރީ މުވައްޒަފުންގެ އޮނިގަނޑު އެކުލަވާލުން ލަސްވުމުގެ ސަބަބުން އެކަމުގެ ގިނަ ޝަކުވާތަކެއް މުވައްޒަފުން ދަނީ ކުރަމުންނެވެ.\nއިދާރީ މުވައްޒަފުންސިވިލް ސަރވިސް ކޮމިޝަނުގެ ރައީސްސިވިލް ސާވިސް ކޮމިޝަން\nރަސްމީ ގަޑީގައި އެއްވެސް ސިޔާސީ ހަރަކާތެއްގައި ބައިވެރިވެއްޖެނަމަ ވަޒީފާ ގެއްލޭނެ\nމާޗްމަހުގެ އިތުރުގަޑީގެ ފައިސާ މުސާރަ ޝީޓްގައި ނުހިމެނުމަށް އަންގައިފި\nޝަރުއީ ދާއިރާގެ މުވައްޒަފުން ވިހެއުމާ ގުޅިގެން ދޭ ޗުއްޓީ ހަ މަހަށް އިތުރުކޮށްފި\nއާ ގަވައިދު އަޔަސް އަދި އެއްވެސް މުވައްޒަފަކު ވަކި ކުރަން އަންގާފައި ނުވާނެ-ސީއެސްސީ


Miee Raajje- India gulhumugai faahaga kollevey dhuvaheh: Raees | Mihaaru\nމިއީ ރާއްޖެ- އިންޑިޔާ ގުޅުމުގައި ފާހަގަކޮށްލެވޭ ދުވަަހެއް: ރައީސް\n13 އޯގަސްޓް 2020 - 17:40 26 comments\nއިންޑިއާއިން މިއަދު ރާއްޖެއަށް ދޭން ނިންމި ބޮޑެތި އެހީތަކަށް ރައީސް އިބްރާހިމް މުހައްމަދު ސޯލިހު ޝުކުރު އަދާކުރައްވައިފި އެވެ.\nއަބްދުﷲ ޝާހިދާއި އިންޑިއާގެ އެކްސްޓާނަލް އެފެއާޒް މިނިސްޓަރު ޑރ. އެސް ޖައިޝަންކަރު މިއަދު ފޯނުން ބޭއްވި ބައްދަލުވުމެއްގައި އެ ގައުމުން ވަނީ ރާއްޖެއަށް ބޮޑެތި މާލީ އެހީތަކެއް ދޭން ނިންމައިފަ އެވެ. އެ ގައުމުން ރާއްޖެއަށް ޖުމްލަ 750 މިލިއަން ޑޮލަރުގެ މާލީ އެހީތެރިކަން ފޯރުކޮށް ދިނުމަށް ނިންމާފައި ވެއެވެ.\nރައީސް އިބްރާހިމް މުހަންމަދު ސޯލިހު ކުރެއްވި ޓުވީޓެއްގައި ވިދާޅުވީ މިއަދަކީ ރާއްޖެއާއި އިންޑިއާގެ ގުޅުމަށް ފާހަގަކޮށްލެވޭ ދުވަހެއް ކަމަށެވެ. އެގޮތުން ބަޖެޓް ސަޕޯޓްގެ ގޮތުގައި އިންޑިއާއިން 250 މިލިއަން ޑޮލަރު އަދި މާލެ އާއި ވިލިމާލެ އާއި ތިލަފުއްޓާއި ގުޅިފަޅު ގުޅުވައިލާ ބްރިޖުގެ މަސައްކަތް ކުރިއަށް ގެންދަން 500 މިލިއަން ޑޮލަރުގެ އެހީ އިންޑިއާއިން ދީފައިވާކަން ފާހަގަކުރައްވައި ރައީސް ވަނީ އިންޑިއާގެ ބޮޑު ވަޒީރު ނަރެންދްރަ މޯދީއަށާއި، އިންޑިއާގެ އެންމެނަށް ވެސް ދީލަތިކަމާއި ބަހައްޓާ ގާތް އެކުވެރިކަމަށް ޝުކުރުއަދާކުރައްވާފަ އެވެ.\nރައީސް ގެ ޓުވީޓު\nކޮވިޑް-19 ގެ ސަބަބުން އިގުތިސޯދަށް ލިބުނު ގެއްލުންތަކުން އަރައިގަންނަން، ބަޖެޓު ސަޕޯޓުގެ ގޮތުގައި ރާއްޖެ އަށް 250 މިލިއަންގެ ލޯނެއް ދޭން ނިންމާފައިވާއިރު އެއީ ފަސް އަހަރުގެ ގްރޭސް ޕީރިއަޑަކާ އެކު 1.75 ޕަސެންޓްގެ އިންޓަރެސްޓާ އެކު 20 އަހަރުން ދައްކާ ގޮތަށް ދޭ ލޯނެކެވެ. އަދި ބްރިޖް މަޝްރޫއަށް ދިން 500 މިލިއަން ޑޮލަރުގެ ތެރެއިން 100 މިލިއަން ޑޮލަރަކީ ހިލޭ އެހީ އެވެ. ބާކީ ފައިސާ އަކީ ލޯނެކެވެ.\nމި އެހީގެ އިތުރަށް ވެސް އިންޑިއާއިން ރާއްޖެއަށް ދޭ ކްރެޑިޓްލައިނެއްގެ ދަށުން ބޮޑު ހަތް މަޝްރޫއެއް ކުރިއަށްގެންދަން ނިންމާފައި ވެއެވެ. މި ކްރެޑިޓްލައިންދޭން ނިންމައި އިއުލާންކޮށްފައި ވަނީ 2018 ވަނަ އަހަރު އެވެ.\nއިތުރު ލިޔުންތައް އިންޑިއާ ފޮރިން މިނިސްޓްރީ ރައީސް އިބްރާހިމް މުހައްމަދު ސޯލިހް ސަރުކާރު ލޯނު ނަރެންދުރާ މޯދީ


Covid-19: Palestine In Russia Ge Vaccine Gahnanee - Vaguthu\nކޮވިޑް-19 އިން ރައްކާތެރިވުމަށް ރަޝިއާއިން އުފައްދާފައިވާ ވެކްސިންގެ 100،000 ޑޯޒު ގަންނަން ވިސްނަމުން އަންނަ ކަމަށް ފަލަސްތީނުން ބުނެފިއެވެ.\nފަލަސްތީނުން ވެކްސިން ގަންނަން ނިންމާފައިވަނީ އަންނަ މަހުގެ ތެރޭގައެވެ.\nރަޝިއާގެ ވެކްސިން ގަތުމަށް ފަލަސްތީނުން ވިސްނަމުން އަންނައިރު، އެގައުމުގެ ހެލްތް މިނިސްޓްރީން ވަނީ ރަޝިއާއިން ކޮވިޑް-19 އިން ރައްކާތެރިވުމަށް އުފައްދާފައި ސްޕުޓްނިކް ވީ ވެކްސިން ބޭނުން ކުރުމުގެ ހުއްދަ ދީފައެވެ.\nފަލަސްތީނުން ބުނެފައިވަނީ ވެކްސިންގެ ފުރަތަމަ ޝިޕްމެންޓް އަންނާނެ ކަމަށް ލަފާ ކުރެވެނީ އަންނަ މަހުގެ ތެރޭގައި ކަމަށާއި، މި އަހަރުގެ ފުރަތަމަ ކުއާޓާގެ ތެރޭގައި ހުރިހާ ހިސާބަތަކަށް ވެކްސިން ފޯރު ކޮށްދެވޭނެ ކަމަށެވެ.\nފަލަސްތީނުން ކޮވިޑް-19 ވެކްސިން ޖެހުމަށް ތައްޔާރު ވަމުން އަންނައިރު، އެގައުމުން މިހާތަނަށް މި ބަލި ޖެހިގެން 156،996 މީހަކު ވަނީ ފެނިފައެވެ. އަދި މިހާތަނަށް އެގައުމުން 1،808 މީހަކަށް ވަނީ ބަލި ޖެހިގެން މަރުވެފައެވެ.\nދުނިޔޭގެ އެކި ހިސާބުތަކުން ކޮވިޑް-19 އާއި ހަނގުރާމަ ކުރުމަށް ވެކްސިން ތައްޔާރު ކުރަމުން އަންނައިރު، މިހާތަނަށް އެންމެ ކުރީގައި އަދި އެންމެ ގިނަ ގައުމުތަކަށް ވެކްސިން ފޮނުވާފައިވަނީ ރަޝިއާއިންނެވެ.\nރަޝިއާ އިން އުފެއްދި ކޮވިޑް-19 ވެކްސިނަށް ދީފައިވާ ނަމަކީ ސްޕްޓްނިކް ވީއެވެ. މިނަމަކީ ސޯވިއެޓް ޔޫނިއަންގެ ޒަމާނުގައި ސޯވިއެޓް ޔޫނިއަނުން ދުނިޔޭގައި ފުރަތަމަ ސެޓްލައިޓް ޖައްވަށް ފޮނުވިއިރު އެ ސެޓްލައިޓަށް ދިން ނަމާއި ގުޅުވައިގެން ކިޔާފައިވާ ނަމެކެވެ.